
INNLEDNING 


Alle skriver bok. Krigsdeltakere skriver bok for å bearbeide traumatiske opplevelser. Politikere og 
næringslivsfolk skriver bok for å fremme sin karriére eller pynte på sitt ettermæle. Dalende 
idrettsstjerner på 25 skriver boka «Slik ble mitt liv» i håpet om atter en gang å få høre 
jubelbruset fra publikum og kjendisektefeller skriver bøker for å tjene penger. Nå skriver også jeg 
bok. Er det for å bearbeide traumatiske opplevelser, fremme min karriére, pynte på mitt 
ettermæle, eller ønsker jeg å høre jubelbruset fra publikum og tjene penger på min viten om 
kjendiser i inn- og utland? Ja, akkurat! 


Hør nå her, kjære leser, hvordan kan du forlange et klart svar, har du eksempelvis full oversikt 
over dine egne motiver? Hvorfor leser du denne boka? Er det fordi du kjeder deg og ikke har 
noe bedre å ta deg til? Ønsker du å lære personen Synnøve Fjellbakk Taftø å kjenne? Er du ute 
etter de sladderhistoriene som Se og Hør aldri ville trykke? Eller er du ganske enkelt interessert i 
å skaffe deg innsikt i yrkesdiplomatiet, en av de mest lukkede profesjoner som fins? Der ser du, 
kjære leser, dine motiver er også uklare og sammensatte, som mine er det. 


Før du forlanger at jeg skal vrenge meg inn-ut så du kan studere meg i nærbilde, bør du kanskje 
tenke over hvor godt du kjenner deg selv. Tør du se inn i ditt eget indre og ikke senke blikket når 
du møter slangen med det kneisende hodet og den spillende tungen? Innser du at livet går 
videre selv om du blir borte, enten du dør i vissheten om evig hvile eller i håpet om 
oppstandelse? Mener du at moral er kulturbetinget og skylder på fordøyelsesvansker når du 
føler at det er noe i ditt indre som forsøker å komme til orde? Kan du svare «ja» på alt dette, så 
har jeg kanskje nådd frem til den personen jeg forestiller meg som leser mens jeg skriver dette: 
En selvtilfreds, innbilsk narr som verken frykter gud eller djevel! Men sannsynligheten er like stor 
for at du bare har svart «ja» fordi du tror det er det svaret jeg ønsker og vil gi poeng for. Da er du 
en hensynsløs opportunist og en usikker stakkar som lever og ånder for å få beundring og 
aksept, og fortsatt lesning av denne boka vil være bortkastet arbeid for deg. 


Og jeg da, hva svarer jeg på disse spørsmålene? Tja, «ja» for det meste, men av og til når jeg 
får anfall av idealisme eller opprørstrang, eller hva det nå er, svarer jeg «nei» eller «vet ikke» 
eller krever spørsmålene omformulert. 


Nå når vi tror vi kjenner hverandre, er det kanskje på tide å gå i gang med historien. Slik en 
idrettsstjernes selvbiografi vanligvis begynner med den første idrettskonkurransen eller den 
første treningsleiren, er det vel rimelig at min historie begynner med mitt første møte med 
Utenriksdepartementet. 


Jeg skylder imidlertid leseren å gjøre oppmerksom på at jeg på den tiden var fylt 31 år og hadde 
gjort temmelig mange erfaringer i livet: i oppveksten med naturalhusholdning på en fjellgård i 
Rana, i lønnet arbeid fra jeg som 15 -åring begynte å forsørge meg selv, på hybelmarkedet i 
Trondheim der jeg lærte at nordlendinger var noe ingen skikkelige folk ville ha i huset - om det 
da ikke dreide seg om en mannlig NTH-student og en vertsfamilie med en gifteferdig datter. Jeg 
hadde også erfaring med samboerskap fra den tiden slikt ble rammet av straffelovens 
bestemmelser, og jeg hadde født tre døtre med smerte, den eldste sågar uten jordmor eller lege 
til stede. Det var, kort sagt, et ikke helt ubeskrevet blad som vinteren 1977 svarte på 
Utenriksdepartementets annonse om aspiranter til utenrikstjenesten. 


1. BEINHARD KONKURRANSE 


Helt frem til jappetiden var det her i landet en regel at ansettelse i offentlige stillinger skulle skje 
ut fra kvalifikasjoner, altså studielengde, resultater og arbeidslivserfaring. Men hvis slike kriterier 
skulle legges til grunn også i utenrikstjenesten, ville den nok fått en helt annen struktur og kultur 
enn den nåværende. I norsk utenrikstjeneste er ansettelse av fagpersonell basert på en 
opptaksprøve. Der er alt hemmelig, både oppgaver, besvarelser og vurderinger. Vi må derfor tro 
at det er helt tilfeldig når det kan se ut som om barn av statsministre, frimurere og 
toppembetsmenn i UD scorer høyere enn studiekamerater som i faglige sammenhenger forøvrig 
har vist seg vel så habile. Dessuten er kjønn uten betydning og har alltid vært det. At 
kvinneandelen i 1977 plutselig gikk opp fra 8 til 40 prosent og senere har holdt seg der, skyldes 
visstnok at det nå er færre kvalifiserte mannfolk og flere kvalifiserte kvinnfolk som søker denne 
viktige tjenesten. 


I de senere år har aspirantnemnda lagt vekt på å finne sære og uventede oppgaver til 
opptaksprøven, og slik begrenset kretsen med noenlunde relevant oppgaveløsning, men i min 
tid var oppgavene ikke stort vanskeligere å gjette seg til enn en innpakket gitar under juletreet. 


Jeg liker å delta i konkurranser. Helt fra jeg som barn satt med øret klistret inn til radioen og 
hørte Rolv Kirkvaags «kom nærmere, da... » har jeg likt å måle meg mot andre og mot meg selv 
når det gjelder kunnskaper, assosiasjonsevner og alminnelig sunn fornuft. Jeg ville kanskje ha 
svart på Utenriksdepartementets annonse om aspiranter til utenrikstjenesten uansett, jeg vet 
ikke sikkert. Men dagen før annonsen sto i Rana Blad hadde Bjarne og jeg vært på kino og sett 
Emmanuelle Il, en nokså dristig film hvor handlingen utspant seg i diplomatmiljøet i Bangkok. 
Kanskje det var grunnen til at jeg festet meg ved annonsen og tok bryet med å fylle ut endeløse 


formularer om foreldres og svigerforeldres og søskens yrker og bosteder samt andre opp- 
lysninger som Forsvarets Sikkerhetstjeneste mener er av betydning for å vurdere pålitelighet og 
etisk standard? 


Til min forbauselse ble jeg innkalt til opptaksprøven. Av de tilsendte informasjonsbrosjyrene så 
jeg at opptaksprøven gikk ut på å skrive et essay om et utenrikspolitisk emne, og jeg ble betenkt. 


Utenrikspolitikk var definitivt ikke blant mine mange interesser. Men som brevskoleelev gjennom 
en årrekke og med en haug privatisteksamener bak meg, hadde jeg lært å tenke taktisk. Jeg 
grupperte tidligere års oppgaver i tre kategorier og forberedte meg deretter på tre forskjellige 
essays, et om nord-sør-spørsmål, et på feltet juss og et på feltet økonomi. Min hypotese var at 
det ville bli gitt oppgaver fra to av de tre feltene, og planen var at jeg skulle skrive det essayet 
som lå nærmest en av de oppgavene som utgjorde årets prøve. Som lærer i handelsfag hadde 
jeg erfaring for hvor vanskelig det er å se om en kandidat har vært så uheldig å misoppfatte en 
eksamensoppgave eller er en utspekulert taktiker som benytter «grisemetoden». Grisemetoden 
er en eksamensteknikk som går ut på at man på et fagfelt velger ut et par-tre sider som man kan 
til bunns og deretter lager tilknytningspunkter til resten av pensum. Når oppgaven lyder: «Fortell 
om elefanten» innleder man med følgende: Elefanten hører til de tykkhudede dyr. Det gjør også 
grisen. Resten av oppgaven skrives om det man kan, nemlig grisen. 


Jeg møtte til opptaksprøven i Utenriksdepartementet fast bestemt på å skjule mine høyst 
sparsomme kunnskaper om utenrikspolitikk ved hjelp av «grisemetoden». Men da arket med 
oppgavene ble utdelt, holdt jeg på å begynne å le. Det var to oppgaver på arket og begge var 
blant de tre jeg hadde forberedt meg på. Vanskeligheten besto i å velge hvilken av de to 
oppgavene jeg skulle ta. Den ene hadde en viss juridisk tilknytning, i og med at det handlet om 
menneskerettigheter, faktisk det eneste politiske felt jeg alltid har interessert meg for. Men 
oppgaven gikk ut på å skrive et utkast til redegjørelse for Stortinget om Norges internasjonale 
arbeid for menneskerettighetene. Dette fagfeltet kjente jeg såpass godt at jeg visste det var et 
temmelig stort gap mellom tro og virkelighet. Ikke ville jeg nedverdige meg til å skrive noe jeg 
ikke selv holdt for riktig, og dersom jeg skrev det jeg mente, ville jeg neppe komme inn. Jeg 
bestemte meg for å skrive om Ny økonomisk verdensordning, i trygg forvissning om at den 
embetsmann som hadde forfattet utenriksministerens foredrag i Industriforbundet om samme 
emne også ville være oppgaveretter og sensor. Dette var et felt jeg ikke hadde peiling på, men 
jeg hadde likt foredraget som jeg hadde fått tilsendt fra Utenriksdepartementets Bibliotek. 
Disposisjonen hadde jeg pugget, men formuleringene byttet jeg ut med litt mer folkelige 
vendinger for å unngå å bli mistenkt for fusk. Jeg skrev og skrev uten pause. Siden jeg 
overhodet ikke hadde egne meninger om dette emnet, falt det meg lett å gulpe opp 
utenriksminister Frydenlunds søtsuppe, utspedd med digresjoner som falt meg inn mens jeg 
skrev. 


Etter prøven ble jeg med noen av de andre kandidatene for å spise middag. De fleste virket som 
greie ungdommer, men det var også en herremann jeg ble mektig irritert på. Ikke bare syntes 
han sikker på å få plass på aspirantkurset, han kunne også fortelle oss hvem av de andre som 
hadde muligheter til å komme inn. Jeg var den eneste han ikke kjente, så til slutt så han 
spørrende på meg og ville vite hvilken bakgrunn jeg hadde. Jeg svarte blidt tilbake at jeg hadde 
forstått av hans utlegninger at det var en kvote for så og så mange jurister, så og så mange 
økonomer og så og så mange filologer, og ettersom jeg ikke hørte til noen av disse kategoriene 
og det tydeligvis heller ikke var noen andre kandidater med samme bakgrunn som meg, anså 
jeg det nå for å være godt håp om å komme inn på - husmorkvoten! Reaksjonen var ubetalelig. 


Det lakket og led ut i juni, og jeg hadde vel mer eller mindre avskrevet mulighetene til å bli tatt 
opp som aspirant, da naboen min en morgen ropte «Gratulerer med ny jobb!» over hagegjerdet. 
Hun hadde lest i Adresseavisen at jeg skulle begynne som aspirant i utenrikstjenesten. Ingen 
hadde funnet på å gi meg beskjed. Den beskjeden kom mange dager senere, men da var den til 
gjengjeld helt klar: Dersom jeg ville ha plassen, hadde jeg å innfinne meg i Det Kongelige 
Utenriksdepartement to uker fra dato, fordi man på grunn av uhyre arbeidspress ikke kunne 
vente lenger før reserve måtte innkalles. 


Jeg var jo ikke dummere enn at jeg utmerket godt skjønte at hastverket betød at «noen» helst så 
at jeg takket nei, men Bjarne og ungene syntes det hørtes spennende ut og presset på. Min mor 
var betenkt. Hun mente det ville være liten plass for et menneske med såpass klare meninger 
som meg i diplomatiet. 


Selv var jeg ambivalent. Jeg likte lærerjobben min, men når jeg forestilte meg selv i den samme 
jobben om tjue år, bredte panikken seg. Diplomatiet hørtes langt mer fristende ut, og sikkert var 
det bra betalt. Det som til slutt gjorde utslaget var at jeg ikke fant den ekle diplomatsønnen på 
lista over opptatte aspiranter. Dersom han var første reserve, skulle han neigu ikke få min plass. 
I fykende fei ble det ordnet med flyttebil, og til fastsatt tid sto aspirant Taftø i departementet, klar 
til innsats. 


2. KULTURFORSKJELLEN MANIFESTERER SEG 


Vel installert i Rettsavdelingen fikk jeg snart syn for sagn om hvor travelt det var. Jeg satt helt 
uten arbeid i tre-fire dager og leste bøker og skrifter jeg fant i bokhylla. Særlig var det en perm 


som var interessant. Det var Utenriksinstruksen, som inneholdt alle reglene for tjenestegjøring 
utenlands og enda viktigere: oversikten over alle de pengemessige ytelser og tillegg jeg ville få 
rett til under utestasjonering. Dette var i 1977, bare to år etter at Paul Thyness i overstadig glede 
over Norges nyvunne oljerikdom (eller kanskje i håp om en ambassadørstilling) hadde fått 
Stortinget med på at norske diplomater skulle ha vel så gode økonomiske ytelser som 
svenskene. Nå lå vel det generelle lønnsnivået i Sverige vesentlig over det norske på den tiden 
og jappetidens lederlønninger var foreløpig et ukjent fenomen hos oss. Gapet mellom det jeg 
regnet ut jeg ville få som diplomat og det jeg ellers kunne tjene i offentlig sektor var formidabelt. 
Jeg besluttet å holde ut alle prøvelser og ligge lavt i terrenget. 


Omsider kom min forgjenger i kontoret innom for å sette meg inn i arbeidet. Han (som i parentes 
bemerket nå er Stortingets høyeste embetsmann) fortalte at det var nesten ingenting å gjøre nå i 
ferietiden, men om jeg kunne være så snill å ettersende et vedlegg som han hadde glemt i en 
ekspedisjon til et annet departement et par uker tidligere? Lettet over endelig å få noe å gjøre 
tok jeg fatt på oppgaven. På den tiden hadde jeg 5 års erfaring som norsklærer i yrkesskolen å 
bygge på, så jeg mente å ha en berettiget forventning om at produktet ville holde mål. Glad og 
fornøyd la jeg det ferdigskrevne brevet inn til byråsjefen for underskrift. 


Straks deretter ringte telefonen. Det var byråsjefen på nabokontoret. Om jeg kunne komme inn 
et øyeblikk? Byråsjefen satte et mysende blikk i meg og forhørte seg om hva mon jeg mente 
med dette brevet som jeg hadde lagt i hans posthylle. Jeg sa, som sant var, at det var et 
dekkbrev for et vedlegg som min forgjenger hadde uteglemt og som nå skulle ettersendes, men 
byråsjefen begynte med illevarslende røst å lese: Vedlagt ettersendes så og så som ved en feil 
ikke medfulgte departementets ekspedisjon av osv... Hva i all verden var det jeg innbilte meg? 
Trodde jeg virkelig at Det Kongelige Utenriksdepartement kunne gjøre feil - og sågar innrømme 
det? «Nei», sa byråsjefen, «her i huset er det ingen som begår feil. Av og til, men meget sjelden, 
forekommer det inkurier, og en misforståelse kan til nød tenkes å oppstå, men feil forekommer 
ikke! Merk Dem det, unge aspirant Taftø » 


Jaja, alt nytt må læres, og jeg hadde jo rikelig med tid, så det var bare å gå på med friskt mot. 
Ordet «feil» ble byttet ut med «inkurie» og brevet ble lagt ut på forværelset til ny skrivning. Men 
den dagen hadde kontordamen avsluttet og neste dag fikk kontoret en ny kontordame på 
opplæring. Utenriksdepartementet hadde ikke skrivemaskiner med rettetast, som hun var vant 
med fra maskinskrivekurset. Det måtte flere forsøk til før hun klarte å få til et brev som bare 
hadde to skrivefeil som var visket og rettet opp. Jeg fant ut at det fikk gjøre nytten og la det inn til 
underskrift. Jeg var knapt tilbake på plass før telefonen ringte. Om jeg virkelig trodde at Det 
Kongelige Utenriksdepartement sendte ut brev der det forekom to rettinger på like mange linjer? 
Nei, egentlig trodde jeg ikke det. Slikt måtte i tilfelle bero på en misforståelse eller en inkurie. I 
en fei fikk jeg hentet brev og kopi og neste dag ble det berømmelige vedlegget ettersendt med et 
dekkbrev i perfekt stand, underskrevet av byråsjefen og parafert av meg, som det første synlige 


tegn på at jeg nå var blitt byråkrat i Det Kongelige Utenriksdepartement, et menneske med makt, 
som kunne opptre på vegne av utenriksminister, statsminister, ja, kanskje selve Kongen, og 
skrive «Departementet mener» og krysse fingre og håpe på at ekspedisjonssjefen ikke skulle ha 
en helt annen mening, så han ville stryke avsnittet og skrive noe helt annet. 


Jo, her var det muligheter, men prøvetida i Utenriksdepartementet er lang, hele tre år, så det var 
kanskje tryggest å lytte og lære foreløpig. At jeg hadde meninger lot seg vanskelig skjule, men 
miljøet i UD er relativt tolerant mot nykommere. Parolen er tilpasningsdyktighet, det forsto jeg 
forresten allerede under psykologintervjuet før opptaksprøven. I korridorene verserte det 
fortellinger om nyansatte som ikke ville tilpasse seg, som for eksempel unge aspirant Fridtjof 
Frank Gundersen, som angivelig satte de konklusjonene som ekspedisjonssjefen hadde strøket i 
Aftenposten i stedet. «Han ble ikke gammel i utenrikstjenesten, den karen,» sa de, og så så de 
på meg - lenge. Jeg følte på meg at dersom Norge hadde vært England, ville det stått 
bookmakers i hver korridorsving og tatt imot veddemål om hvor mange måneder det ville ta før 
også aspirant Taftø var ute av Huset. 


3. I ARBEID I RETTSAVDELINGEN 


Etter hvert oppdaget jeg at det var ikke det at det ikke fantes arbeid i kontoret, problemet besto i 
at byråsjefen ikke tok seg tid til å lese posten og fordele den, slik at alt hopet seg opp hos ham. 
Etter at jeg hadde fått en avtale med arkivpersonalet om å sende meg kopi av alle brev og 
notater på mitt saksfelt, hadde jeg mer enn nok å gjøre. 


En av de oppgavene jeg fikk var å lage utkast til fiskeregler for en grenseelv i Finnmark. De 
eksisterende reglene var knapt et år gamle og fullstendig ubrukelige. Jeg antok for meg selv at 
reglene med hensikt var laget slik at det straks ville bli reist krav om endringer. På den måten 
kunne departementet ha arbeid til evig tid. Et annet poeng var at de lokalsamfunnene som 
reglene gjaldt, for alt i verden ikke måtte få vite hvem som hadde utformet forslagene, for da 
kunne Utenriksdepartementet innbille folk at det var russere eller finner eller svensker som 
hadde funnet på tøvet, og dersom reglene ble aldri så lite forbedret, ville lokalbefolkningen tro at 
Norge har dyktige diplomater som forhandler steinhardt og tvinger umulige naboer i kne. I 
virkeligheten var dette en helt intern norsk sak, men da brevet med mine forslag skulle sendes til 
Miljøverndepartementet til uttalelse, forlangte min byråsjef at dokumentene skulle forsynes med 
rødt hemmeligstempel, som et dokument som kunne skade Rikets sikkerhet dersom det ble 
offentlig kjent. 


Det gikk en måned uten at det kom svar, og jeg tenkte at jeg fikk prøve å få kontakt med den 
stakkaren som satt og svettet over forslaget mitt i Miljøverndepartementet. Jeg ringte til de 
aktuelle saksbehandlere, byråsjefer, underdirektører og sågar til ekspedisjonssjefen, men 
forgjeves, ingen hadde hørt om brevet fra Utenriksdepartementet. Til slutt ringte jeg arkivet i 
Miljøverndepartementet, og der fikk jeg endelig grei beskjed: Det hadde seg slik at 
Miljøverndepartementet var et forholdsvis nytt departement (bare 5-6 år gammelt) og foreløpig 
hadde ingen av de ansatte i departementet fått behørig klarering fra Sikkerhetsstaben i 
Forsvarets overkommando til å lese brev eller dokumenter med rødstempel på. Jaja, ikke noe å 
gjøre med det, få brevet i retur, få det skrevet på nytt, nytt stempel, blått «fortrolig»- stempel 
denne gang, så får en håpe det beste. 


Det kom ikke noe svar så lenge jeg satt i UDs Rettsavdeling, men senere har jeg hørt at 
Miljøverndepartementets internasjonale avdeling rett og slett overtok hele saksfeltet etter at jeg 
var sluttet. Såvidt jeg vet holder myndighetene i Oslo fortsatt på med å lage fiskeregler for 
grenseelvene i Finnmark, til stor fortrydelse for lokalbefolkningen som ønsker de eldgamle 
almenningsreglene gjeninnført, men nå er det saksbehandlere i Miljøverndepartementet som 
sender sine regelforslag til Utenriksdepartementet på høring - med hemmeligstemplede 
dekkbrev! 


4. KAMP OM POSISJONER 


Ekspedisjonssjefen for Rettsavdelingen var oppvokst i Mosjøen og dessuten en god læremester 
i juridisk og diplomatisk teori. Jeg savnet ham da han forsvant til en ambassadørstilling bare 
noen få måneder etter at jeg var kommet til avdelingen. Men allerede før 
ekspedisjonssjefskontoret var ryddet, forsto jeg at det trakk opp til noe som jeg med min 
bondebakgrunn sammenlignet med en regulær hanekamp. Det var to kandidater til stillingen og 
hele avdelingen summet av rykter: Hvem av de to hadde flest stemmer i embetsrådet, hvem 
hadde utenriksministerens fortrolighet, hvem hadde de rette forbindelser? Noen få opplyste 
visste beskjed: Den eldste hadde ikke bare ansienniteten på sin side. Som gårdkjøper fra 
Erstatningsdirektoratet kunne han dokumentere at han var blitt ansett som en mann å satse på 
av selve Gudfaren i norsk politikk. For de erfarne var det klart at det måtte bli gammelhanen som 
fikk flytte inn på ekspedisjonssjefskontoret. 


Men unghanen ville ikke gi seg. Hans plass var på underdirektørkontoret vis å vis, og den nye 
ekspedisjonssjefen kunne knapt bevege seg ut av kontoret sitt uten at hans rival forsøkte å lage 


vanskeligheter. På forværelset midt mellom de to kamphaner satt en rund og blid og trivelig 
kontordame - og lot som ingen ting! 


Intrigene florerte. Informasjon ble brukt i diskrediteringshensikt. Allianser ble bygd og nettverk 
ble skapt. Jeg likte ingen av kamphanene, men var desto mer interessert i deres metoder. Under 
denne maktkampen lærte jeg et par ting som bidro til at jeg aldri sluttet vennskapsforhold med 
fagtjenestemenn i norsk eller utenlandsk utenrikstjeneste: Ingen dolker hverandre i ryggen mer 
skamløst enn diplomater, og i kampen om posisjoner er intet knep for skittent til å bli brukt. 


Er det ikke rart? Her har man et miljø hvor det kryr av faglige utfordringer, men nesten ingen ser 
disse utfordringene. Flertallet er opptatt av en eneste ting, nemlig opprykk og posisjon. Få har 
interesse for prinsipielle spørsmål og de fleste fyller sin dag med betydningsløse trivialiteter, 
men nær sagt alle sukker over hvor hektisk travelt man har det og hvor overarbeidet man er. I 
FN-systemet kaller man tjenestemenn som er ukvalifiserte, late og aggressive for «lemen», dels 
fordi de er så tallrike, dels fordi ingen forstår hvordan de er kommet inn i systemet, men mest 
fordi deres gode forbindelser til skjulte maktstrukturer gjør det til halsløs gjerning å terge dem. 
Det Kongelige Norske Utenriksdepartement er fremfor alt befengt med «skaplemen», 
tjenestemenn som desperat forsøker å skjule sine manglende kvalifikasjoner, sin latskap og 
aggressivitet, men som ikke skyr noe middel for å få boltre seg som «sendemann I» på de 
såkalte «kremstasjonene». 


5. KURS SOM GIR PRESTISJE 


I Norge har vi kun to kurs som gir prestisje. Det ene er hovedkurset på Forsvarets Høyskole, det 
andre er UDs aspirantkurs. Arne Treholt gikk på det førstnevnte kurset, jeg gikk på det 
sistnevnte. 


De som har gått på Forsvarets Høyskole får lov til å kjøpe et spesielt slips som signaliserer at 
her kommer det en person som tilhører samfunnseliten. I UD ble det også lagt planer for å lage 
et slipssignal, men planene ble skrinlagt etter at Dagbladet gjorde narr av initiativtakerne på 
tredjesiden. Så det er bare emaljeisbjørnen fra Hammerfest som tjener som et ytre tegn på at 
her er det en som har vært på aspiranttur til Nord-Norge. Men sånne isbjørner kan jo kjøpes av 
gud og hvermann på isbjørnklubbens kontor i Hammerfest, så det blir liksom ikke det samme. 
Nåvel, kanskje er ikke slipset fra Forsvarets Høyskole heller det det engang var, etter at min 

kjære Bjarne, som ikke hadde den minste anelse om regelverket bak slipset, begynte å opptre 
med akkurat dette «elitetegnet» i selskapslivet. Han hadde fått slipset i gave. Jeg sier ikke av 
hvem ........ 


Under Treholtsaken fikk avisleserne vite at foreleserne på Forsvarets Høyskole var så late at de 
ikke giddet å ta bryet med å lage undervisningseksempler, de tok heller de topphemmelige 
NATOplanene og delte dem ut for selvstudium. På UDs aspirantkurs hadde vi ikke forelesere 
med faglig ansvar engang. Der fungerte det slik at aspirantene fikk i oppdrag av 
opplæringslederen å ringe rundt til kjendiser i det offentlige liv og spørre om de kunne tenke seg 
å komme og holde foredrag for aspirantene i UD. De fleste ble smigret, og de fleste sa ja. 
Foredragene var stort sett innholdsløse og gørrkjedelige, men etter opptredenen håndhilste 
foreleseren på aspirantene og småpludret i en halvtime eller så, og for meg, som bare kjente 
navn og bilder fra avisspaltene, var dette store ting, i det minste den første måneden, 


Vi har ikke særlig mange kjendiser i næringsliv og politikk i Norge. For at utvalget skulle rekke til 
et helt årskurs, ble det innført tredagersuke. 


Innimellom var det reiser til Nord-Norge, Vestlandet og Stockholm. Dagens aspiranter reiser 
visst over større avstander, til Svalbard, Frankrike og kanskje enda lenger, men i min tid skulle 
det spares. Det innebar bl.a. at vi på reiser ikke fikk utbetalt diettgodtgjørelse og nattillegg etter 
statens satser, men etter en skjønnsmessig sats, fastsatt av ekspedisjonssjefen i Administrativ 
avdeling personlig. Det var naturligvis ikke pengene det dreide seg om, som faglært pedagog 
forsto jeg det straks: For Utenriksdepartementets administrasjon var det et vesentlig poeng å 
lære de nyansatte at vel nok gjelder det lover og regler for alle statsansatte, men i 
utenrikstjenesten er det bare en ting som har betydning, nemlig den enkelte tjenestemanns 
velvilje eller manglende sådanne hos de allmektige i Administrativ avdeling. Jeg gjorde mine 
iakttagelser, og kom også med kommentarer, men jeg tiet med det meste. 


UDs aspirantkurs går formelt over et skoleår, men etter 8 måneder var det ikke flere kjendiser 
igjen, så da ble det slutt på oppmøteplikten. Vi skulle «forberede oss til utetjeneste» og måtte 
innstille oss på at vi snart skulle komme til usiviliserte steder der det ikke fantes brun geitost og 
knekkebrød i supermarkedene eller kjøttkaker på kaféene, så vi trengte tid for å fylle 
flyttelassene med det vi trodde vi kom til å trenge. 


Alle prioriterte flytende proviant. En statsbedrift sendte konsulenter for å gi råd og veiledning. De 
sa at siden vi snart kom til å få vite hva varene deres virkelig kostet når statlige skatter og 
avgifter var fratrukket, kunne de tilby opptil 90 prosent avslag på normal pris. Dette var et tilbud 

ingen kunne si nei til, og mange esker ble oppskrevet i flyttebyråenes lister med 
varebetegnelsen vinmonopolet. Det er nemlig slik at i mange muslimske land er det forbudt å 
importere alkoholholdige drikkevarer, men den norske husholdningsvaren vinmonopolet har de 
ikke noe imot, iallfall hadde de det ikke i 1979. Derfor brukte de to flyttebyråene som hadde 
forbindelse med UD denne varebetegnelsen på alle flyttelister - så det ikke skulle se ut som 
smuglingsforsøk når de sendte flyttelass til Saudi-Arabia, må vite. 


Nesten alle norske bedrifter gir store prisavslag når det dreier seg om salg til en ansatt i 
utenrikstjenesten. Møbler, sølvtøy, dekktøy og tekstiler ble innkjøpt med prisavslag som varierte 
mellom 40 og 60 prosent. Alt gikk momsfritt, selvfølgelig. Det dreide seg jo om salg «til 
utlandet», varer som finner sin selvfølgelige plass på eksportstatistikken. Det slo meg hvor lett 
det ville være for folk med forbindelser å få en liten eske eller to eller ti satt til side for henting på 
flyttebyråenes lagre. Jeg sier ikke at noen gjør det, men fristelsen må være stor, og kjødet er 
som kjent skrøpelig. 


Det som jeg med sikkerhet vet gjøres i alle hovedsteder, er at utenlandske diplomater kjøper inn 
sprit og sigaretter for høyere utenrikstjenestemenn eller andre venner i vertslandet. Ingen ser 
noe galt i det, så lenge geskjeften holdes innenfor rimelighetens grenser. I «vennligsinnede 
land» setter vertslandet rommelige kvoter for hvor mye vin og brennevin hver enkelt diplomat får 
kjøpe avgiftsfritt. I «fiendtligsinnede» land følger vertslandet så nøye med i diplomatenes 
bevegelser at de ofte finner restriksjoner på alkoholkjøp unødvendig. Av og til bruker vertslandet 
bevisst alkoholpolitikken overfor diplomatene for å destabilisere økonomien i et nærliggende 
land, og da kan det hende at brennevin og sigaretter flommer fritt til priser som ligger nær 
selvkost. Slik var det på min første utenriksstasjon, og jeg kunne forbauset konstatere at de 
flaskene jeg syntes jeg hadde fått utrolig billig fra vårt norske statsmonopol kunne kjøpes enda 
billigere i en eksklusiv forretning i samme gate som ambassaden jeg jobbet ved. 


6. TIL DEN TYSKE DEMOKRATISKE REPUBLIKK 


Vårt flyttelass gikk til Berlin. Det var på ingen måte etter ønske. Den dagen beordringsbeskjeden 
kom, strømmet det både tårer og kritikk mot «ho mamma» i den lille leiligheten i Helgesensgate. 
Men familien, som hadde drømt om Californias solfylte strender og regnet med at en statlig 
arbeidsgiver ville ta hensyn til barns skolemuligheter og ektefelles arbeidsmuligheter, var sporty 
og godtok snart at «den som vil være med på leiken, lyt tåle steiken», også når det uventede 
dreier seg om tåkeheimen fra bøker om konsentrasjonsleiropplevelser, ispedd en kommunisme 
uten menneskelig ansikt. 

Er det ikke underlig hvordan vi som hører til etterkrigsgenerasjonen uten vårt eget vitende er 
opplært til å hate og frykte alt som er tysk? Uhyggesfølelsen var påtagelig da vi en regnvåt 
sommerkveld kjørte den nyinnkjøpte, avgiftsfrie Volvoen inn i underetasjen på Metropol Hotel i 
det som i UD gikk under navnet Øst-Berlin, men som lokalt het Berlin-Hauptstadt. Heldigvis ble 
opptakten til tjenesten i Berlin svært positiv. Ambassaden hadde en kansellistvikar som virkelig 
forsto hva jobben hans gikk ut på. Med uovertruffen effektivitet og uoppslitelig humør hadde han 
på et blunk ordnet det som for den virkelige kansellisten ville tatt minst et halvår. Dessverre fikk 
jeg bare nyte godt av Roger Kraves bistand i fjorten dager, men da var så godt som alle 
praktiske ting i orden. 


Arbeidet i Berlin minte på mange måter om den første uken i Rettsavdelingen. Det fantes ikke så 
mange bøker og skrifter å lese, men til gjengjeld hadde vi aviser, høye berg av aviser. Fra 
klokken ni om morgenen og frem til lunsjtider gjorde verken ambassadøren eller jeg annet enn å 
lese aviser. Etterhvert kom det for meg at det måtte være en ufornuftig sløsing med statens 
midler å ha to fagtjenestemenn til å sitte i Berlin og lese aviser og et betydelig personale for å gå 
oss til hånde. Jeg bestemte meg for å finne noe mer meningsfullt å ta meg til, men hva i all 
verden skulle det være? 


En dag kom løsningen på mitt problem i form av to middelaldrende kvinner som besøkte 
ambassaden. De var såkalte «soldatbruder», norske kvinner som var blitt gift med tyske soldater 
som hadde vært stasjonert i Norge under okkupasjonen. Den ene var blitt enke og ville flytte 
hjem til Norge, og den andre mente at hun nå var den eneste soldatbrud fra Norge som fortsatt 
befant seg i DDR. 


En av mine oppgaver på ambassaden var å visere pass, og ettersom alle de tyskgifte kvinnene 
måtte søke visum og betale dyrt for å få komme inn i Norge på familiebesøk, visste jeg at hun 
langtfra var alene. Der og da bestemte jeg meg til å utføre en oppgave: å skape samhold og 
kontakt mellom de norske kvinnene i DDR. 


Møysommelig tok jeg fatt på de siste tre års visumsøknader for å finne personer med tidligere 
norsk statsborgerskap. Etter å ha gått gjennom hele bunken hadde jeg rundt 70 navn. Så 
gjenstod bare å lage en sammenkomst som ikke støtte an mot DDRs strikse lovverk om kontakt 
mellom DDR-borgere og diplomater. 


I DDR var det lovfestet at alle invitasjoner fra utenlandske diplomater til DDR-borgere skulle gå 
gjennom DDRs utenriksministerium hvor det ble foretatt en registrering og siling. Det fantes to 
unntak, nemlig nasjonaldagsmottagelser og kulturelle tilstelninger. Det lakket og led nå mot vår, 

og Bjarne og jeg bestemte oss til å holde en skikkelig syttende-mai-fest. Vi sendte ut invitasjoner 
til de 70 jeg hadde på min liste. De fleste bodde langt unna, og vi regnet med at bare en brøkdel 
ville komme. Derfor skrev vi, dristig nok, at de gjerne måtte ta med andre norsktalende som ikke 
selv hadde fått invitasjon. 


I Øst-Berlin hadde det helt fra ambassaden ble opprettet i 1973 vært tradisjon at 
ambassadesekretæren sto for syttendemaiopplegget, ikke ambassadøren. Tidligere var det en 
helt privat sammenkomst for ambassadens egne ansatte med ektefeller og barn. Samtlige fikk 
naturligvis invitasjon også til vår fest, og alle takket ja. Etterhvert som svarene fra de andre 
inviterte strømmet inn til ambassaden, ble ambassadøren betenkt og rapporterte til overordnet 
instans, nemlig ambassadørfruen. I begynnelsen av mai fikk jeg en opprigning fra den meget 
formelle fruen, som vel nok hadde drukket dus med meg (i motsetning til ektemannen), men som 
jeg selv i tankene ikke finner på å kalle ved fornavn. I udiplomatiske vendinger foreholdt 
ambassadørens frue meg at hun fant det meget upassende at jeg uten å rådføre meg med 
henne hadde invitert «disse forferdelige menneskene». Gleden over Grunnlovsdagen ville for 
henne bli helt ødelagt dersom hun skulle måtte oppholde seg i samme rom som «de som hadde 
sveket da det gjaldt» og som nærmest hadde forrådt sitt fødeland. Kunne jeg ikke avlyse 
selskapet? Jeg svarte meget høflig at det var leit at hun følte det slik, og selv om ambassadøren 
hadde takket ja, ville jeg på ingen måte bli fornærmet dersom hun, han eller begge holdt seg 
borte. Når det derimot gjaldt selskapet som sådant, ville det under ingen omstendigheter bli 
avlyst. For bruken av de representasjonsmidler jeg var blitt tildelt sto jeg ansvarlig bare overfor 
inspektøren for utenrikstjenesten. (i parentes bemerkes det at reglene ble endret to år senere 
slik at ambassadørene fikk bestemmende innflytelse på bruken av underordnede tjenestemenns 
representasjonsmidler). Ambassadørfruen forsto at jeg var upåvirket av hennes henvendelse. 
Kanskje var hun også litt nysgjerrig. Både hun og ektemannen dukket opp på festen, men året 
etter var de «opptatt på annet hold». 


Det ble en uforglemmelig syttendemai. Aldri, verken før eller siden, har jeg syntes at 
representasjonspenger som jeg har anvendt på vegne av den norske stat har blitt bedre brukt. I 
leiligheten hos oss vrimlet det av folk. Alle rom var tatt i bruk til representasjonsformål. Sengene 
var stuet vekk i et kott eller kamuflert som sittemøbler. Mer enn hundre norsktalende hadde 
funnet veien til Berlin fra Stralsund i nord til Karl-Marx-Stadt (Chemnitz) i sør. Det var folk fra alle 
samfunnslag og av mange politiske anskuelser. En ting hadde alle til felles, kjærligheten til 
Norge og til sin familie. Da en av de yngre i selskapet stemte gitaren og begynte å synge «Å eg 
veit meg eit land», var det mange som tørket en tåre i smug og enda flere som lot tårene 
strømme fritt. 


Fra denne datoen, 17. mai 1980, og frem til gjenforeningen av Tyskland var det et organisert 
norsk samfunn i DDR. Medlemmene kom sammen regelmessig og støttet og hjalp, ikke bare 
hverandre, men også nordmenn på gjennomreise og «tyskerunger» som prøvde å komme i 

kontakt med familie i DDR. Som resultat av to års arbeid som diplomat i Berlin er det kanskje 
ikke mye å skryte av, men det er neppe noen vestlig diplomat som har oppnådd større resultater 
i de 17 årene det var diplomatiske forbindelser mellom Den tyske demokratiske republikk og 
NATO-landene. 


7. KONFLIKT 


Den 20. juli 1980 var jeg velberget gjennom tre års prøvetid og hadde nå krav på fast ansettelse 
i den utenrikske fagetat, som utenrikstjenesten offisielt kalles. Men forsinkelser er regelen 
snarere enn unntaket i UD, og ansettelsesbrevet var ikke skrevet før jeg for første gang lot det 
komme til åpen konflikt, i august samme år. Jeg hadde oppdaget at kansellisten hadde gitt de 
lokalansatte beskjed om å innkreve et ekstragebyr på 5-6 kroner i tillegg til visumgebyret hver 
gang et visum ble utstedt. Den dag i dag vet jeg ikke hvem som fikk disse pengene. Ettersom 
jeg var sjef for ambassaden under ambassadørens feriefravær, avskaffet jeg det ulovlige 
gebyret med øyeblikkelig virkning og ga de lokalansatte beskjed om dette. Da ambassadøren 
kom tilbake fra ferie, ble det halloi! Kansellisten snakket med ambassadøren i enerom og fikk lov 
til å gjeninnføre gebyret. Jeg sa at som offentlig tjenestemann kunne jeg ikke rolig se på at det 
ble oppkrevet et ulovlig gebyr for visa jeg hadde undertegnet, og jeg ba om at saken ble sendt til 
Utenriksdepartementet for vurdering. 


Ambassadøren laget saksfremstillingen. Den gikk i det vesentlige ut på at hans autoritet ble 
forsøkt undergravet. Etter en ukes tid innløp det telexsvar. Det kom fra personalkontoret i 
administrativ avdeling og var meget kort. Det lød: «Ambassadørens ordre skal etterkommes». 
Senere har jeg i Utenriksdepartementets arkiver funnet en påtegning hvor departementets 
øverste embetsmann, utenriksråden, har skrevet at han går ut fra at ekstragebyret ikke ble 
oppkrevet etter at saken ble reist. Men snusket i Berlin fortsatte og fagtjenestemann Taftøs tro 
på rettssikkerheten hadde fått et grunnskudd. Det skulle bli flere, men ingen rammet på langt 
nær så hardt som dette første. 


Utenrikstjenestens folk er godt lønnet. Men få synes de tjener godt nok. For meg var det viktig å 
finne noe meningsfylt å gjøre i Berlin, for andre var det utsikter til ekstrafortjeneste som lokket. 
Mange diplomater i Øst-Berlin hadde en solid ekstrafortjeneste ved å kjøpe brennevin og 
sigaretter på diplomatbutikken i Øst-Berlin og selge varene i VestBerlin. Etter at de vesttyske 
tollerne begynte å gi en god dag i den diplomatiske immuniteten, ble geskjeften mer risikabel og 
ubehagelig. En ambassadør fra et afrikansk land ble hjemkalt etter at vesttysk tollvesen hadde 
funnet bagasjerommet på bilen hans fullstappet av brennevin og sigaretter. Heldigvis ble ingen 
nordmenn tatt. 


15 


På den norske ambassaden fant kansellisten og sjåføren en original måte for å skaffe seg ekstra 
inntekter. De foreslo å si opp den tyske vaskehjelpen og dele hennes lønn mot at de tørket støv 
mens ambassadøren og jeg satt og leste aviser. Utrolig nok gikk ikke bare ambassadøren, men 
også Utenriksdepartementet med på planen. Sikkerhets- 


hensyn, sa de, husk på sikkerheten. Vaskehjelpen vasket jo gulver også i den finske 
ambassaden og den finske ambassadøren var medlem av kommunistpartiet, ergo var 
vaskehjelpen spion. Den som tviler på at en ellers oppegående og vederheftig norsk 
ambassadør kunne ha kommet med et så vanvittig resonnement, kan få opplysningen 
dokumentert på oppfordring. Mine forsøk på å fremholde de bestemmelser som norske 
utenriksstasjoner er forpliktet til å følge, falt på stengrunn og kansellisten fikk sin tilleggslønn for 
et arbeid som ble utført i den tiden han allerede var godt betalt for. Til overmål skulle han ifølge 
stillingsinstruksen kontrollere sitt eget arbeid. 


8. HJEMBEORDRING 


Ambassadesekretær Taftøs meritter gikk ikke upåaktet hen i Utenriksdepartementet. 
Opposisjonellstempelet kom frem, og opposisjonstrang hos utenriksansatte er en meget alvorlig 
lidelse som etter den rådende oppfatning kun kan kureres ved 3 - 15 års papirflytting i Det 
Kongelige Norske Utenriksdepartements hovedkvarter, i det bygningskompleks der Gestapo 
engang holdt hus. Frimureren H. W. Freihow la med alvorlig mine saken frem for UDs 
kvasidemokratiske organ, innstillingsrådet. Resultatet var gitt på forhånd: Taftø skulle hjem, og 
det snarest mulig. Men der hadde den gode Freihow gjort regning uten vert. Den fremmelige 
ambassadesekretæren hadde tatt sine forholdsregler og hadde på ingen måte tenkt å la seg 
korsfeste til skrekk og advarsel for likesinnede. Jeg truet tvert imot med oppvask i full 
offentlighet. En løsning måtte finnes, og ansvaret for å finne den påhvilte utenriksråden. 
Tilfeldigvis var det min gamle sjef fra Rettsavdelingen som hadde vendt hjem fra Beograd og 
overtatt utenriksrådembetet. Forhandlinger kom i stand. De ble ikke særlig vanskelige. Kjell 
Eliassen og jeg respekterte hverandre både faglig og menneskelig, iallfall var jeg takknemlig for 
det han hadde lært meg da jeg begynte i UD. Etter et kort møte var vi enige. Jeg skulle få en 
ambassadesekretærstilling ved FNdelegasjonen i New York. 


Senere forsøkte en tillitsmann fra min egen fagforening å forpurre forliket. Jeg har stått som 
medlem av NTL i alle år og betalt medlemskontingent til en organisasjon som uavladelig har 
forsøkt å skade mine interesser. Faktisk har jeg gjort det med åpne øyne. Jeg har unektelig en 
bisarr form for humor. 

9. I NEW YORK 


Møtet med New York ble sjokkartet. På flyplassen slo det mot oss en kvelende, lummer hete 
som vi ellers forbinder med tropene. Med vår erfaring fra Østeuropa kikket vi oss lenge om etter 
diplomatutgangen - og havnet aller sist i passkøen. Det betød timelang venting. 


Om kvelden var det velkomstselskap hos ministerråden, ikke så mye for Bjarne og meg, men 
også for oss. Hedersgjestene var den nyankomne konsulen og hans kone. Konsulen var beruset 
allerede ved ankomsten. Jeg ble stående like ved siden av ham og forsøkte å innlede en 
samtale. Konsulen overtok straks initiativet. Jeg steilet. Tok jeg feil, eller forsøkte konsulen seg 
med seksuelle tilnærmelser? Jeg kom meg fort unna, og da jeg fra øyekroken iakttok at 
konsulen la an på min kjære ektemann på samme måte, trakk jeg lettet på smilebåndet. Jeg 
antok at konsulen var så full at han ikke hadde begreper om hva han gjorde. 


Ikke lenge etter begynte ryktene å gå. Den nye konsulen var ikke god, sa man. Han var bifil av 
legning og det ble skumlet om voldtektslignende situasjoner både på kontoret i Third Avenue og 
i private hjem der konsulen hadde vært gjest. Konsulens underordnede, en kvinnelig aspirant på 
sin første stasjon, ble nedrent og nedringt av fortvilte mennesker og ba om avløsning så snart 
som mulig. Omsider reagerte også Utenriksdepartementet. Inspektøren for utenrikstjenesten, 
den erfarne Bjarne Grindem, ble sendt ut for å forsøke å skille skitt og kanel i rykteflommen. En 
etter en tok han tjenestemennene for seg, og ettersom dagene gikk ble den blide og godmodige 
Grindem mer og mer dyster å se til. Noe måtte skje, men hva? Konsulen hørte til den indre krets 
av innflytelsesrike. 


Noe senere var løsningen «i boks». Konsulen skulle søke en byråsjefsstilling i 
Utenriksdepartementet. Etter hjemkomsten begynte han å skrante, og et par år senere avgikk 
han ved døden. Offisielt het det seg at dødsårsaken var kreft, men kollegene kjente 
symptomene. I UD brukte man helst det franske navnet på den dødelige immunsvikten, visstnok 
for å erte svenskene som hadde samme navn på sitt bistandsdepartement. Skrekkelig sykdom, 
sa man i korridorene, ble visst smittet i Afrika for mange år siden. Kanhende det, men hvor 
mange unge liv hadde konsulen ødelagt før og etter at han pådro seg smitten? Det var vel 
neppe et uskyldig offer, men snarere en hensynsløs ødelegger som ble fulgt til graven under 
fulle æresbevisninger. Men hvordan norske diplomater og bistandsarbeidere lever ut sine 
seksuelle lyster og perversjoner i utlandet, se, det er en privatsak som norske politikere og 
byråkrater ikke bryr seg om. 

10. MULTILATERALT DIPLOMATI 


For noen diplomater er de årlige møtene i FNs Hovedforsamling en forsmak på himmelens 
salighet. Jeg for min del er sikker på at dersom Helvete finnes, spilles opptak fra 
generaldebatten i FNs Hovedforsamling som bakgrunnsstøy. Som nykommer fikk jeg i oppdrag 
å skrive daglige referater fra generaldebatten. Å, som jeg lengtet tilbake til avislesningen i Berlin. 
Der kunne jeg i det minste velge ut hva jeg ville lese, i Hovedforsamlingens plenum måtte jeg 
sitte og høre på allverdens tøv. Noen år i forveien hadde en norsk delegat gjort seg bemerket 
ved å ta opp Donald Duck som et hovedproblem i talen. I 1981 var trivialiteter av samme 
karakter blitt vanlig, men langt de fleste innlegg var helt uten mening, en oppramsing av floskler 
og honnørord som ingen Wesenlundparodi noensinne kan overgå. Jeg beklaget meg til 
ambassadøren, jærbuen Ole Ålgård, som hadde erfaring fra et utall generalforsamlinger. Han sa 
de forløsende ord: «Ja, du vet de driver jo med verbalonani, men de har stor glede av det!» 


Etter dette gikk arbeidet mye lettere. Jeg studerte ansiktsuttrykkene mens talerne hisset seg opp 
til mulig ekstase og tenkte: Nå, nei, nå, nei, kanskje, uff, nei, det ble visst ikke til noe for denne 
taleren heller. Dersom taleren var så uengasjert at jeg anså det for umulig for ham å bevege seg 
fra den uendelige kjedsommelighet til begynnende kåtskap, slo jeg over på kinesisk eller russisk 
oversettelse for å høre om jeg kunne kjenne igjen enkelte ord. Talernes manuskripter skaffet jeg 
meg for å pløye gjennom under referatskrivingen. Slik kom jeg meg gjennom tre ukers 
generaldebatt og Hovedforsamlingens plenum tok pause. 


En morgen da jeg kom på jobb, huket ministerråden tak i meg. «Hva vet du om 5. komité?» sa 
han. «Ingenting» svarte jeg som sant var, «bortsett fra at det er den komitéen som steller med 
budsjett og administrasjon». «Du må overta 5. komité fra i dag av», sa ministerråden. Jeg 
forsøkte meg med en innvending: «Jeg aner jo ingenting om hva de holder på med», men 
innerst inne var jeg glad for denne muligheten til å lære på et felt som virkelig interesserte meg. I 
de ukene som var igjen av generalforsamlingen lærte jeg alt jeg senere har hatt bruk for om FN- 
systemet og arbeidet i internasjonale organisasjoner. Komiteen er en kombinasjon av 
finansdepartement, administrasjonsdepartement og utenriksdepartement for hele FN-systemet, 
en gullgruve for den som søker viten om en maktstrukturs sterke og svake sider. Men i den 
norske politiske hverdagen er FNs 5. komité et «uviktig» forum. Stortingsrepresentanter skyr 
komitéen som pesten. De synes det er mye mer spennende å følge med i storpolitiske innfall og 
utfall i 1. komité eller studere representanter for verdens urbefolkninger i 3. komité. 

11. FRYNSEGODENE I POLITIKKEN 


Utenrikstjenesten og Stortinget lever i symbiose. Stortinget bestemmer lønnsnivået i 
utenrikstjenesten og Utenriksdepartementet har en hånd på rattet når det gjelder planlegging og 
fordeling av Stortingets mest attraktive frynsegode, utenlandsreisene. Ingen steder kommer 
dette gjensidighetsforholdet klarere til overflaten enn i New York. Luksusleiligheter med opptil tre 
soverom leies av FN-delegasjonen og stilles til rådighet for stortingsrepresentanter som betaler 
vanlig nattillegg for én person til delegasjonen i leie. Differansen dekkes over SBEDs konto. I 
leilighetene installerer så stortingsrepresentantene seg med ektefelle og unger og av og til 
foreldre. En representant fra KrF hadde sågar med seg sin søster og svoger. Så er det duket for 
en herlig USA-ferie med turer sponset av næringsliv og stat. Det er stor rift om å få være med 
som delegat til Hovedforsamlingen, men minimal interesse for å følge med i det faglige arbeidet. 
Så er da forutsetningene ikke alltid til stede. Mange stortingsrepresentanter behersker ikke 
engelsk, men hos noen er lysten til å la sin røst høre i FNs Hovedforsamling så stor at de ikke 
ser sine manglende språkkunnskaper som noen hindring. Tålmodige utenrikstjenestemenn sitter 
i time etter time og forsøker å innøve innlegg med ivrige stortingsrepresentanter som så kan få 
sitt navn på trykk i det offisielle referatet. Slik er det sikkert blant parlamentarikere i storparten av 
FNs medlemsland. Det er ikke til å undres over at FNs oversettere forlanger å få alle innlegg 
skriftlig på et av FNs offisielle språk i god tid før innlegget skal holdes. 


Første bud ved FN-delegasjonen i New York var at stortingsrepresentanter skulle behandles 
som råtne egg. En saksbehandler ved delegasjonen hadde utelukkende til oppgave å yte sevice 
til tilreisende, men alle ansatte måtte støtte opp. Slik er det visstnok fortsatt. FN-delegasjonen i 
New York er selve manndomsprøven for en norsk diplomat, ikke på grunn av arbeidet, men på 
grunn av miljøet. Representasjonsmidlene går med til å beverte tilreisende 
stortingsrepresentanter og norske statsansatte. Stortingsrepresentanter har et 50 prosent påslag 
på den daglige diettgodtgjørelse som alle som reiser på statens regning får, men diettopengene 
brukes nødig til å spise og drikke for, det er «handlepenger». De måltider som ikke påspanderes 
via delegasjonens eller andre institusjoners representasjonskonti tilberedes i leilighetene i 
Beekman Tower. Der er det nøktern husmannskost. Dog tviler jeg på sannhetsgehalten i 
vandrehistorien om stortingsrepresentanten som kjøpte billig kjøtthermetikk som det sto Dog 
Food på. lallfall hendte det lenge før min tid i New York. 


Til gjengeld for diplomatenes gjestfrihet er det ingen stortingsrepresentanter med respekt for 
spillereglene som stiller spørsmålstegn ved lønnsforholdene i utenrikstjenesten. Ingen steder i 
norsk næringsliv og forvaltning er lønnssystemet mer vanvittig urimelig enn i utenrikstjenesten. 
Men det skal det ikke snakkes om. Da en stortingsrepresentant fra SV ville ha en redegjørelse, 
fikk han straks kollegenes refsende blikk på seg. Senere er den lovede redegjørelsen om 
avlønningsforholdene i utenrikstjenesten «glemt». 


19 


De lokalt ansatte kontorfunksjonærene og sjåførene blir med enkelte unntak (som vanligvis har 
sammen-heng med særtjenester for ambassadøren) avspist med minimumslønn. Det er ikke 
uvanlig at reallønnen går ned år for år. Lønningene fastsettes helt ut etter ambassadørens - og 
UDs - forgodtbefinnende. I New York ble det bråk da en nytilsatt filippinsk sjåfør fikk høyere lønn 
enn de to norske sjåførene som hadde arbeidet på delegasjonen i flere år. De norske sjåførene 
allierte seg med en stortingsrepresentant, Dagbladet skrev om saken, og dermed var fanden løs. 
Stortingsrepresentanten som hadde støttet sjåførene måtte tåle hard knuffing fra sine kolleger. 
Sjåførene kunne kjøre stortingsrepresentanter på sightseeing, så ville de få mange dollars i tips - 
om de bare var høflige nok. Den filippinske sjåføren fortjente høyere lønn for han var 
hyggeligere og mer tjenestevillig. Var ikke de norske sjåførene fornøyd, var det bare å reise 
hjem, som ambassadøren også sa til dem direkte. 


Et par år senere kom den norske FN-delegasjonen i forlegenhet. Narkotikapolitiet slo plutselig til 
mot den høflige og tjenestevillige Rolando og stengte geskjeften han drev i den norske 
ambassadørens representasjonsbil. «Sånt kan man ikke gardere seg mot», sa UDs 
pressetalsmann og kikket bedrøvet inn i TV-kamera. Og det er forsåvidt riktig. Men det finnes 
metoder for å redusere risikoen for en slik situasjon - og for å øke den! 


12. SÅNT HENDER IKKE 


Internasjonale organisasjoner er en tumleplass for etterretningsvirksomhet og organisert 
kriminalitet. Det ante jeg naturligvis ikke da jeg kom til New York, i min forestillingsverden var FN 
en idealistisk organisasjon med ansatte som holdt organisasjonens førti år gamle etiske 
regelverk høyt i hevd. Men etter hvert begynte jeg å lure. Det kunne være ubetydelige småting, 
som for eksempel at en afrikansk FN-direktør klaget over at så mye av hans arbeidsdag gikk 
med til telefonsamtaler for å ordne innkjøp i Europa for medlemmer av hans klan, eller at en FN- 
tjenestemann snakket varmt for et «utviklingsprosjekt» hvis eneste innhold var en fet 
konsulentkontrakt til hans svigersønn. Men sånt hender overalt, og tanken på organisert 
kriminalitet falt meg ikke inn før noe helt spesielt hendte. 


Ettersom jeg var den på delegasjonen som hadde kjennskap til budsjett og 
personaladministrasjon i FN, ble besøkende som hadde saker på disse feltene henvist til meg. 
En dag kom det inn en nordmann i tredveårsalderen. Han hadde arbeidet som Junior 
professional officer på UNICEFs kontor i Cairo. Der hadde han oppdaget at hans sjef drev stort i 
prostitusjon og narkotika og rapportert det til UNICEFs hovedkontor. Som leseren sikkert forstår, 
var denne nordmannen en av de sjeldne idealistene som fra tid til annen havner i den Orwellske 
virkeligheten i internasjonale nødhjelpsorganisasjoner. Da saken endte med at nordmannen ble 

forflyttet og ikke fikk fornyet sin kontrakt, forsto han ingen ting. UNICEF-lederen i Cairo fortsatte i 
sin stilling som om ingenting var hendt. 


Jeg noterte ned det mannen fortalte og ba ham komme igjen dagen etter for å underskrive sin 
rapport. Så laget jeg et dekkbrev hvor jeg kort ga opplysninger om vedkommendes personalia 
og tjenestestatus og la ekspedisjonen inn til ministerråden til underskrift. Som saksbehandler 
ved FNdelegasjonen hadde jeg ikke selv myndighet til å underskrive brev til UD. 


Det gikk noen dager, det gikk en uke, og fortsatt hadde jeg ikke sett kopi av brevet i den såkalte 
«gulkopimappa» der kopier av alle utsendte brev ble sirkulert. Jeg gikk inn til ministerråden og 
spurte om han kanskje hadde forlagt ekspedisjonen. «Nei, sånt sender vi ikke hjem», sa 
ministerråden, plukket elegant ekspedisjonen frem fra bunken på sitt skrivebord og lot den gå i 
papirkurven. 


Mange år senere satt jeg som fungerende stasjonssjef i Bangkok da en representant for USAs 
ambassade kom og ville diskutere «korrupsjonsproblemene i UNICEF» Han tok det for gitt at jeg 
hadde fått rapport fra delegasjonen i New York om forhold som var blitt avdekket ved private 
amerikanske organisasjoners besøk i flyktningeleirene i Thailand. Da først falt puslespillbiten fra 
New York sju år tidligere på plass. Det finnes personer også i norsk utenrikstjeneste som 
stenger for innsyn i organisasjoner som har som offisielt formål å lindre nød, men som i 
realiteten skaper langt flere problemer enn de løser. Slike personer møter alle bekymrede 
vitners utsagn med holdningen «Sånt hender ikke, og har det likevel hendt, så må det lates som 
om det ikke er mulig». Kanskje står disse personene på de kriminelle organisasjonenes 
lønningslister, kanskje er de bare nyttige idioter som tror at de fremmer sin karriére ved å dekke 
over uhyrlighetene. Det som forundrer meg er at ingen føler noe som helst ansvar for å følge 
opp de gigantiske norske bevilgningene til mulitilaterale nødhjelps- og bistandsorganisasjoner. 
Tenker da ingen stortingsrepresentant på hva pengene virkelig går til? 


13. ARNE TREHOLT OG ANDRE JOURNALISTER 


Min nærmeste overordnede på delegasjonen var Arne Treholt. Han var en av de kjendisene som 
hadde forelest på aspirantkurset, og jeg var full av beundring. Beundringen fortok seg raskt da 
jeg oppdaget at hans engelsk var svært stotrende, med en aksent som skar i ørene, men i 
selskap med norske politikere og mediafolk var han uovertruffen. Hans fortid i journalistikken 
skinte tydelig gjennom: En avis må ha en viss mengde nyhetsstoff, og har man intet, får man 
skape nyhetene selv. 

Mellom de nordiske FN-delegasjonene var det et nært samarbeid. Vi hadde ukentlige 
arbeidslunsjer hvor alle saker som skulle opp i Hovedforsamlingen ble drøftet. Svenskene var 
denne høsten mest opptatt av et forslag om en verdenskommisjon for miljø og utvikling som de 
hadde fått konsensus om under UNEPSs styremøte i Nairobi tidligere på året. Det lå an til at også 
Hovedforsamlingen skulle slutte opp om vedtaket, under forutsetning av at kommisjonen ble 
finansiert av frivillige bidrag og det lyktes å komme til enighet om formannsspørsmålet. Det var 
særlig det siste som bekymret svenskene, for en av de innflytelsesrike politikerne fra U- 
landsgruppen hadde allerede kunngjort at han selv var kandidat til formannsvervet. For å 
nøytralisere denne politikeren trengtes en kvinne, og helst en kvinne som kunne matche 
afrikaneren stillingsmessig, altså var man på jakt etter en kvinnelig kandidat som var eller hadde 
vært statsminister. 


Det var selvfølgelig ikke så mange slike kandidater i den nordiske krets. Arne Treholt tok straks 
hintet og lovet å ringe Gro. Hun hadde nettopp tapt valget i 1981 og hadde måttet gå av som 
statsminister. Gro Harlem Brundtland var ikke bare villig til å stille opp, hun var entusiastisk, og 
etter at Arne Treholt og svenskene i fellesskap hadde klart å få Gro akseptert av alle geografiske 
grupper, regnet førstnevnte naturlig nok med å bli husket ved neste korsvei. Men damen fra 
Bygdø laget sine egne spilleregler, og mennene som hjalp henne til makt, ære og berømmelse 
flyter rundt som vrakgods etter en orkan i Stillehavet. 


Arne Treholt hadde før han reiste fra Norge vært med på å skape en helt ny journaliststand, 
medløperjournalistene. Opplysninger ble gitt «i fortrolighet» med advarsel om at de ikke måtte 
trykkes «før jeg sier fra». Late og tåpelige bladfyker syntes det var svært så bekvemt å få stoff 
av en viss eksklusivitet mot løfte om samarbeid. I New York fikk jeg rikelig anledning til å studere 
representanter for «den fjerde statsmakt». Der oppdaget jeg at svært mange nyhetsjournalister 
har vært søkere til aspirantopptaket i UD. De har et slags hat/kjærlighetsforhold til dem som har 
vært så heldige å komme inn. Antagelig slår det disse journalistene fra tid til annen at diplomater 
flest ikke er mer intelligente og kunnskapsrike enn dem selv. Men så må de jo være det likevel 
da, siden de kom inn og de selv ikke. Den tanke at opptaksprøven kanskje ikke alltid er helt fair, 
våger norske nyhetsjournalister knapt å tenke. 


Mange journalister fortsetter å søke UDs aspirantopptak lenge etter at de er vel etablert i 
nyhetsjournalistikken. Kommer de så inn, går de gladelig ned i lønn i to år, mens de avtjener 
aspirantverneplikten. I horisonten lokker feite utetillegg, anseelse og prestisje. Det måtte en 
kvinne til for å foreta en annen prioritering. Da Eva Bratholm tidlig på 1980-tallet ble opptatt som 
aspirant i utenrikstjenesten, foretok hun en grundig sammenligning av lønns- og arbeidsvilkår i 
UD og NRK, vurderte sine sjanser til å få korrespondentstillingen i USA - og takket nei til plassen 
på aspirantkurset. Dette kursets prestisje er aldri siden blitt fullstendig gjenopprettet. 

14. NY JOBB FOR STOLTENBERG? 


Kurt Waldheim hadde sittet to perioder som FNs generalsekretær og kunne etter reglene ikke 
gjenvelges, men han nektet å trekke seg og spilte på at han skulle klare å hindre andre 
kandidater i å nå opp. Nesten ukentlig var det prøvevoteringer i Sikkerhetsrådet, og den ene 
kandidaten etter den andre ble vraket. Det var Latin-Amerikas tur til å få generalsekretærposten 
og etter hvert begynte det å bli nokså tynt med nye kandidater. En dag ble det fremkastet et 
navn på en av FN-husets egne ansatte. Ingen hadde fått i oppdrag å nedlegge veto mot ham, og 
plutselig var han valgt. Slik ble Perez de Cuellar FNs generalsekretær. Han så det som sin 
oppgave å foreta en opprydding i det nettverk av kameraderi og korrupsjon som han hadde lært 
å kjenne som ansatt i systemet. Han var dømt til å mislykkes, men fortjener ros for sitt 
helhjertede forsøk. 


Som sin nærmeste medarbeider valgte de Cuellar franskmannen Jean Ripert. Han skulle bli ny 
generaldirektør for økonomisk samarbeid mellom I-land og U-land og generalsekretærens 
stedfortreder. Men det satt en person ansatt av Waldheim i den stillingen, ghaneseren Kenneth 
Dadzie. 


I mellomjula var det stengt i FN-sekretariatet og svært stille på delegasjonen. De som ikke 
hadde ferie, tok en dags vakt for å behandle hastesaker. Den dagen jeg hadde vakt, var det 
bare en telex fra UD. Det var Liv Finborud som berettet om en henvendelse fra Frankrikes 
ambassade angående Riperts kandidatur til generaldirektørstillingen og delegasjonen ble bedt 
om å avgi uttalelse omgående. Det så ut til at det enten i UD eller på den franske ambassade 
gjorde seg gjeldende den misforståelse det skulle være valg på ny nestleder for FN. Jeg laget en 
svartelex der jeg forklarte at generaldirektøren ikke ble valgt, men utnevnt av generalsekretæren 
og at jeg gikk ut fra at det var opp til den nye generalsekretæren å rokere sine mannskaper som 
han selv fant best, forutsatt at han hadde kommet til en forståelse med Dadzie. 


Da jeg var ferdig til å gå hjem, kom Arne Treholt. Han spurte om hva som hadde hendt i løpet av 
vakten, og jeg svarte som sant var og viste ham min svartelex som ennå ikke var sendt. Treholt 
ville vite hvem jeg hadde rådført meg med og svaret var naturligvis «ingen», ettersom dette var 
noe jeg selv hadde rede på etter praksisen i 5. komité. Nei, det var for dårlig, mente Treholt, jeg 
måtte i det minste ringe min forgjenger i stillingen, som nå feiret jul hos svigerforeldrene i New 
Orleans. Jeg så gjorde. Etter at de behørige høfligheter var utvekslet kom jeg til saken. Det 
kunne vel ikke være noen grunn til at vi fra norsk side skulle motsette oss at den nye 
generalsekretæren fikk utnevne Jean Ripert til generaldirektør og nestkommanderende. «Bare 
hvis vi har en norsk kandidat», sa Erik Leikvang. «Og det har vi jo ikke», sa jeg. «Vi har jo 
Thorvald Stoltenberg», sa min kollega. Jeg lo. Leikvang hadde selv underholdt meg med 
historier om Stoltenbergs formannskapsperiode i Nord-Sørkomitéen, flauser som burde få selv 


23 


garvede norske diplomater til å rødme av skam (men som i parentes bemerket nå er glemt etter 
samme persons meritter som FNs høykommisær for flyktninger). 


Innholdet av telefonsamtalen ble ordrett om enn lattermildt referert for Arne Treholt som 
kunngjorde at jeg rolig kunne gå hjem. Dette skulle han ta seg av. Da jeg kom på jobb igjen etter 
nyttårsfeiringen, var Arbeiderbladet det første jeg fikk øye på. Overskriften grinte mot meg: 
«Stoltenberg ny nestsjef i FN?». 


Så begynte et hodeløst norsk diplomati å gjøre fremstøt i alle verdens hovedsteder for å støtte 
Thorvald Stoltenbergs «kandidatur». I FN-huset var man ytterst brydd. Det var ikke så lett å 
fortelle representanter for FNs mest gavmilde medlemsland at de burde lese FNs 
forretningsorden før de la i vei med valgkamp for en stilling der generalsekretæren har rett til å 
ansette den han vil ha. For den nyvalgte generalsekretæren ble Arne Treholts køpenickade 
antagelig en traumatisk opplevelse. Men for Thorvald Stoltenberg ga vennetjenesten et 
publisitetsløft både i norsk og utenlandsk presse. Sannsynligvis hadde Treholts idiotiske initiativ 
overveiende positive virkninger. Slik jeg vurderte situasjonen var initiativet på nippet til å lykkes. 
Jeg var fascinert over hvor utrolig lett både norsk UD og det tungrodde FN-systemet kunne 
manipuleres. Var det virkelig så enkelt? 


15. TREHOLT PÅ FORSVARETS HØYSKOLE 


Utpå vårparten 1982 sprakk nyheten: Arne Treholt skulle hjem og begynne på hovedkurset ved 
Forsvarets Høyskole. At jeg var forbauset var et understatement. Jeg ga uttrykk for 
overraskelsen. «Du er da den siste mann jeg kan tenke meg som student på Forsvarets 
Høyskole», sa jeg til ham. Treholt medga at egentlig var han forbauset selv, men det hadde nå 
blitt slik. Det hadde seg nemlig så at han under sin statssekretærtid hos Evensen hadde fått 
beskjed om at sikkerhetspolitiet hadde noe på ham. Han var redd for at dette kunne skade hans 
politiske karriére og hadde rådført seg med «noen» i UD som hadde gitt ham det råd å søke 
Forsvarets Høyskole, for å sjekke om det var noen plett på hans fortid. Nå var han både litt lei 
seg og litt glad, glad fordi hans rulleblad var erklært utilsmusset ved at han var tatt opp og lei seg 
fordi han nødvendigvis måtte ta plassen han hadde søkt, og gjennomføre kurset ved Forsvarets 
Høyskole. 


Før avreisen fra New York holdt Treholt en strålende avskjedslunsj for sine underordnede på 
Waldorf Astoria. Med gudfarmine ga han oss gode råd. Meg var han særlig bekymret for. Min 

hang til å pukke på lover og regler ble dårlig likt av de som bestemte saker og ting i 
Utenriksdepartementet, sa han, og jeg kunne ikke ha noe håp om å gjøre karriere om jeg ikke 
forbedret meg og ble rundere og mer likelig. «Det kan du si, Arne Treholt,» svarte jeg, «du har 
venner som vil beskytte deg om du kommer i trøbbel på grunn av at du ikke kjenner regelverket 
eller ikke bryr deg om å følge det. Men jeg har ingen annen beskyttelse enn Norges Lover og 
Utenriksinstruksen, og det vernet er jeg nødt til å bruke». 


Den lærdommen jeg fikk under Treholtsaken, var at jeg i dette tilfellet hadde gjort en umåtelig 
feilvurdering. Treholt hadde ikke en eneste venn som satte vennskapet høyere enn karrieren. 
Hans nærmeste venn i utenrikstjenesten utleverte Treholts fortrolige brev til politiet. Da en av 
våre døtre som medlem av en studentdelegasjon intervjuet Treholt på lla, sendte han hilsen 
gjennom henne at han gjerne tok imot besøk. På forhånd visste jeg ikke at ingen fra UD hadde 
besøkt ham etter arrestasjonen, og dette var lenge etter at dommen var falt. Bjarne og jeg kjøpte 
en pose med søte wienerbrød og dro i vei. I besøksrommet i fengselet traff vi en Arne Treholt 
som vel var blitt hvitere i håret og mer furet i ansiktet, men som fortsatt var den samme naive 
gutten, tilsynelatende sikker på at alt ville bli bra om bare de riktige personene kunne få full 
opplysning om hva som virkelig hadde hendt. 


Stakkars Arne Treholt. Hans håp om å bli berømt gikk i oppfyllelse. Men han involverte seg i et 
spill der han ikke forsto at terningene var falske. Russerne trengte en person som kunne lede 
oppmerksomheten bort fra deres virkelige toppagent i Norge og Overvåkningspolitiet trengte en 
sak som kunne sette støkk i politikere og byråkrater. Treholt spilte på lag med begge parter. Han 
reiste «hemmelig» til Helsinki og Wien etter invitasjon fra en KGB-general som gjorde litt stas på 
ham, og i politihuset på Grønland satt han natt og dag og skrev tilståelser for å gjøre sine 
politivenner til lags. Gadd vite, forresten, om ikke Arne Treholt selv tror at han har vært en viktig 
spion for KGB? Eller kanskje for en helt annen etterretningstjeneste? Men nå er 
muldvarpvirksomheten i norsk politikk blitt et ikke-tema. Ingen undres hvem som var den 
virkelige muldvarpen som styrte Norges politikk i nordområdene i de viktige syttiårene. Ingen er 
interessert i hvordan «Norges offisielle syn» på dette eller hint blir skapt. Hvem bryr seg i det 
hele tatt om hvem som har vært og er agenter for fremmede makter i Norge? Hvem bestemmer 
hvilke fremmede agenter som skal få utfolde seg fritt i vårt land? Er det ikke direkte 
lattervekkende at Arne Treholt ble dømt for spionasje fordi han tok et konsulentoppdrag for 
irakiske myndigheter og hadde hemmelige møter med russiske diplomater mens norske 
statsansatte som har begått alvorlige brudd på både norsk lov og folkeretten på Mossads ordre 
får heder og forfremmelse? 

16. FORTIDEN FRA DDR 


Fordi jeg var en av de få som kunne gi noenlunde pålitelige opplysninger om DDR, fortsatte 
norske journalister å kontakte meg i New York når de skulle til Øst-Tyskland. En av disse 
journalistene var Svein Kvalheim fra Bergens Tidende, som ønsket å følge opp en 
reportasjeserie han hadde hatt mens jeg ennå var stasjonert i DDR. Han ba om veiledning i 
prosedyrer og et introduksjonsbrev. Det fikk han. Brevet var stilet til ambassadør Hintzmann, 
under min tid i Berlin leder for Nord-Europaavdelingen og antagelig den person i DDRs 
utenriksministerium som kjente Norge og norske forhold best. Hintzmann var umåtelig 
kunnskapsrik og svært hyggelig, men jeg må si at jeg ble skuffet da jeg hørte at han hadde 
påtatt seg en stilling som kommunistisk sjefsideolog i DDRs utenrikstjeneste. Jeg vet ikke 
hvordan det gikk med ham etter Murens fall, kanskje var han allerede pensjonist. 


Nåvel, Kvalheim kontaktet som seg hør og bør den stedlige norske ambassadør ved ankomsten 
til Berlin, viste ham introduksjonsbrevet, og dermed hadde vi det gående. I et mangesiders 
fortrolig notat til Utenriksdepartementet besværet ambassadør Borgen seg over denne utidige 
ambassadesekretæren som gjorde ting hun ikke burde. 


Som vanlig reagerte UD uten å undersøke saken nærmere. I et brev stemplet «Fortrolig» fikk jeg 
mitt pass påskrevet. Det gikk ikke an at jeg drev og skrev brev til «en høytstående tjenestemann 
i DDRs utenriksministerium». Jeg tenkte tilbake på mine mange hyggelige og interessante 
samtaler med Hintzmann og mintes sågar at han hadde gitt referenten beskjed om å legge ned 
pennen da jeg under min avskjedsvisitt hos ham ble overrakt en bok i gave, en oppmerksomhet 
som normalt ikke ble avreisende ambassadesekretærer til del. Nåvel, selvsagt kunne Hintzmann 
ha i oppdrag å «verve» meg. Men jeg følte meg trygg på at det ikke var noe i mitt liv som kunne 
brukes til pressmiddel og jeg visste meget vel at mine meninger neppe var representative for de 
kretser som han var interessert i. Derfor hadde jeg utvekslet synspunkter med ham om mange 
emner, politiske såvel som upolitiske. Jeg bestemte meg for å holde en hyggelig om enn litt 
ironisk tone i mitt svarbrev til departementet. Jeg innledet med å si at jeg hadde notert at min 
privatkorrespondanse var gjort til gjenstand for Departementets interesse og instruks og 
avsluttet med at jeg i henhold til instruksen skulle avholde meg fra å skrive introduksjonsbrev for 
norske journalister for fremtiden. Det har jeg faktisk også overholdt. 


Under oppholdet i DDR var jeg blitt oppmerksom på en kvinnediskriminerende bestemmelse i 
den norske statsborgerloven. Det gjaldt norske kvinner som var blitt gift med tyske statsborgere 
under og like etter krigen og som i Norge ble nektet den konvensjonsfestede retten til å få sitt 
opprinnelige statsborgerskap tilbake. En av de stortingsrepresentantene som oppholdt seg i 
New York i forbindelse med arbeidet i FN var justiskomitéens formann Helen Bøsterud, og jeg 
tok saken opp med henne. Bøsterud ble interessert og lovet å ta saken opp i justiskomitéen, 

men noe senere fikk jeg beskjed om at «de» ikke ønsket endringer. 


Da Karin Stoltenberg noe senere kom til New York for å forsvare Norges første rapport i henhold 
til Likestillingskonvensjonen, fikk hun spørsmål fra DDRs representant om det i den norske 
statsborgerlovgivningen fantes kvinnediskriminerende bestemmelser. «Jeg ante ingenting om 
det, men jeg bare sa nei», uttalte ekspedisjonssjefen da hun på delegasjonen skulle rapportere 
om gjennomgangen. Jeg påpekte at hun i så fall hadde gjort seg skyldig i en grov usannhet, og 
Karin Stoltenberg ble fortvilet. Dette skulle hun se til å få rettet på så snart hun kom hjem. Men 
intet skjedde, og noe senere tok jeg kontakt med Karin Stoltenberg. Hun kunne fortelle at hun 
hadde laget et notat om saken til Justisdepartementet straks hun kom tilbake til Norge, men 
«de» mente at det var ikke nødvendig med endringer. 


Den gang var jeg bortimot femten år yngre og ikke så erfaren som jeg er nå. Når Helen Bøsterud 
og Karin Stoltenberg snakket om «de» trodde jeg de mente henholdsvis Justiskomitéen og 
Justisdepartementet. Senere har jeg jo forstått at de refererte til andre krefter, antagelig den 
personen som Gerhardsen hadde fått råd fra når han forega at «noen har snakket sammen». 


17. FISK SEL HVAL OG EVENSEN 


I 1980- årene var det ennå en ufravikelig regel at ingen saksbehandler kunne få mer enn to 
utestasjoner på rad. Jeg næret ingen illusjoner om min popularitet i Administrativ avdeling og 
regnet med at jeg ville bli forsøkt skviset inn på Utenriksdepartementets kjedeligste kontor. 
Mottrekket var å søke bare en stilling, saksbehandlerstillingen i 1. administrasjonskontor, et 
kontor fagtjenestemenn som følger den uskrevne adferdskodeksen i UD ikke søker, men blir 
anmodet om å «ta», forutsatt at de har den rette holdning og de rette forbindelser. Jeg regnet 
derfor med å være eneste offisielle søker til stillingen. 


Strategien ga full uttelling. Jeg fikk tilbud om et meget interessant arbeidsområde, på 
folkerettsrådgiver Evensens kontor. Der skulle jeg stelle med havrett og forvaltning av levende 
ressurser i havet. 


Har du, min leser, noen gang tenkt over hvilke politiske og folkerettslige overveielser som ligger 

bak nyhetsbildet slik det fremvises på skjermen? Du har sikkert hørt at Svalbardtraktaten gir 
Norge suverenitet over denne øygruppen i Arktis, men vet du at ingen russiske representanter 
var med på å fremforhandle traktaten og at Sovjetsamveldet undertegnet som ledd i en 
hestehandel der Norge anerkjente Sovjetstaten som av de fleste regjeringer ble betraktet som 
en illegitim statsdannelse? Vet du at Fiskevernsonen rundt Svalbard, som ble opprettet i 1977, 
hittil er anerkjent av bare en eneste utenlandsk regjering, nemlig den finske? Alle andre 
regjeringer mener at Svalbardsonen enten er vanlig internasjonalt havområde eller et område 
underlagt Svalbardtraktatens næringsfrihet. Føl deg ikke dum, kjære leser, om du aldri har hørt 
om noe av dette. Jeg visste heller ingenting før jeg fikk problemene i fanget på folkerettsrådgiver 
Evensens kontor. Jeg oppdaget at når det gjelder forvaltningen av levende ressurser i havet, er 
det ikke bare den høyre og venstre hånd som driver politikk uten å kjenne til hva den andre gjør, 
Fiskeridepartementet har et helt håndballag som spiller uten mål og mening og like gjerne mot 
eget som mot motstandernes mål. Men forvirringen er antagelig bare tilsynelatende. 
Fiskeridepartementet er et nøkkeldepartement for de krefter som er ute etter å kompromittere 
den norske folkesjelen og ødelegge det vi forbinder med en rettsstat. 


I to år holdt jeg på med fisk og sel og hval i Utenriksdepartementet. Saksfeltet ble flyttet rundt i 
tre forskjellige avdelinger, men jeg fulgte trofast med. Opplevelsene er nok til å fylle en bok for 
seg, så jeg lar dem ligge. Men jeg vil ikke unnlate å berette om Jens Evensens siste arbeidsdag 
i Det Kongelige Utenriksdepartement. 


Jens Evensen var ekspedisjonssjef i Utenriksdepartementets Rettsavdeling og ble kjendis under 
EFforhandlingene først på syttitallet. Han var dyktig, arbeidssom og ikke så lite frittalende, og 
slike folk har aldri vært populære i UD. Motvillig hadde utenriksledelsen nominert ham som norsk 
kandidat til en dommerstilling ved Den internasjonale domstolen i Haag, det mest prestisjefylte 
verv en folkerettsjurist kan oppnå. Da Treholtsaken eksploderte, mente utenriksminister Stray at 
Evensen burde trekke sitt kandidatur, men Evensen nektet. Mer eller mindre alene, men med 
tilgang til et nærmest ubegrenset reisebudsjett, drev Evensen sin valgkampanje - med 
formidabel suksess. Hans stemmetall i Hovedforsamlingen var blant de høyeste som noen 
dommer i Haag har oppnådd. 


Så skulle man vel tro at denne UDs store sønn ville bli behørig feiret når han gikk over på norsk 
statspensjon i øverste lønnsklasse og i tillegg kunne håve inn en liten million i året i den 
prestisjefylte jobben i Haag. Evensen trodde iallfall at han ville bli invitert opp til 
utenriksministeren og bli behørig avtakket med et glass sekt i alle ekspedisjonssjefenes nærvær, 
slik skikken nå engang var i det huset der Evensen hadde tilbrakt et utall arbeidsår og sett andre 
ekspedisjonssjefer komme og gå. Men det var ikke gitt noen skriftlig beskjed om en slik 
tilstelning, og Evensen lot til å være bekymret. Formelt sett var han jo ikke lenger 
ekspedisjonssjef. Evensen hadde visstnok fraskrevet seg sitt embete som ekspedisjonssjef i 
Rettsavdelingen da han lot seg utnevne til statsråd for Arbeiderpartiet, og i tiden etter den 

borgerlige regjeringsovertakelsen hadde han hatt en meget uklar stilling, som folkerettsrådgiver 
underlagt utenriksministeren direkte, med en byråsjef, en saksbehandler (jeg) og en kontordame 
i sin stab. Alle som kjente Evensen, visste at formuleringen «underlagt utenriksministeren» var 
en frase. Evensen tok ikke ordrer fra noen. Han var en embetsmann av den gamle skolen. Jeg 
holdt det slett ikke for usannsynlig at Evensen var blitt tilbudt en regjeringstaburett for å få ham 
bort fra den viktige stillingen som ekspedisjonssjef. I forbindelse med en utredning av 
spørsmålet om Norge skulle tilslutte seg FN-konvensjonen om traktatretten, folkerettens 
grunnlov, hadde Evensen satt hensynet til internasjonal rett foran hensynet til toneangivende 
kretser i Norge. Evensen var derfor ikke bare upopulær i borgerlige kretser, han var også regnet 
som en «farlig» mann i maktens innerste sirkler i Arbeiderpartiet. Det var derfor ikke fritt for at 
jeg i mitt stille sinn regnet med at de motstandere Evensen selv kanskje ikke visste at han 
hadde, ville benytte anledningen til å gi ham et spark. Utad sett ga jeg naturligvis uttrykk for at 
innkalling til avskjedstilstelningen sikkert hadde foregått pr. telefon. 


Utpå formiddagen ringte telefonen hos kontordamen vår. Det var Strays sekretær som ga 
beskjed om at Evensen var ventet i 4. etasje. Endelig, altså. Evensen hadde vært engstelig for 
at det kunne ha blitt glemt at han hadde sin siste arbeidsdag for den norske stat akkurat denne 
dagen. Han rettet seg opp, og med et stort smil gikk han av sted for å få behørig takk for sin 
innsats til Norges beste. Et kvarter senere kom han tilbake. Nå så han ut som en tordensky. Det 
var slett ingen takk å hente, Evensen var blitt kalt inn på utenriksministerens teppe for å få 
beskjed om at man forventet hans kommentarer til et femtisiders notat om Treholtsaken innen 
kontortidens slutt kl 1545. Slik endte dommer Evensens tjenestegjøring i Det Kongelige 
Utenriksdepartement. 


18. TIL ØSTEN 


Da jeg hadde arbeidet i Utenriksdepartementet i vel halvannet år, ble en saksbehandlerstilling i 
Bangkok ledig. Det var godt om ledige utestillinger på den tiden, og ikke mange som hadde lyst 
til å dra til Bangkok. Jeg var eneste søker og stillingen ble min. For første gang i mitt liv skulle 
jeg oppholde meg et sted der absolutt alt var ukjent: klimaet, språket, religionen og 
leveforholdene. Heller ikke Bjarne kjente Østen. Som ung hadde han reist til sjøs i mange år, 
men hans eneste kontakt med Asia var oljehavnene i Gulfen. 


Av den såkalte stedsrapporten fikk vi inntrykk av at forsyningssituasjonen var vanskelig. 
Virkeligheten er den motsatte. «If it cannot be bought in Bangkok, it doesn't exist in the world» er 
et dekkende uttrykk, og det gjelder både varer og tjenester. Det handles og pruttes overalt, på 
skyskraperhotellene, i de store varehusene, på markedene og på fortauet utenfor de usleste 
rønner. 

Etter tre år i Bangkok ser man fordomsfritt på det meste. Det er faktisk vanskelig å tenke tilbake 
og huske reaksjonene på alt det nye og ukjente. Men da Bjarne og jeg installerte oss i denne 
sydende millionbyen, var vi temmelig grønne. Dessuten var vi for første gang i vårt lange samliv 
alene, uten unger å ta hensyn til, og vi var umettelige på nye inntrykk. 


Det vil imidlertid bære galt av sted dersom du, leser, som kanskje har kjøpt denne boka for å 
lære om internasjonalt samarbeid, skulle bli belemret med min manns og mine private 
opplevelser i dette Smilets Land der de nasjonale dansene er den beste budbærer om kulturen. 
Dersom du som turist besøker Oriental Hotels «folklorerestaurant» Sala Thai, vil du få thailandsk 
mat og bli underholdt av grasiøse dansere som ser ut til å bevege seg uten den minste 
anstrengelse. Men ser du nøyere etter, vil du se muskler som spiller under huden, thaidans er 
en uhyggelig anstrengende og disiplinert kunstart. Dersom du så får vite at de grasiøse 
fingerbevegelsene oppstår fordi man har trukket fingrene ut av ledd på danserinnen da hun var i 
elleveårsalderen, så forstår du kanskje at Østens kultur kan fortone seg som nokså 
fremmedartet og ikke så lite skremmende. Kanskje går man etter hvert litt i surr om hva som er 
tiltrekkende og hva som er fryktelig stygt. Det gikk iallfall opp for meg at verdier som blir 
betraktet som absolutte i vår vestlige verden er høyst relative i en annen kulturkrets. Men det var 
arbeidet på ambassaden du var interessert i, ikke sant? 


Det var ikke bare Bjarne og jeg som syntes Bangkok var spennende, «alle» syntes det. Aldri i 
mitt diplomatiske liv hadde jeg kunnet forestille meg at norske politikere og byråkrater kunne 
finne så mange påskudd for et stop-over i Bangkok. Det krydde av stortingsrepresentanter, 
ministre og alminnelige dødelige. Det kunne blitt mange interessante historier, men jeg skal 
skåne de fleste. Jeg skal bare berette en eneste ministerhistorie, og årsaken til at jeg velger 
akkurat denne er at jeg ikke har opplevd den selv, men fått den fortalt av begge parter, en 
ambassadør som nå er pensjonist og en minister som nå er riksrevisor. 


Altså: En dag innløp det til ambassaden en telefax fra Fiskeridepartementet om at 
fiskeriministeren og hans hustru ville avlegge et privat besøk i Bangkok den påfølgende 
weekend og at «Ambassaden bes tilrettelegge besøket». Bjarne og jeg skulle akkurat på ferie, 
billetter var bestilt, kofferter var pakket, alt var klart. Men ministerbesøket ville kollidere med den 
store, årlige golfturneringen i Pattaya og ambassadøren var golffrelst, ergo pekte barometeret 
mot krise. Jeg tilbød meg ikke å forandre mine ferieplaner og ambassadøren fant det for galt å 
be meg. Dette skulle han ordne. 


Nå er det selvfølgelig slik at når en statsråd (iallfall en arbeiderpartistatsråd) lar sende en slik 
telefax fra sitt departement, så forventes det full oppvartning med ledsagertjeneste, 
gratismåltider og sightseeing fra den flaggsmykkede representasjonsbilen med ambassadøren 
henter på flyplassen til samme ekvipasje bringer den tilreisende ministeren og ektefellen tilbake 

til flyplassen ved avreise. Helst bør det også tilbys overnatting i ambassadørboligen så 
ministeren kan inntjene et nattillegg eller to. 


Men i dette tilfellet handlet det om en ambassadør som om bare fire måneder skulle gå over i 
pensjonistenes rekker, som ikke likte Arbeiderpartiet, som så rødt når noen forsøkte å ødelegge 
en golfturnering for ham og som dessuten ikke ga ut en eneste baht uten at det var påtrengende 
nødvendig. Hvordan skulle dette gå? 


Joda, ministerparet ble hentet på flyplassen med representasjonsbilen, kjørt til Oriental Hotel og 
installert i en suite med spesialrabatt. Ambassadøren satte seg ned for en prat, og ministeren, 
som nærmest hadde forventet et ferdigskrevet program, fremsatte sine sight-seeingsønsker. Jo, 
sightseeing måtte vel kunne la seg ordne, mente ambassadøren, «bare vent et øyeblikk». Få 
minutter senere var ambassadøren tilbake. I resepsjonen hadde han hentet en bunke brosjyrer 
over de utallige sightseeingstilbudene som hotellet kunne oppdrive, luksusomvisninger til 
luksuspriser. «Bare værsågod å velge ut de turene dere vil ha og si fra i resepsjonen», sa 
ambassadøren, «så henter jeg dere her på hotellet søndag kveld». 


Ministeren frådet av raseri. Dette måtte straffes strengt. Ved hjemkomst tok han straks kontakt 
med utenriksministeren og ba om at vedkommende ambassadør øyeblikkelig ble hjemkalt eller 
forflyttet. Det er presedens for sånt i Arbeiderpartikretser. Etter et besøk i Kina forlangte 
angivelig tidligere statsminister Nordli at ambassadøren skulle forflyttes, og det ble gjort. Men 
akkurat i dette tilfellet fortonte en slik reaksjon seg som temmelig drastisk. Det ville unektelig blitt 
et visst oppstyr dersom en ambassadør med over 40 års plettfri vandel skulle blitt avstraffet 
akkurat i det han skulle ta til med avskjedsselskapene og motta statens anerkjennende gave og 
blomsterbukett til samlet verdi ikke over kr 600,-. Så ambassadøren berget stillingen, såvidt det 
var. Hvor nær stupet han hadde beveget seg, vet han nok ikke før han leser denne boka. 
Forsøket på å få ham forflyttet kjente heller ikke jeg til før vedkommende minister, da 
stortingspresident, nå riksrevisor, med den selvfølgeligste mine av verden berettet historien ved 
et kafébord i Genéve, sågar med en journalist til stede. 


19. U-HJELP I PRAKSIS 


Å være diplomat i Bangkok innebærer å bevege seg mellom ytterligheter. Rikdommen er 
overveldende, men det er også fattigdommen. De som kan betale, får en personlig service som 
nordmenn knapt kan forestille seg, de som allerede er i samfunnets bunnskikt, blir ydmyket, 
trakassert og utsatt for uhyggelige fysiske og psykiske overgrep. 

De virkelig rike er de som eier eller har solgt land i sentrum av Bangkok eller opptrer som 
mellommenn for internasjonale organisasjoners «hjelpearbeid» i de ressursrike landdistriktene. 
Da jeg kom til Thailand, hadde kambodsjanske flyktninger vært innesperret i konsentrasjonsleire 
i Thailand i 7-8 år. Deres eneste funksjon var å tjene som lokkemat for penger fra 
verdenssamfunnet - penger som naturligvis havnet i lommene til thailandske generaler og 
thaikinesiske forretningsmenn. 


En av mine oppgaver var å delta i behandlingen av budsjettet til det som kaltes United Nations 
Border Operation (UNBRO), som var en egen administrativ enhet fordi ingen av FN-systemets 
eksisterende organisasjoner ville påta seg ansvaret for en korrupsjon som selv i FN-målestokk 
fortonte seg som uhyrlig. På det første møtet jeg deltok i henvendte jeg meg til en mer erfaren 
kollega, pekte på budsjettforslaget og sa: «Hva er dette som heter Affected Thai villages 
programme?» «Å, du mener Affected Thai Generals programme», svarte kollegaen med et smil 
og la til: «De vil jo ha det slik, ja, Norge også». Det var naturligvis riktig. Tross mange rapporter 
om høyst utillatelige forhold, fortsatte norsk UD å yte bidrag til ufattelige 
menneskerettskrenkelser - over nødhjelpskapitlet i statsbudsjettet! 


NORAD var grundigere i sin prosjektvurdering, og de lyttet også i stor utstrekning til råd fra 
ambassadeansatte. Vi for vår del la vinn på å gjøre grundig arbeid. Et prosjekt som fikk 
anbefaling var en kristelig organisasjons forslag om å bygge daghjem i slummen i Bangkok. De 
drev allerede en barnehage, men plassen var for liten, og de ville bygge nytt. NORAD var 
skeptisk. Tanken var at det skulle foregå religiøs påvirkning i lokalene, og det var imot NORADs 
regler. Jeg besøkte den eksisterende barnehagen et par ganger og fikk et meget godt inntrykk. 
Det endte med at jeg ga prosjektet full støtte, og NORAD bevilget pengene, et ganske stort 
beløp. «Når krybben er tom, bites hestene», sier ordtaket, men det passet ikke her. Etter at 
pengene var blitt overført, begynte misjonærene å strides om tomtevalget. Det endte med full 
krig, og et år senere kom lederen stille og rolig til ambassaden med en bankanvisning på hele 
støttebeløpet pluss renter Prosjektpersonalet hadde delt seg i flere leire og hadde sågar skiftet 
organisasjonstilhørighet, byggeprosjektet var skrinlagt og nå ble NORAD-bevilgningen 
tilbakebetalt. 


Et prosjekt som så vakkert ut på utsiden, men var nokså markstukket inni, var ledet av en 
kvinnelig thailandsk jurist som arbeidet på USAs ambassade. Hun hadde gode kontakter i 
diplomat- og pressemiljøet og hadde allerede greid å håve inn femti tusen kroner fra Norges 
Husmorforbund til sitt prosjekt, et senter for misbrukte unge jenter. Nå vurderte de nordiske 
bistandsorganisasjonene å støtte prosjektet med flere millioner, og ambassaden ble bedt om å 
vurdere prosjektet. 


Jeg meldte naturligvis min ankomst til senteret,og regnet med at det ville bli lagt opp til en 

imponerende seanse av nød og elendighet. Jeg hadde ikke forregnet meg. Den fremmelige 
juristen la ut om elendigheten og sine gode gjerninger, og jeg lyttet høflig og deltakende. Til 
besøket hadde jeg imidlertid tatt med meg et par av ambassadens lokalansatte og gitt dem 
instrukser om hva de skulle finne ut. Tilbake i bilen fikk jeg full rapport: De «misbrukte» jentene 
var arbeidssøkere fra Nord-Thailand som var blitt plukket opp på jernbanestasjonen ved 
ankomsten til Bangkok et par dager i forveien. Nå var de ulykkelige fordi de trodde de ville bli 
hjemsendt og måtte begynne å spare penger til ny billett. Spebarna på «mødrehjemmet» var 
solgt til amerikanske adoptivforeldre, men mødrene måtte amme dem i tre uker mens papirene 
ble ordnet. De lokalansatte hadde også plukket opp rykter om at det fantes misbrukte jenter på 
senteret. Det var den kvinnelige juristens ektemann som fra tid til annen lot sine lyster få fritt 
utløp. 


Det ble ingen NORAD-sponsing av prosjektet, iallfall ikke så lenge jeg var i Bangkok. Men den 
thailandske juristen har fått sitt storprosjekt, finansiert av det japanske Sasakawafondet, et fond 
grunnlagt av en japansk våpenhandler som i Anders-Jahrestil har søkt å hvitvaske sitt navn med 
penger til veldedige formål. Sasakawafondet er også kjent i Norge. Det har gitt Gro Harlem 
Brundtland en miljøpris. 


20. PÅ STATENS REGNING 


Mange thaier lever langt under fattigdomsgrensen, men nesten ingen sulter. Det har 
sammenheng med den buddhistiske religionen som gjør det nærmest umulig for en thai å vite at 
en nabo er i nød uten å hjelpe. Dessverre strekker ikke hjelpsomheten så langt at de anser seg 
forpliktet til å hjelpe «faranger», fremmede. Turister som har brukt opp reisekassen og slått seg 
til lenger enn visumreglene tilsier og flyktninger som ikke får støtte av noen internasjonal 
organisasjon, havner i Apeburet, eller immigrasjonsfengselet, som det heter offisielt. 


Immigrasjonsfengselet i Bangkok er for meg bunnen av institusjonalisert elendighet. I et rom på 
60-70 kvadratmeter tilbringer opptil 120 menn 24 timer i døgnet, noen i flere år. Deres eneste 
«forbrytelse» er at de er utenlandske statsborgere og uten penger til å komme seg hjem. Det 
serveres en tallerken ris hver dag. Ellers overlever fangene på mat som besøkende stikker til 
dem gjennom sprinklene, oftest bananer, derav navnet Apeburet. 


Vi hadde ganske ofte nordmenn i Apeburet, men sjelden lenge ad gangen. Bjarne hadde 
oppgaven med å trøste dem og gi dem mat. Under besøkene ble han også kjent med andre 
fangers historie. Det fantes bl.a. en etnisk vietnameser som hadde bodd i Thailand hele sitt liv, 
men som ikke hadde «papirer». Han var blitt tatt i en razzia og sendt til Apeburet to år tidligere. 

Bjarne syntes synd på ham og ba meg gjøre noe. Jeg mente han kunne få det bra i en av 
flyktningeleirene for vietnamesere, hvor både hans thaikunnskaper og ferdigheter som 
sykkelreparatør kunne komme til anvendelse. Etter en papirmølle uten like lyktes det å få til en 
overføring. Mannens takknemlighet kjente ingen grenser. Det siste jeg hørte fra ham, var at han 
søkte gjenbosetting som kvoteflyktning i Norge. Akkja, kineserne har et ordtak om at hvis du 
redder livet til en mann, blir du ansvarlig for resten av hans liv. Fremmedartet, ikke sant? 


En som ble sittende lenge i Apeburet, var en norsk sosialklient som hadde reist til Østen på 
enveisbillett, og skrekk og gru, han hadde gjort det samme en gang før, for noen år siden, og 
blitt hjemsendt på den norske stats regning. Nå bestemte saksbehandleren i 3. 
administrasjonskontor, den myndige Sol Vigtel, at mannen skulle straffes, og det hardt. Altså: 
Ingen penger fra Den Norske Stat til hjemsendelse av misdederen. Hver morgen ringte 
representanter for ambassader og hjelpeorganisasjoner for å gjøre oss oppmerksom på at det 
satt en nordmann i Apeburet. Bjarne ble lei av å bringe mat og dårlige nyheter, men Sol var 
urokkelig. Til slutt lyktes det ved intervensjon på høyere hold i departementet å få til en 
forhandlingsløsning. Mannen skulle få reisepenger mot for alltid å fraskrive seg retten til å 
inneha norsk pass. Det var en lettet sosialklient som satte seg på flyet fra Bangkok - etter sin 
siste utenlandsreise. Her jeg sitter og skriver kommer jeg på at denne mannen er en av dem 
som vil få fordel av Schengen-avtalen og EØS. Snart kan han komme seg ut i verden igjen. Og 
Sol Vigtel er blitt pensjonist. Han behøver ikke å frykte nye represalier. 


Jeg for min del lurer på hva som gjøres for å hindre maktmisbruk overfor samfunnets svakeste. 
Mot slutten av det året da denne episoden fant sted leste jeg i salderingsproposisjonen at 
Utenriksdepartementet kunne overføre nesten hele bevilgningen på kontoen Hjelp til nordmenn i 
utlandet til annet bruk. Det hadde ikke vært behov for pengene ........ 


I andre etater var pengesekken vid åpen. En dag kom det en middelaldrende afghaner til 
ambassaden. Han var i følge med en thai på samme alder og en purung jente. Afghaneren viste 
frem sit nyutstedte norske fremmedpass og kunngjorde at han skulle gifte seg med jenta. Jeg 
vurderte situasjonen. Jenta satt og småsippet. Thaien var tydeligvis ikke faren, men en 
profesjonell menneskehandler. Nei, dette kunne jeg ikke være med på. Jeg sa at ambassadens 
myndighet når det gjaldt utstedelse av ekteskapspapirer var begrenset til norske statsborgere og 
at jeg derfor ikke kunne hjelpe. Men dersom han kjøpte en tur-returbillett og skaffet pass til sin 
tilkommende brud, kunne hun jo besøke ham i Norge og ekteskapet kunne eventuelt inngås 
senere. Min tanke bak dette forslaget var å gjøre det umulig for ham å få norske myndigheter til 
å betale billetten for jenta, idet regelverket tilsa «familiegjenforening» kun mellom ektefeller og 
barn/foreldre. Men der var jeg langt på jordet. Mannen ba om å få låne telefonen for å ringe 
flyktningekonsulenten i Oslo. Med mine egne ører hørte jeg ham be om 20 000 kroner til det 
omhandlede formål og gi instrukser for overføring av pengene. Afghaneren var heller ikke 
engstelig for å fortelle meg hvordan han hadde fått ideen om å skaffe seg en thaikone. Han 

bodde på flyktningeskipet «Fridtjof Nansen» og der var det andre som hadde fått ideen før ham. 
Slik jeg oppfattet situasjonen, ble det drevet en lukrativ prostitusjonsring - med statsstøtte til 
billettutgiftene. 


Akkurat på dette tidspunkt hadde ambassaden et annet billettoroblem. Det gjaldt en norsk 
statsborger, en jente på fjorten år. Faren hadde vært sjømann, men var død i kreft og den 
thailandske moren var rusmisbruker. Vi hadde tatt kontakt med familien i Norge og tanten og 
onkelen var villige til å ta jenta i huset - om bare noen ville betale billetten. Ambassaden tok 
saken opp med Utenriksdepartementet, men ikke tale om at noe var å hente der. Vi prøvde 
andre offentlige instanser, men svaret var og ble nei. Til slutt ble det skaffet penger til billett fra 
private kilder. 


Det var ikke fritt for at ambassadesekretær Taftø var irritert over de prioriteringer som norske 
myndigheter tydeligvis la til grunn. I et notat med tittelen SEX-REISER MED STATSSTØTTE ble 
rette vedkommende gjort oppmerksom på at Norge kunne pådra seg ansvar etter den eldgamle 
konvensjonen om hvit slavehandel dersom det viste seg at prostitusjonsvirksomhet ble støttet 
med offentlige midler. Notatet ble visstnok lest i vide kretser, og trolig ble det også reagert. Fra 
Oslo kom det iallfall ikke flere utlendinger med fremmedpass og ba om økonomisk eller annen 
bistand til å få thaikoner til Norge. 


Derimot fikk vi telefax fra Gjøvik. En politisk flyktning fra Bangla Desh hadde fått et større 
pengebeløp for å forsøke å få sin kone og sine barn ut av Bangla Desh. Siste gang 
flyktningekontoret hadde hørt fra mannen var i Bangkok, men det var lenge siden, og nå fryktet 
de for at noe hadde tilstøtt ham. Om vi kunne prøve å oppspore ham og få ham til å ringe 
flyktningekonsulenten? Utrolig nok er det relativt lett å finne utlendinger som oppholder seg i 
Bangkok. Etter et par-tre dager kom mannen til ambassaden for å ringe «hjem» til Gjøvik. Neida, 
han hadde det bare bra, alt gikk fint, men han trengte mer penger. Rundt tre tusen dollars skulle 
forhåpentligvis rekke. 


Et par uker senere kom mannen til ambassaden, strålende av lykke, med en thaikvinne ved sin 
side. Han skulle gifte seg og trengte de nødvendige papirer. «Men du har da kone og barn i 
Bangla Desh», innvendte jeg. «Langtifra», mente mannen, henne hadde han skilt seg fra, og 
ville jeg ikke tro ham, så kunne jeg ringe hans bror i Bangla Desh som hadde vært vitne da han 
gjentok skilsmisseerklæringen de foreskrevne tre ganger. Tja, hva skal man si til sånt? Jeg tok 
tilflukt til den vanlige byråkratmetoden og sa: «Dette blir for vanskelig for meg, det må du ta opp 
på et annet kontor». Og har de ikke flyttet til Norge, så må vel «flyktningen» reise ut av Thailand 
hver tredje måned mens pengene til en god levemåte strømmer inn på hans norske bankkonto. 
Gadd vite hvor mange det er som i statistikken opptrer som «kvoteflyktninger» bosatt i en eller 
annen norsk kommune, men som det meste av året oppholder seg i sitt hjemlands nærhet, eller 

sågar driver business i det landet de opprinnelig kom fra? 


21. FENGSELSFUGLER 


Etter hvert ble det rutine å ha nordmenn innsatt i thailandske fengsler, men første gang er 
naturligvis det man husker best. Knapt en måned etter at jeg var på plass i Bangkok fikk vi 
melding om at thailandsk politi hadde arrestert to nordmenn. Begge var ettersøkt i Norge. Den 
ene satt i Iimmigrasjonsfengselet, det såkalte Apeburet. Han hadde ikke gjort noe straffbart i 
Thailand og var heller ikke ettersøkt for særlig alvorlige forhold i Norge. På ambassaden mente 
vi at han kunne settes på flyet og sendes til Norge uten følge. Men politiet hadde en annen 
vurdering. Her var det en mulighet til tjenestereise til Bangkok som måtte utnyttes. To staute, 
norske politifolk kom nedover og hentet misdederen hjem. I København ventet VG med 
journalist, fotograf og sjekkhefte, og hjemkomsten til en ubetydelig småsvindler ble dekket som 
et middels statsbesøk. 


Den andre fengselsfuglen var det større problemer med. Ifølge thailandsk politi var han siktet for 
besittelse av narkotika, men fyren bedyret sin uskyld. Nå satt han i varetekt i påvente av at 
saken skulle komme opp, og jeg dro ut på mitt første besøk til et «ordentlig» fengsel i Thailand. 


Det var en selsom opplevelse. Fangen viste seg å være en usedvanlig sjarmerende og 
ressursrik nordmann, men den historien han fortalte var grotesk. I fengselet var han blitt slått, 
lenket og tvangsvaksinert med den samme sprøyten som var blitt brukt til å vaksinere et tyvetalls 
andre. Alle nyankomne ble vaksinert, enten de ville eller ikke, fortalte han. Fordi han hadde 
motsatt seg vaksineringen, ble han tatt helt til slutt, mens fire fanger holdt ham. Hva skulle jeg 
tro? Jeg resonnerte i mitt stille sinn. Oppbankingen var sannsynlig, men umulig å bevise. 
Lenkene kunne jeg skue med mine egne øyne, de var ganske riktig påsmidd, ikke festet med 
låsemekanismer. Men vaksinasjonshistorien var for jævlig til å være sann. Selv om AIDS-faren 
offisielt ble nedtonet, visste alle at den var overhengende, og hepatitt var svært utbredt i 
Thailand. Jeg fattet en rask beslutning og ba om å få treffe fengselsdirektøren øyeblikkelig. 


Senere, da jeg var mer erfaren, fikk jeg vite at en avtale med en fengselsdirektør er noe man 
anmoder om opptil uker i forveien, men av og til kan det lønne seg å være uvitende. En vestlig, 
kvinnelig diplomat som med den selvfølgeligste mine av verden ber om å bli vist til 
fengselsdirektørens kontor, sier man ikke nei til i et thailandsk fengsel. Få minutter senere sto 
jeg på toppsjefens kontor. 

Fengselsdirektøren var hyggelig på grensen til det hjertelige, og jeg svarte naturligvis med 
samme mynt. Vi utvekslet de behørige fraser og til slutt kom jeg inn på denne nordmannen som 
hadde havnet i den ærede direktørens fengsel. Jeg forsto jo at han måtte ha gjort noe fryktelig 
galt ettersom han var lagt i lenker, og jeg forhørte meg interessert om han hadde forsøkt å 
rømme eller overfalle vaktene. Neida, det var ren rutine, forklarte fengselsdirektøren. 
Nyankomne ble holdt lenket ca. ni ukers tid for å lære seg disiplin. Men ettersom denne 
nordmannen jo var en landsmann av en så hyggelig diplomat, skulle han se om det ikke kunne 
la seg gjøre å forkorte denne lenkingsperioden noe. Jeg takket overstrømmende. 


Men så var det dette vaksinasjonsprogrammet da. Jeg forklarte at epidemifaren ble tatt svært 
alvorlig i Norge, og som norsk var jeg nøye indoktrinert om alle de farer som urene 
sprøytespisser kunne føre med seg. Både norske myndigheter og jeg selv nærte en frykt for at 
vaksinasjonsprogrammet i den ærede direktørens fengsel kunne føre til at vår landsmann var 
blitt smittet med HIV-virus eller hepatitt og at han kunne bringe smitten med seg til Norge. «Nei, 
Madame, De kan ta det helt med ro», sa direktøren. «Her i Thailand er det bare folk i de høyere 
samfunnslag som er HIV-smittet, og det finnes naturligvis ingen slike i dette fengselet.» Tablå! 


Den ressursrike, sjarmerende fangen hadde gode forbindelser i Norge. En av foreldrene var 
visstnok høyt oppe i Arbeiderpartiet. VG skrev nesten daglig om fangens situasjon og sendte 
tilmed egen reporter til Thailand. Denne journalisten kom til ambassaden for å få bistand til å 
komme inn i fengselet. Ambassadøren fryktet for at vi kunne komme i trøbbel dersom vi søkte 
adgang for journalisten uten å gjøre oppmerksom på at han var journalist og mente at vi måtte 
bruke rutinene for journalistbesøk. Etter min oppfatning kunne vi i så fall like godt la være å 
søke. Jeg valgte en mellomløsning og brukte rutinene for familiebesøk, men oppga journalistens 
yrke i tilknytning til navnet. Tanken bak var at vaktene som i første omgang ville komme i kontakt 
med ambassadens brev ikke forsto engelsk og derfor ikke ville oppdage yrkestittelen. Planen 
virket. Journalisten hadde tatt opp et langt intervju på lydbånd før en eller annen i de indre 
gemakker oppdaget fadesen og avbrøt visitten. Denne journalisten var forresten litt uvanlig. Han 
sendte takkebrev og tilmed en liten julegave fra VG, et sett Pedrotegninger. Jeg fikk dem 
innrammet og har dem på veggen som et minne. De fleste journalistene som oppsøker 
ambassadene er ikke så høflige og omtenksomme. De tar det som en selvfølge at 
utenrikstjenestens folk skal stå på pinne for dem og maser i det uendelige, men sender sjelden 
et ord til takk. 


Til slutt klarte familien til den fengslede nordmannen noe som ingen andre klarte å gjøre dem 
etter i de tre årene jeg var i Bangkok. Det ble bevilget offentlige midler til kausjon. Med alle 
fullmakter dro jeg ut for å forhandle om frikjøp. Helt uten erfaring var jeg ikke. Da et norsk 
ektepar ble arrestert i DDR mens jeg var der, forsøkte myndighetene å få ambassaden til å 
betale 20 000 kroner for å få dem løs, men jeg svarte bare kaldt og rolig at slike folk ville vi på 
ingen måte betale for å få til Norge, de kunne sone den straff de hadde gjort seg fortjent til. 

Dermed slapp DDR-myndighetene ekteparet ut gratis. De ville heller ikke fø på 
vinningsforbrytere. 


Forhandlingene i Bangkok gikk ikke fullt så glatt, men til sist ble vi da enige. Mot innbetaling av 
et gitt beløp skulle nordmannen slippe ut. Men nå hadde norsk politi brukt opp alle 
budsjettmidler. De hadde ikke råd til å komme og hente fangen. Vi fikk beskjed om å sette ham 
på flyet til København og la det stå til, så skulle de arrestere ham der og eskortere ham til Norge, 
der en lang, usonet fengselsstraff ventet. Nåvel, vi sendte alle opplysninger, flightnr., plassnr., 
ankomsttidspunkt osv.. Men da det kom til stykket, møtte politiet likevel ikke opp i København. 
Utrolig nok fant den ettersøkte nordmannen likevel veien til politihuset på Grønland. Men først 
hadde han en kjempefeiring på SAS-hotellet på VGs regning, en begivenhet som ble behørig 
omtalt over ørten sider i Norges største avis. 


Jeg har senere flere ganger sett denne nordmannens navn i avisene. Han har hatt verv som 
fangetillitsmann og deltar gjerne i den offentlige debatt med velskrevne og gjennomtenkte 
innlegg hvor han påpeker urimeligheter og utvekster på samfunnslegemet. Jeg har en mistanke 
om at denne mannen er en forkvaklet idealist som har fått systemet så totalt i vrangstrupen at 
han nærmest ser det som etisk høyverdig å leve som forbryter. En slags illegalist og ensom 
opprører, med andre ord. 


22. PATPONG 


Det er mange såkalte fornøyelsesgater i Bangkok. Hver gate spesialiserer seg på klientell fra 
ulike deler av verden. Slik finnes det gater spesialisert på europeere, amerikanere, arabere, 
homofile, lesbiske, kvinner som søker menn osv. De verste stedene annonserer ikke sin 
eksistens. Det er uanselige tehus der innehaveren av og til sender telefaxer til rike 
forretningsmenn i Hong Kong og i kode gjør oppmerksom på at firmaet har fått inn en jente i 
førpuberteten «fresh from the country». Bare tanken på at slike steder finnes, gjør meg kvalm. 


I europeergata Patpong er miljøet hardt, men slett ikke uten sjarm. Her arbeider de vakreste, 
dyktigste og språkmektigste jentene. Ulikt hva Kvinnefronten forsøker å innbille opinionen i 
Norge, er arbeids- miljøet velregulert og lønna relativt god. Når det gjelder «spesielle tjenester», 
er jentene sine egne herrer. Det er i realiteten jentene selv som velger sine partnere og får dem 
til å bite på, og miljøet har omforente kriterier for hva som regnes for «fast fisk». Når et høvelig 
ektemannsemne er i sikte, kan det gå hardt for seg. Jeg var en gang vitne til at to barjenter røk 
opp i regulært slagsmål om hvem som hadde «rett til» en forholdsvis kjekk kar som begge 
regnet som sin fangst. Det måtte fire håndfaste karer til for å skille jentene. 

Ingen steder kommer dualismen i det thailandske samfunnet klarere frem enn i Patpong. 
Nakendans er forbudt etter thailandsk lov, og i lokalene på gatenivå har de dansende jentene 
tangatruser på seg. Men i andre etasje kommer trusene på bare hver gang det lyder et 
fløytesignal fra vakta i trappa. Det betyr politikontroll, og i løpet av 5-6 sekunder har 
underholdningen skiftet karakter. Dersom politioffiserene ikke får de avtalte 
«beskyttelsespengene» eller en konkurrent betaler godt, sitter politifolkene stand-by - i full 
uniform. Sånt er naturligvis ikke omsetningsfremmende, og derfor er det ytterst sjelden at 
bareiere setter seg opp mot systemets uskrevne lover om skatter og avgifter til forretnings-haier 
og politigeneraler, mens de parlamentsfastsatte, skrevne lovene brytes hele tiden og anvendes 
som et slags ris bak speilet. 


Et besøk i Patpong var inkludert i alle omvisninger som Bjarne og jeg tok tilreisende med på. Et 
slikt besøk ga et unikt bilde av svært mange forhold når det gjaldt tankegang og maktstrukturer i 
det thailandske samfunnet. Samtidig var det naturligvis pirrende å være vitne til et show som 
man i vestlige land må betale tusenvis av kroner for å få bivåne - om man da er interessert og 
kjenner til hvor slike tilstelninger finnes. Men den aldrende ambassadøren hadde aldri satt sin fot 
i denne syndens pøl. Det var en kilde til stadig småerting, særlig i forbindelse med den årlige 
julelunsjen i den norske forretningskolonien hvor nachspielet foregikk i Patpong og - iallfall for 
enkeltes vedkommende - begynte med besøk i et massasjeinstitutt. 


Julelunsjen foregikk alltid på Oriental Hotel, bare 5-6 kilometer unna, men i den utrolige 
Bangkoktrafikken bortimot en times kjøretur fra strøket der ambassaden og våre boliger lå. Vi 
var vant til å tenke økonomisk og økologisk, og både ambassadøren og jeg fikk haik med 
kansellisten, en gravid småbarnsmamma og sjømannshustru og noe av det skikkeligste man 
kan tenke seg. Mot slutten av lunsjen gikk hun bort til ambassadøren og meddelte at vi to 
damene hadde latt oss overtale til å bli med i Patpong en liten tur, «en halv times tid, bare» og at 
hjemturen derfor kom til å gå via denne fornøyelsesgata. Ambassadøren mottok beskjeden i 
taushet og kansellisten kom nokså slukøret tilbake. Vi hadde naturligvis ingen interesse i å gå på 
bar eller massasjeinstitutt, men sagt er sagt og gjort er gjort, og vi fikk vel følge opp. 


Da vi skulle gå ned i garasjen for å sette oss i bilen, hadde ambassadøren plutselig allverdens 
samtaler han skulle avvikle. Sågar med dørvakten innledet han en lengere konversasjon, til 
dennes forbauselse og henrykkelse. Plutselig forsto vi årsaken. Langt borte i den tettpakkede 
trafikken fikk vi se den norske representasjonsbilen snegle seg frem, og noen minutter senere 
holdt Chuan opp døra for den innstigende norske ambassadør. Kansellisten og jeg klarte å 
holde oss alvorlige inntil bilen med ambassadesjåfør og ambassadør var vel rundt svingen, men 
da knakk vi sammen i latter. Heller enn å være med til Patoong midt på blanke ettermiddagen 
eller eventuelt spandere 30 kroner på en hotelltaxi hjem hadde ambassadøren umiddelbart gått 
og ringt til sjåføren for å ulkommandere ham til en totimers ekstrajobb. 

23. GIFTELYSTNE NORDMENN 


Bangkok vrimlet av giftelystne europeere, selvsagt også nordmenn. Mange av dem hadde nok 
liten idé om hva de gikk til. De fleste thailandske kvinner er som samfunnet de kommer fra, 
vakre, myke, vennlige og velpolerte utenpå og harde og nådeløse innvendig. Det var ikke få 
skuffede nordmenn som henvendte seg til ambassaden når den første kjærlighetsrusen var 
over. Jeg husker særlig en. For ham var skilsmisse ikke godt nok, han ville ha ekteskapet 
omstøtt etter å ha oppdaget at hans hustru hadde arbeidet som gledespike i mange år og hadde 
to barn som vokste opp hos bestemora på landsbygda i Thailand. Faktisk fantes det i den gamle 
ekteskapsloven en omstøtelsesparagraf som kunne ha vært brukt i et tilfelle som dette, men 
mannen var uheldig, han hadde oversittet foreldelsesfristen for å gjøre slike opplysninger 
gjeldende. Den var svært kort, bare 6 måneder etter at ektefellen hadde fått kjennskap til de 
forhold som omstøtelseskravet bygget på. 


Men oftest møtte vi de gifteglade i den første fasen, når de var på vei til thailandske myndigheter 
for å registrere sitt ekteskap og trengte papirer på at det ikke forelå noen ekteskapshindring. 
Slike saker hadde vi nærmest annenhver dag og vi hadde utviklet rutiner som medførte at 
kansellisten og jeg ikke behøvde å snakke med hver enkelt ekteskapskandidat, men kunne nøye 
oss med å sjekke skriftlige opplysninger mot fremlagt dokumentasjon. En dag ringte 
resepsjonisten og sa at det var en nordmann som absolutt måtte få snakke med 
ambassadesekretæren. Ute i venterommet satt et par, en norsk mann og en thailandsk kvinne. 
Mannen kunngjorde at de ville gifte seg, altså en sak av enkleste slag. Jeg så litt bebreidende på 
resepsjonisten, hentet de nødvendige skjemaer og forklarte i rivende fart hva som måtte fylles 
ut. «Ånei», det var nok ikke så enkelt, sukket mannen og ba om å få komme inn på kontoret så 
han slapp å fortelle hva saken gjaldt mens andre gikk til og fra. 


Nåvel, i min lange karriere i utenrikstjenesten hadde jeg aldri avvist noen som ba om å få snakke 
med meg, og selv om jeg hadde det svært travelt, hadde jeg ikke tenkt å innføre noen ny 
praksis. Paret fikk komme inn på kontoret, hushjelpen serverte kaffe og vi pratet litt om løst og 
fast på engelsk før mannen på norsk begynte å forklare problemet. Det var jo dette at de ville 
gifte seg, sukket mannen og så satte han de blå øynene i mine og tok liksom sats: «Men så er 
det det at det står Mr. i identitetskortet hennes. Ja, jeg visste ingenting før Bjørn på Oslo Bar 
fortalte meg at hun har vært mann. Du må tro meg, det er ingen forskjell!» Slik jeg vurderte 
denne heilnorske bygdegutten fra «dalom», hadde han kanskje en begrenset erfaring å bygge 
på, men det var ikke min sak, hvor mye han enn tilla min oppfatning vekt. Jeg fikk holde meg til 
det vesentlige. «Du er vel klar over at det ikke kan bli barn i dette ekteskapet», fastslo jeg, og 
mannen sukket igjen. «Ja, jeg forstår jo det, og det er så klart et savn, men så er det jo det at 
hun har en liten niese som vi kan få adoptere.» «Javel, da er jo saken biff», sa jeg. «Dere går 
frem på følgende måte: Hun søker pass for turistbesøk i Norge og kjøper tur-returbillett. I Norge 
søker hun så om midlertidig oppholdstillatelse for å flytte sammen med deg og når 
oppholdstillatelsen er i orden, leverer hun sine thailandske sykehuspapirer til et norsk sykehus 

og blir undersøkt der hvoretter norske myndigheter kan gi statusendring fra mann til kvinne.» 
Mannen takket, himmelfallen over en så enkel løsning på et for ham uoverstigelig problem. Det 
mannen ikke visste, var at dette var det tredje tilfellet hvor en nordmann ville gifte seg med en 
kjønnsoperert thai, og de to foregående hadde på ingen måte fått så hurtig og grei beskjed. 


24. KULTURSAMARBEID 


Bare noen dager etter at vi var kommet til Thailand sto det et interessant foto i den 
engelskspråklige avisen Bangkok Post. Det var et bilde av midnattsolen, og av teksten fremgikk 
det at den store kong Chulalongkorn egenhendig hadde fotografert det under sitt besøk i Norge i 
1907. Selv om jeg var nykommer i Thailand, hadde jeg fått med meg såpass at det thailandske 
kongehuset nøt en enorm respekt, og den døde kong Chulalongkorn hadde en posisjon som 
omtrent tilsvarte Olav den Hellige i Norge, bare med den forskjell at Chulalongkorndagen var 
offisiell helligdag i Thailand mens olsokfeiringen i Norge for folk flest er Spelet om Heilag Olav 
på Stiklestad. Siden vi befant oss i 1986, regnet jeg fort ut at her var det akkurat passe tid til å 
prøve å lage noen jubileumsmarkeringer som kunne bidra til å gjøre Norge kjent i Thailand og 
Thailand kjent i Norge. Først måtte det bringes på det rene hvilke steder i Norge den thailandske 
kongen hadde besøkt. Jeg rekvirerte gulnede dossiers fra UD om forbindelsene mellom Norge 
og Thailand 1905 -1910, men der fant jeg ikke stort, bare en håndskrevet innberetning fra 
ambassadør Fridtjof Nansen i London om at den thailandske konge aktet seg på et lengere 
besøk i Norge, inkognito. 


Større hell hadde vi med undersøkelsene i thailandske kilder. Etter at vi møysommelig hadde 
nøstet oss opp til riktig nivå, kom det en dag to ærverdige museumsfolk til ambassaden, 
bærende på kong Chulalongkorns private fotoalbum med over 100 fotos fra Norgesturen. Jeg 
gikk gjennom materialet i museumsfolkenes påsyn. Teknisk sett var bildene som feriefotos flest, 
stort sett elendige, men med en og annen perle iblant. Kulturhistorisk så jeg straks at jeg hadde 
en skatt mellom hendene. Jeg forhørte meg om mulighetene til å få bildene kopiert. Jo, det 
kunne la seg gjøre, men det måtte betales for arbeidet, 5 baht (knapt 2 kroner) stykket. Jeg 
bestilte straks to sett av samtlige bilder. 


Da de bestilte bildene kom, hadde jeg allerede en plan for hvordan materialet kunne gjøres 
kjent, og ambassadøren undertegnet et brev der vi ba om å få sende ut en pressemelding via 
NTB om at vi kunne skaffe bilder fra turen til lokalaviser og museumsfolk som var interessert i 
dette stoffet. Vi hadde også fått tak i kongens dagbok fra turen og kunne studere hvordan en 
potentat fra Østen så på norske forhold ved begynnelsen av århundret. Men kulturkontoret i UD 
ga oss aldri noe svar på henvendelsen. Derimot fikk vi et par uker senere kopi av et brev fra UD 
til et eller annet museum i Oslo hvor bildene ble oversendt «for den interesse det måtte ha». 

Men i mellomtiden hadde en pensjonert NRK-mann i Bangkok fått høre om disse bildene og 
kommet på en strålende idé. Hvorfor ikke prøve å få thailandsk fjernsyn til å reise i kong 
Chulalongkorns fotspor? Som tenkt, så gjort. SAS og Thai International tente på ideen og til sist 
fikk vi også et besøk av thailandske TV-journalister inn på UDs offisielle presseprogram. Det ble 
en knallsuksess. Hver dag i over en måned ble det sendt ti minutter med norske fjorder, fjell og 
byer på Thailands eneste TV-kanal, og Norge ble plutselig et spennende og eksotisk feriemål for 
den thailandske overklassen. 


En vakker dag ringte kabinettsekretæren fra Det kongelige thailandske hoff. Han fortalte om den 
store interesse som denne programserien hadde vakt ved hoffet og antydet at HKH 
kronprinsesse Sirindhorn kunne ha interesse av å følge i sin oldefars fotspor til Nordkapp, 
forutsatt at hun fikk en mottagelse som ansto seg hennes rang. Altså var en formell invitasjon fra 
det norske kronprinspar, eller i det minste fra kronprinsessen, nødvendig. Saken ble øyeblikkelig 
rapportert hjemover med anmodning om at Slottet ble informert. Det varte og det rakk, men intet 
svar kom. Ambassadøren fulgte opp med telefonkontakter på høyeste nivå i UD i Oslo, men 
måtte skuffet konstatere at det ikke forelå noe svar fra kronprinsparets sekretariat. Da kom jeg til 
å tenke på at en av mine kullkamerater fra aspirantkurset i UD nå hadde stillingen som 
kronprinsesse Sonjas sekretær. En rask telefon, og dermed ble mine anelser bekreftet. 
Protokollavdelingen i UD hadde overhodet ikke tatt saken opp med kronprinsparet, de hadde 
lagt saken til side til den ordinære programgjennomgangen en måneds tid senere. Nå gikk ting 
fort, og lunsjinvitasjon på Slottet ble ordnet, men ambassadøren fikk en meget sur og fornærmet 
reaksjon fra Utenriksdepartementet for hans underordnedes bakdørstaktikk. 


Denne kultursatsningen gikk over hele min treårsperiode i Bangkok og den skaffet meg mye 
arbeid, men også mange gleder. Dersom jeg hadde vært av den typen som blir dåneferdig når 
en kongelig smiler til meg, ville jeg vel ikke ha tålt all den oppmerksomhet som ble meg til del. 
Etter at ambassadøren gikk av med pensjon, ble jeg fungerende ambassadør i Bangkok. Dette 
medførte bl.a. at jeg representerte Norge på årets største høytidelighet, kongens fødselsdag. 
Ved denne anledningen står diplomatene etter rang, øverst lederen for det diplomatiske korps 
(doyen) og deretter ambassadørene etter ansiennitet på stedet. Nederst står ledere for 
diplomatiske stasjoner uten ambassadørtittel, og der sto altså jeg. 


Kongefamilien går hilserunde og avpasser normalt sin konversasjon etter landets 
utenrikspolitiske betydning og stasjonssjefens rang. På grunn av kronprinsessens forestående 
Norgesbesøk stoppet imidlertid hele kongefamilien opp ved meg og ga seg inn på en lang 
samtale. Etter forestillingen kom de andre diplomatene bort til meg. De var grønne av 
misunnelse over at det var blitt gjort slik ære på meg mens de selv hadde fått et slapt og 
uinteressert håndtrykk. Jeg for min del må ærlig innrømme at jeg ikke følte noe som helst. Jeg 
hadde snakket om mitt land, javel, og kongefamilien hadde lyttet interessert, men var nå det noe 
spesielt? 

Statsoverhoder kom og reiste til Bangkok og det var alltid anledning for diplomatene til å hilse på 
de høye gjester ved ankomst og avreise. Ved slike anledninger sto Norges plass oftest tom. 
Verken ambassadøren eller jeg var interessert i å samle fotos av håndtrykk med konger og 
presidenter a la Gro Harlem Brundtland. 


Men en gang tok jeg turen ut til flyplassen enda jeg ut fra vanlige diplomatiske adferdsregler slett 
ikke var nødt. Det var da verdens rikeste mann, sultanen av Brunei, sammen med sine to 
representasjonshustruer avla statsbesøk i Thailand og ble mottatt med fulle æresbevisninger. Å 
håndhilse på verdens rikeste mann, det måtte da vel gi meg et lite kick? lallfall ble det noe å 
fortelle barnebarna. Det meste av dagen gikk med til transport og venting, men omsider var 
øyeblikket der. Norge ble ropt opp, den thailandske protokollsjefen mumlet mitt navn og min tittel 
og dermed var hilsingsseremonien i gang. De to dronningene glitret som juletrær og var akkurat 
så søte og vakre som på bildene, iallfall den yngste av dem, men jeg ble overrasket over 
sultanen. På bildene hadde jeg fått inntrykk av at verdens rikeste mann var en flott og høyreist 
type, men den slappe figuren som sto foran meg rakk meg knapt til skuldrene. Han rakte frem en 
vissen hånd, som det så ut til at han løftet med den største møye, og jeg tenkte i mitt stille sinn: 
For en trist og gledesløs tilværelse det må være å visne hen som verdens rikeste mann! 


25. BISTAND TIL UTSLETTELSE 


Norge støttet på denne tiden et gigantisk utviklingsprosjekt i Nord-Thailand. Kirkens Nødhjelp 
var prosjektutførende organ. De laget trykte brosjyrer med fargerike bilder og var mektig stolte 
av at i «deres» område var opiumsvalmuen nesten utryddet og liene lyste grønne av kålhoder og 
kaffebusker. De norske idealistene, som verken forsto språket eller kulturen, hadde kanskje ikke 
anelse om at de utgjorde et viktig ledd i den krigføringen som nå pågår om naturressursene i 
tidligere utilgjengelige områder, ikke bare i Thailand, men overalt på kloden. I slike områder har 
stammefolk rådd grunnen gjennom tusenvis av år. Deres religion er animistisk, det vil si at de 
tror at alt levende i naturen utgjør elementer i den store verdenssjelen og de holder Naturen for 
å være guddommelig. Thaiene er buddhister, og de anser stammefolkene i nord for å være en 
slags undermennesker, de snakker et annet språk, de har ikke statsborgerrett, de har lovforbud 
mot å flytte inn til byene og de settes under press for å delta i steriliseringsprogrammer - 
finansiert av rike giverland som eksempelvis Norge. Thaiene, eller kanskje særlig den kinesiske 
folkegruppen i Thailand, ønsker å tilegne seg stammefolkenes landområder, og det er på dette 
feltet de internasjonale bistandsorganisasjonene kritikkløst bistår. I regjeringskontorene i 
Bangkok mottar thailandske byråkrater representanter for vestlige bistandsorganisasjoner. På 
kartet får de tildelt «utviklingsområder», kjerneområder for stammesamfunnene der de har utøvd 
sin næring og holdt sin kultur i hevd gjennom årtusener. Visst har de dyrket opium, et produkt 
som er arbeidskrevende, men lett i vekt og kan transporteres over lange avstander uten 
motoriserte hjelpemidler. Nå kommer bulldoserne og lager vei for at de militære kan komme 
etter og slå ned all opposisjon. Så rykker bistandsorganisasjonene inn. De spør ikke hvem som 
har «rett», til jorda, eller hvem som har dyrket området de siste hundre år, nei, de har fått tildelt 

et område og setter i gang sitt «utviklingsprosjekt». I løpet av få år er religionen knust, 
rettsforholdene glemt og alle opposisjonelle drept eller fordrevet. 


Man må kanskje være nordnorsk for å se hvilke menneskerettskrenkelser som finner sted. Slik 
vestlige bistandsorganisasjoner nå turer frem i den tredje verden utbyttet innflyttede kapitalister 
de nordnorske småsamfunnene gjennom flere hundre år under foregivende av at de drev med 
næringsutvikling og kristendomsopplæring. Formelt sett var det en religiøs stiftelse, 
Misjonsfondet, som av kongen i København ble tildelt alle rettigheter til de rike nordnorske 
naturressursene. Og slik rike kinesere overtar stammefolkenes landområder i Thailand og gjør 
lokalbefolkningen rettsløse, slik opptrådte danske, tyske og engelske innvandrere i Nord-Norge. 


26. VEIEN VIDERE 


Diplomater har et fellestrekk: De slår ikke røtter. For mange er dette et stort problem, de hører 
ingen steder hjemme. Som gamle havner de i en appartementsleilighet i Florida eller Spania, 
hvor deres hovedinteresse er å lese rosafargede aviser for å konstatere hvor mye formuen har 
gått opp eller ned fra dagen i forveien. Mine røtter var fastgrodde allerede før jeg begynte i 
utenrikstjenesten og i årene som var gått hadde jeg stelt godt med dem. Av min far hadde jeg 
fått utskilt en tomt fra hjemgården og der hadde Bjarne og jeg bygd oss hus. Utetilleggene 
hadde jeg brukt til å nedbetale gjeld. Nå var ungene voksne og jeg følte meg fri til å velge min 
egen vei gjennom krattet, som André Bjerke så treffende beskriver det. Men det er ikke lett å 
treffe valg når man i over 40 år har innrettet seg etter forholdene. På den ene siden var jeg rede 
til å reise hjem og ta en fight om alle de uhumskhetene jeg hadde notert, men lagt til side fordi 
jeg trengte de pengene som utenrikstjenesten kunne tilby meg. På den andre siden skulle jeg 
gjerne hatt større økonomisk armslag. Jeg begynte å «legge kabal» som vi kalte det i UD, og 
søkte byråsjefstillingen i 1. administrasjonskontor, vel vitende om at jeg var den siste person i 
verden som «The establishment» ønsket i den stillingen. Samtidig tilkjenninga jeg at jeg 
forsåvidt kunne tenke meg en treårsperiode i Genéve, en stasjon jeg hadde søkt tre ganger 
tidligere, uten hell. Så krysset jeg fingre og håpet at min gamle strategi skulle gi uttelling igjen. 


Jeg hadde beregnet mitt publikum. Flytteplanen viste at Taftø skulle til Genéve. Jeg regnet 
sammen hva tre års utetillegg ville utgjøre og var fornøyd. Nå hadde vi det nødvendigste, et 
gjeldfritt hus. Med noen hundre tusen i tillegg kunne vi skaffe oss en bra bil og en viss 
økonomisk trygghet. Opprydningsaksjonen om norsk bistandspolitikk, som jeg på sett og vis 
hadde satt meg fore, fikk heller vente, men jeg så ingen særlig grunn til å legge bånd på meg 
lenger. Jeg noterte dessuten med tilfredshet at jeg, som åpent hadde vedgått at jeg stemte nei til 
EEC i 1972, var utsett til å arbeide utelukkende med Europaspørsmål som stedfortredende 
representant til EFTA. Jo, dette skulle bli moro. 

27. SKJOLDMØYA I FELTEN 


Den første delen av denne boka skrev jeg for tre år siden. Jeg visste ikke om manuskriptet noen 
gang ville bli fullført. Nå har jeg bestemt meg til å skrive ferdig. Jeg har sett Oddmund 
Hammerstad og Ronald Bye i komitéhøringene på TV. Jeg har lest Egil Ulateigs bok «Med rett til 
å drepe». Jeg har i nærmiljøet registrert hvordan vanlige folk reagerer når det går opp for dem 
hvor naive de har vært når de har latt seg villede av demagoger som har snakket om 
rettssikkerhet og demokrati. Selv er jeg nokså garvet. Jeg har studert massepsykologi på Maran 
Ata-møter i Åge Samuelsens glanstid og undervist handelsskoleelever i skjult reklame før ordet 
sponsing ble oppfunnet. Likevel tror jeg faktisk på en guddommelig Rettferdighet. Jeg har brukt 
mye tid og krefter på å forsøke å finne ut om en slik Rettferdighet virkelig eksisterer. Allerede 
som barn laget jeg meg et etisk system. For meg selv kalte jeg det kristendom, men det har 
ingenting til felles med den Pauli lære som forkynnes i norske kirker. For å være ærlig tror jeg 
det er idealer fra en førkristen tid. i moden alder har jeg avdekket elementer av det som våre 
formødre kalte «Den Høyeste Rett», Håløygretten. Det er muligens de samme prinsippene som 
evangelienes Jesus refererer til når han beskylder fariseerne for å forvrenge Retten, men 
makthungrige kirkefyrster har gjort det vanskelig å finne essensen i Jesu lære. Kanhende er den 
guddommelige Retten ganske enkelt samvittighetens stemme, en indre rådgiver som forteller 
hver enkelt hva man bør gjøre eller ikke gjøre. Om samvittigheten er kulturelt eller genetisk 
bestemt er jeg usikker på. Men jeg er ganske overbevist om at det er høyst individuelt hva hver 
enkelt av oss oppfatter av denne indre stemmen. Dessverre er misjonsiveren omvendt 
proporsjonal med oppfattelsesevnen. Som fariseerne på Jesu tid, slik sørger våre dagers 
meningsmanipulatorer for at religionen virker til deres egen fordel. Mange enkeltpersoner 
reagerer når de får beskjed om å gjøre noe de selv holder for urett, men slike reaksjoner er med 
i planene. Slik jesuittene gjorde seg til verdens herskere ved å preke om kjærlighet og utøve 
tortur, slik omdannes vårt norske lokaldemokrati litt etter litt til et hierarki av østerlandsk modell, 
der Makten alltid skjuler sitt ansikt. 


Jeg kjenner et utall av Maktens nyttige idioter og noen få av Maktens lydige lakeier. Kanhende 
har jeg bedre oversikt over Maktapparatets sterke og svake sider enn mange av dem som sitter i 
politiske stillinger og embeter. Jeg leser med interesse det avisene skriver om det såkalte 
overvåkningssamfunnet, men etter min oppfatning er det uinteressant å diskutere om det er 
lovlig for makthaverne å overvåke medlemmer av det ene eller det andre politiske partiet. Selve 
problemstillingen er feil. Det er et gufs fra en ikke altfor fjern fortid da en liten klikk av 
medsammensvorne ødela det norske rettssystemet, oppbygd gjennom mer enn tusen år. Fri 
meningsbrytning og lik adgang til offentlige stillinger utgjør demokratiets grunnvoll. Hos oss 
eksisterer ikke dette grunnlaget lenger. Vårt politiske system utgjør et skalkeskjul for et 
edderkoppnett, med makt og profitt som formål. 


Paradoksalt nok er det flere nordmenn som er interessert i å arbeide for menneskerettighetene i 
andre verdensdeler enn i vårt eget land. Spør du en medborger om han eller hun kan ramse opp 

de fire friheter, tror vedkommende at du er interessert i EU debatt. Individets fire umistelige 
friheter: tankefrihet, beslutningsfrihet (trosfrihet), ytringsfrihet og handlingsfrihet (næringsfrihet) 
er avløst av Kapitalens fire friheter i folks forestillingsverden. Forresten er begreper som frihet og 
rett blitt uinteressante. De kan ikke omgjøres i penger. I jakten på «det gode liv» har mange 
frivillig gitt avkall på grunnleggende menneskerettigheter i bytte for et stadig økende forbruk. 
Men den som gjør knefall for Mammon, havner uvegerlig i et trostvangssystem. Den som må ha 
Maktapparatets velvilje for å få en inntekt som dekker det forbruk han har lagt opp til, mister 
retten til å følge samvittighetens stemme og må godta oppfatninger som han innerst inne avskyr. 
Selvforakt er en uunngåelig konsekvens. 


Nordmenn flest tror ikke på myten om «Guds utvalgte folk», men føler seg overbevist om at alle 
mennesker er likeverdige og likeberettigede. Derimot er det mange norske politikere og 
embetsmenn som tror de er utstyrt med evnen til å skille mellom godt og ondt i 
verdenspolitikkens vanskelige spill. Enda flere kan kjøpes for CIA penger. Dem om det, som 
Hamsun sa for å tilkjennegi en forakt som han egentlig ikke ville vedstå seg. Jeg skal gå lenger. 
Jeg innrømmer min grenseløse forakt for embetsmenn og politikere som begår uhyrligheter for å 
bistå Mossad, CIA, MI5 eller Jens Chr. Hauges hemmelige hær. Enda mer forakter jeg dem som 
er ansvarlige for at milliarder av norske skattekroner bevilges til utviklingshjelp og nødhjelp, men 
brukes til å befeste Kapitalens makt. Men mest forakter jeg den tause majoritet, de som for 
kortsiktig vinnings skyld lukker øynene og avhender fremtidige generasjoners umistelige 
rettigheter og friheter - og innbiller seg selv at de kan ikke annet. 


Vi vet alle sammen innerst inne at vi har rett til å bestemme over oss selv. Maktapparatet tvinger 
oss til å tro at vi har plikt til å adlyde såkalte eksperter som angivelig vet hva som er til vårt eget 
beste bedre enn vi selv. Vi vet at vi har rett til å være i fred. Maktapparatet vil ha oss til å tro at vi 
har plikt til å la oss kontrollere, så dets lakeier kan se at vi er akkurat så spyttslikkende, lydige og 
lojale som de mener vi bør være. Vi er sikre på at offentlige stillinger bør besettes i fri 
konkurranse basert på målbare kvalifikasjoner. Maktapparatet setter inn sine nyttige idioter i alle 
viktige posisjoner. Overvåkning betyr at noen ser etter hva som skjer uten å gripe inn. 
Maktapparatet griper inn hele tiden, hensynsløst og uten nåde. Trolig er mitt eget navn registrert 
som en av dem som av sikkerhetsgrunner måtte «elimineres». Som barnet i eventyret om 
Keiserens nye klær har jeg begått den uhørte frekkhet å gjøre narr av Maktapparatet i full 
offentlighet. Reaksjonen uteble ikke, jeg ble frakjent både vett og forstand og sågar innesperret 
og torturert. For meg var det bare en morsom lek, men i tilbakeblikk ser jeg at leken har gitt mitt 
liv innhold og mening. Jeg priser meg lykkelig over mitt hell. Andre som har prøvd seg i 
labyrinten, har ikke kommet så godt ut. De sto på for det de selv trodde var rett og sant, men de 
ble knust av et umenneskelig system som oppfattet deres idealisme som en trussel. 


Jeg prøver å tenke ut om det er noe jeg holder for absolutt rett og sant. Jeg kommer ikke på 
noe. Det er kanskje min styrke. Etter min oppfatning er alt galt, og noe nesten for galt. Å 
forhindre det forjævlige, er etter mitt syn menneskets eneste plikt. Siden jeg er lat av natur, skal 
det nokså mye til før jeg føler meg forpliktet til å gå i felten. Men helt fra barndommen har jeg 


46 


hatt lyst til å prøve krefter med dem jeg holdt for å være større og sterkere enn meg. Ikke sånn å 
forstå at jeg liker å leve farlig. Jeg vil helst leke risikofritt. Den norrøne paradisvisjonen der man 
på dagtid slåss på liv og død på Idavollen og på kveldstid våkner opp til hyggelig forbrødring 
med mjød og svinekjøtt, passer mitt lynne som hånd i hanske. Jeg synes at en real kappestrid er 
moro og deltar gjerne i lek og spill for lekens egen skyld. Liv og lek er for meg synonyme 
begreper. Oppofrelse er definitivt ikke min sterke side. 


I min ungdom var jeg både idealistisk og naiv. Jeg trodde menneskeheten bestrebet seg på å 
skape en bedre verden, og jeg ville gjerne være med og yte mitt bidrag. At Gud har skapt alle 
mennesker likeverdige og med lik bestemmelsesrett, holdt jeg for å være kristentroens fremste 
dogme. Jeg kjente dengang ikke ordet anarkisme, men i ettertid ser jeg klart at mine religiøse 
forestillinger om en ny og bedre verden hadde anarkistiske trekk. Dersom jeg ikke hadde stiftet 
familie allerede som syttenåring, ville jeg sikkert ha engasjert meg politisk, i tåpelig tro på at 
politikere har inflytelse på styre og stell. Nå vet jeg at jeg i tilfelle ville ha vært behørig registrert 
på en slik måte at jeg ikke ville ha kommet igjennom den første silingen i UDs aspirantopptak, og 
jeg ville neppe noensinne ha kommet i nærheten av maktens sirkler. Så underlig kan det gå til i 
livets lotteri at det som for andre kanskje ville ha vært en tragedie, åpnet ubegrensede 
muligheter for meg. De som sitter og trekker i trådene så nok at jeg var «en katt iblant 
hermelinerna», men de anså meg sikkert som ganske ufarlig. Kanhende resonnerte de som så 
at det ville være mer problematisk å forklare de uinnvidde medlemmene av aspirantnemnda for 
utenrikstjenesten hvorfor jeg eventuelt skulle vrakes, enn å nøytralisere meg med papirflytting i 
kontorer og på tjenestesteder der jeg ikke kunne gjøre noen skade. 


I tilbakeblikk ser jeg at jeg helt fra første dag i UD ble forsøkt plassert i ufarlige posisjoner - og 
trakassert på det groveste. Men i min uskyld trodde jeg det «skulle være sånn» og 
fornærmelsene prellet av som vann på gåsa. At informasjon ble forsøkt holdt borte fra meg, 
sporet vitebegjæret. Fordi jeg helt fra barndommen har lest meg til kunnskaper på egen hånd, 
var det bare en fordel at ingen fortalte meg noe. Siden jeg var en einstøing allerede fra 
førskolealder, fungerte ikke de normale sosialiserings- og mobbemekanismene. Jeg hadde søkt 
aspirantopptaket av konkurranselyst, jeg kom inn på grunn av psykologisk innsikt og jeg tok 
plassen av hensyn til familiens ønsker. Etter mitt første, knallharde møte med UD-kulturen var 
det bare en eneste grunn til at jeg utøvde selvbeherskelsens vanskelige kunst i den utstrekning 
det var nødvendig. Jeg trengte penger for å realisere en drøm. Jeg ville bygge hus der jeg følte 
meg hjemme. Da huset sto ferdig og gjelden var betalt, kom fjorten års frustrasjoner opp til 
overflaten. Det gikk som det måtte gå, og jeg medgir uten snev av anger: Jeg har falt for 
fristelsen til å leke meg med noen av Maktens ufyseligste lakeier i norsk statstjeneste, og jeg har 
latt dem tro at de ikke bare har vunnet, men knust meg så jeg aldri kan leke mer. Kanhende har 
de triumfert for tidlig. Mange holder meg for å være en martyr fordi jeg åpent ga uttrykk for min 
motstand mot EØS. Nå begynner enkelte å undres på hvorfor det var så viktig å bringe meg til 
taushet i EU-kampen. I den prosessen kan fortsatt mye grums komme opp til overflaten uten at 
jeg behøver å løfte en finger. Men martyrglorien vil jeg ha meg frabedt. Jeg er verken død eller 
lemlestet, knapt nok skadet. Jeg er stadig beskjeftiget med det jeg holdt på med både før og 

etter UD. Jeg søker viten om de krefter som styrer menneskelig adferd og jeg prøver å lære meg 
selv å kjenne til bunns. I prosessen har jeg fått temmelig god oversikt over litt av hvert annet 
også. 


Sensommeren 19809 flyttet vi til Genéve. For første gang i min UD- tjeneste skulle jeg bo og 
arbeide i en by jeg hadde kjennskap til fra før. I forhold til Bangkok virker Genéve uspennende 
og kjedelig. 


Men under overflaten av urokkelig calvinistisk prektighet, skapt av sveitserne selv, er dette en by 
der bortimot 20 000 mennesker med forskjellig etnisk og religiøs bakgrunn, diplomatisk 
immunitet og ulike ambisjoner og perversjoner overrasker hverandre til stadighet. Det meste 
foregår i dypeste hemmelighet og koster en haug med penger. For meg er både calvinismen og 
diplomatklubbene terra incognito, men jeg har da opplevd små overraskelser i Genéve. Et av 
mine første kultursjokk i selskapslivet opplevde jeg faktisk i denne byen, tidlig på 1980-tallet, da 
jeg som delegat til et UNDP-styremøte var innbudt til lunsj i ambassadørens bolig sammen med 
bistandsminister Reidun Brusletten og hennes nærmeste rådgivere. Ambassadøren selv var 
forsinket, og hans frue underholdt oss med å berette om sine okkulte evner. Det ante meg at 
den kristelige fru Brusletten bet tennene sammen for å unngå å vise hvor opprørt hun var. Men 
det var noe annet som fascinerte meg. I fanget holdt nemlig fru ambassadøren en halvvoksen 
hanekylling som hun strøk kjærlig over fjærene. Jeg så meg rundt. Myke tepper og 
overstoppede møbler overalt. Hva ville skje dersom fuglen begynte å spasere rundt? Jeg hadde 
ikke før tenkt tanken, så ankom ambassadøren og alle reiste seg. Hanekyllingen ble satt ned på 
gulvteppet og selskapet bega seg inn i den tilstøtende spisestuen. Jeg tenkte på den 
gjennomtrengende lukten av hønseskitt og barndommens formaninger om å passe på så ikke 
hønsene kunne forville seg fra gårdsplassen og inn i huset. Nåja, hva visste jeg? Kanhende 
hadde ambassadørfruen med sine okkulte evner klart det umulige, nemlig å få en fugl stueren? 
Eller kanskje diplomatlivet gikk denne spesielle kvinnen så på nervene at hun faktisk hadde en 
infam glede av å se den norske stats tepper og møbler tilsølt av fugleekskrementer? Eller var 
forklaringen så enkel at hun hadde hørt at en virkelig heks måtte ha en svart katt og en hvit hane 
og nå var hun i ferd med å bygge opp menasjeriet uten tanke på fortredelighetene? Slik satt jeg 
og funderte mens bit for bit av det gode måltidet gled ned og ambassadøren belevent 
konverserte den gjestende ministeren. 


Nå var jeg altså i Genéve for å bo og arbeide og ambassadørparet var det samme - trodde jeg. 
Til tross for at vi var gamle kjente hadde vi på kultivert UD-vis utvekslet den behørige 
tiltredelseskorrespondanse med presentasjonsbrev fra meg og min mann og velkomstønsker fra 
ambassadørparet. 

Arbeidsoppgaver og funksjon var avtalt. Jeg skulle være eneansvarlig for EFTA-arbeidet, direkte 
underlagt ambassadøren. Med dette avsluttet jeg tjenesten i Bangkok og dro til Rana på 
sommerferie. Men i sommermånedene hadde det skjedd store organisatoriske endringer. 
Delegasjonen i Genéve var blitt den eneste norske utenriksstasjon med to ambassadører. 
Årsaken var følgende: Genéveambassadøren hadde ikke bare en ektefelle som var noe spesiell, 
han var selv nokså uvanlig i UD-sammenheng. Han var kjent som en idealist og ulandsvenn og 
han hadde dype røtter i det vestnorske bygdemiljøet. Han hadde vært i Genéve i nesten ti år, 
men han var ikke lett å flytte på fordi han tilhørte et aspirantkull som hadde lovet å hjelpe og 
støtte hverandre i karriéresammenheng. De kalte seg selv «De fornøydes klubb» og 
klubbnavnet utgjorde også formålsparagrafen. Sammen dominerte de både embetsrådet og UDs 
administrative avdeling. I Gro Harlem Brundtlands strategiske planlegging for det forestående 
maskespillet med Eurokapitalen var nok ambassadør Martin Huslid blitt regnet som et 
usikkerhetsmoment. Martin Huslid var en dyktig diplomat, men han var definitivt ikke typen som 
noen kunne få til å lyve og bedra for et godt ord eller løfte om belønning. Derfor hadde Thorvald 
Stoltenberg ringt til en av systemets tro tjenere, en som fulgte ordre uten å spørre. Kunne han 
tenke seg å bli ambassadør for EFTA og GATT og være stasjonert i Genéve med avtalelønn, 
utetillegg som den ordinære Genéveambassadøren og annet plusspluss. Det kunne 
vedkommende absolutt, særlig når Thorvald ringte personlig. Før Stortinget hadde besluttet å 
opprette denne nye stillingen og uten at det ble foretatt noe som lignet på en utlysning, var 
vedkommende på plass i Genéve. Dette skulle altså bli min nye sjef. Han var tyskættet, tyskgift 
og kom fra en ambassadørpost i DDR. Jeg priste meg lykkelig for mine to læreår i Berlin. 


Et knapt år tidligere hadde den nye EFTA/GATT-ambassadøren og jeg medvirket i samme 
TVprogram. Det handlet om de såkalte «tyskerbrudene», norske kvinner som ble gift med tyske 
statsborgere under og etter krigen. Programmet hadde ført til heftig debatt, og mine synspunkter 
hadde kommet ut på vinnersiden. Siden dette programmet var det eneste kontaktpunktet mellom 
min sjef og meg, trodde jeg årsaken måtte søkes i negative følelser i forbindelse med 
mediadekningen da jeg oppdaget at ambassadøren bevisst forsøkte å ødelegge for meg i 
arbeidet. Nødvendig informasjon ble tilbakeholdt. Det ambassadøren ble informert om på 
lukkede møter mellom EFTA-ambassadørene eller som han fikk vite i telefonen, brakte han ikke 
videre til meg. Jeg måtte selv holde meg informert om alt som foregikk gjennom mine 
diplomatkolleger fra andre land og gjennom ansatte i EFTA-sekretariatet. Dermed bygde jeg opp 
et formidabelt «etterretningsapparat». Slik ble resultatet noe helt annet enn planlagt. Ved sitt 
bisarre forsøk på hemmelighold av ting som jeg nødvendigvis måtte skaffe meg rede på av 
hensyn til arbeidet, gjorde min sjef meg til den best informerte EFTAdiplomaten i Genéve. 


Mange år senere fikk jeg ved en tilfeldighet vite den virkelige grunnen til ambassadørens 
holdning. Det var handelsminister Jan Balstad som hadde bedt ham passe seg for meg. Dette 
skjedde før tiltredelsen i Genéve. Om årsaken var min negative holdning til EU eller min 
interesse for det skjulte maktsystemet i Norge - eller begge deler - vet jeg ikke. Det kan forresten 

også være en tredje grunn. Jeg hadde i et anonymt avisinnlegg i Rana Blad kritisert Balstads 
manglende engelskkunnskaper og mangelfulle kvalifikasjoner for handelsministerstillingen. Det 
er ingen hemmelighet at Maktapparatet gjennom alle etterkrigsår har hatt kontakter i Rana Blad. 
Jeg tviler ikke på at Balstad hadde fått rede på forfatterens navn allerede før innlegget sto på 
trykk. 


Den som har to herrer, er sin egen herre, sier et ordtak jeg kjente lenge før jeg begynte i 
diplomatiet. I Genéve fikk jeg til fulle erfare sannheten i dette. Arbeidet var underlig organisert, 
jeg for min del syntes det var skandaløst dårlig ledet. Mange drev små illegale businesser, til 
dels i den norske stats navn. Et prosjekt for utleie av overnattingsrom ble ledet av ministerråden. 
I strid med alt som heter diplomatiske adferdsregler begynte noen av de norske diplomatene i 
Genéve i samarbeid med Utenriksdepartementet og SBED å konkurrere med det lokale 
næringslivet. Fra Norge kom det fagfolk som pusset opp leiligheter som var leid i den norske 
delegasjonens navn, angivelig til bruk for delegasjonsansatte, møbler og utstyr ble innkjøpt, 
kontorfunksjonærene ble satt til å sy gardiner istedenfor den jobben de egentlig burde utføre, og 
snart var det klart til å ta imot betalende gjester. 


Det ble ingen suksess. Tilreisende statsansatte reiste enten på regning og bodde da på 
luksushotellene eller de ordnet seg rimelig overnatting hos kjente eller på pensjonater på den 
andre siden av franskegrensen. 


Det var også et annet husleieprosjekt jeg stusset ved. Det huset jeg fikk beskjed om å flytte inn 
i,var nokså forfallent, og i arkivet fant jeg dokumentasjon på mange problemer. Men leien var 
skyhøy. Leiekontrakten var utløpt. Jeg fant et mye rimeligere og bedre hus i løpet av noen 
formiddagstimer og trodde det skulle være en smal sak å få leieforholdet godkjent, men da 
begynte spetakkelet. Jeg kunne ikke få flytte, het det seg. Jeg påpekte at det ikke var snakk om 
flytting ettersom jeg ikke hadde flyttet inn i min forgjengers bolig, men fortsatt bodde på hotell. 
Jeg sa også at jeg ikke pliktet å flytte inn i et hus uten leiekontrakt og at det nye huset var 
såpass mye rimeligere at man bare i løpet av et år ville spare inn to måneders husleie. Det hjalp 
ikke. I henhold til regelverket kunne et husskifte som dette godkjennes av ambassadøren, men 
siden det var to ambassadører i Geneve, ville ingen av dem treffe avgjørelse. Ministerråden 
forlangte at jeg skulle underskrive på at jeg personlig skulle dekke halvparten av de utgifter som 
delegasjonen eventuelt hadde pådratt seg ved at det ikke var gitt beskjed om at min forgjenger i 
stillingen var reist slik at leieforholdet var avsluttet. Frustrert skrev jeg under på dette under den 
uttrykkelige forutsetning at jeg selv skulle føre forhandlingene med huseieren. Noen få uker 
senere ble jeg forelagt et krav på ti tusen kroner. Delegasjonen hadde utbetalt det dobbelte til 
huseieren uten å informere meg. Jeg nektet å betale. Saken ble sendt til Utenriksdepartementet 
og det kom alvorlige trusler. Jeg nektet fortsatt, vel vitende om at jeg allerede var registrert som 
et problemkasus og at mine motstandere nå var på desperat jakt etter saker som kunne medføre 
«stillingsmessige konsekvenser». Det passet meg ikke så godt, iallfall ikke akkurat da. Vi hadde 

nettopp kjøpt oss en fabrikkny bil, og forutsetningen for å få den tollfritt hjem var at 
Genéveoppholdet måtte vare så lenge at vårt totale utenlandsopphold ble på 5 år. Det var 20 
måneder frem i tiden. Men jeg regnet med at det var små sjanser for at SBED og UD ville ha en 
konflikt som kunne resultere i full gjennomgang av husleiekontoen i Genéve. Min analyse var 
korrekt, og kravet ble etter hvert frafalt. 


EFTA/GATT-ambassadøren hadde funnet seg et hus som måtte ha full oppussing og dessuten 
bygges om. Det ble bekostet av den norske stat, men da arbeidet var ferdig, var huset ifølge 
ambassadøren ubrukelig, iallfall til representasjon. Dermed leide han et nytt hus og både UD og 
SBED fant det i sin orden, til tross for at ambassadøren heller ikke i sin nye bolig fant det 
formålstjenlig å drive noen representasjon. Det ble aldri tale om at denne fagtjenestemannen 
skulle dekke noe av egne midler til tross for at det i to måneder påløp dobbel husleie, en 
ekstrakostnad for staten på over hundre tusen kroner. Alle flytteutgifter ble betalt av staten. Det 
kom heller ingen ubehagelige spørsmål om hvem som var ansvarlig for at en million 
skattekroner eller to fant veien til en sveitsisk kapitalisttomme i forbindelse med 
ombygningsprosjektet. Ble det betalt såkalte «commissions», altså provisjoner som gikk i 
private, norske lommer? Jeg har ingen anelse, og Riksrevisjonen har ingen interesse. 


I Genéve begynte jeg å få de puslespillbitene som jeg hadde samlet gjennom mange år til å 
passe sammen. I min troskyldighet hadde jeg antatt at det meste av de snuskeriene som fant 
sted, skjedde etter en slags tilfeldighetens lov, og at offentlig ansatte, som andre mennesker, 
generelt sett var rettskafne og hederlige. I Treholtsaken hadde jeg lært en annen virkelighet å 
kjenne. Embetsmenn som bevisst løy, bevisst dekket over, bevisst forvrengte både juss og 
fakta. Et politi som fabrikerte bevis og foretok innbrudd i boliger og på hoteller. Dommere som 
satte viktige rettsprinsipper til side og journalistlakeier som lot seg bruke til hva som helst. Det 
bekymret meg at Norge på rettssikkerhetsområdet kanskje ikke ville tåle en sammenligning med 
land i den tredje verden, men jeg slo det fra meg. Jeg unnskyldte og fortrengte. Men den som er 
blitt det som buddhistene kaller opplyst, klarer ikke å undertrykke sin viten over lengere tid. 


Etter hvert gikk det opp for meg at vi her i landet har lover og forskrifter for det meste, mens 
kvalifikasjonskriteriene for offentlige stillinger er blitt systematisk fjernet. Kvalifiserte kandidater 
søker ikke lenger nøkkelstillinger i stat eller kommune av redsel for represalier dersom de 
vanskeliggjør utnevnelsen av den som det skjulte personutvelgelsessystemet har «utvalgt». De 
ukvalifiserte prøver å finne ut hvordan de ligger an ved forespørsler til systemets kjente 
jobbmeglere. Systemet er nå så alment kjent og akseptert at en kvinnelig fylkesmann fortalte 
TV-publikum åpent at hun før hun søkte hadde spurt «noen» om hun kunne få jobben. Ingen 
reagerte. Selv i DDR var systemet ikke så bunnråttent. Men de hendelsene jeg nå skal fortelle 

om ligger noen år tilbake i tiden. Dengang visste jeg ikke det hele Norge nå vet. Jeg forsøkte å 
overbevise meg selv om at jeg så spøkelser ved høylys dag og at det var litt for fantastisk å tro 
at skjulte krefter hadde styringen i Norge. Men tydet ikke den sykelige spionfrykten og det 
uforståelige hemmelighetskremmeriet i forvaltningen på at det fantes noe å skjule? Jeg tenkte 
tilbake på tiden da jeg som sikkerhetsansvarlig på ambassaden i Berlin fikk beskjed om å passe 
på at ikke bare hemmeligstemplede dokumenter, men alle slags dokumenter fikk en 
gjennomgang i makulatoren før de havnet i søppelsekkene - samtidig som Det Kongelige 
Utenriksdepartement ga Maktutredningen i gave til Universitetet i Greifswald. Jeg hadde ikke 
lest Maktutredningen, og i min uskyld forsto jeg ikke at det gamle prestisjeprosjektet til Gudmund 
Hernes er den frekkeste desinformasjonskampanje som noensinne er blitt laget her i landet. 
Studentene ved DDRs prestisjeuniversitet i nordistikk hadde sikkert mye moro med å 
sammenligne Maktutredningens formuleringer med de formuleringene som ble brukt i DDR for å 
fortelle befolkningen at Stasis politidiktatur var et forbilledlig folkedemokrati. 


Akkurat nå, mens jeg skriver dette, holder TVjournalistene på med å gnage på den såkalte 
Furresaken. Dengang, for 6-7 år siden, var jeg så naiv at jeg holdt det for sannsynlig at det ville 
blitt et folkelig opprør dersom det ble offentlig kjent at «sikkerhetsklarering» av offentlig ansatte 
innebærer at ethvert individ som gjennomgår denne prosessen ikke bare må stå til ansvar for 
sine egne meninger, gjerninger og ytringer, men også for politisk oppfatning hos foreldre, 
søsken og svigerfamilie. Nå tror jeg ikke noe som helst lenger. Jeg vet av erfaring at det norske 
folket finner seg i hva som helst, bare det blir presentert på riktig måte i TVruta. Sekstiåtterne 
som i sin ungdom demonstrerte mot Berufsverbot i Forbundsrepublikken Tyskland, bruker nå 
som høytbetalte ansatte i politikk og forvaltning alle midler for å hindre at ofrene for dette 
århundrets største arbeidsutestengningsskandale skal få innsyn i arkivene. 


Har noen vondt av å være registrert? I så fall har alle det vondt, for vi er alle registrert og 
elektronisk overvåket. Men har det noe å si at en eller annen med et par tastetrykk kan få alle 
elektronisk lagrede opplysninger om oss, fra hvilke telefonnummer vi har ringt det siste halvåret 
til hvilke faste eiendommer, kjøretøyer, bankkonti og aksjer som står registrert på vårt 
personnummer? For ikke å snakke om hvilket trossamfunn vi tilhører, vår sivilstand, utdannelse, 
forsørgelsesbyrde og inntektsforhold. Samt inkassosaker, fartsgebyrer, bøter og straffedommer. 
Ja, tilmed hvilke foreninger vi er med i og hvilke varer vi har kjøpt på butikken er registrert i 
elektroniske systemer. Med tilgang til det sentrale folkeregisteret kan en plansje over 
avstamning og etterkommere, nåværende og tidligere svigerfamilie, søsken og svogre hentes 
inn på skjermen på et øyeblikk. For et partre år siden ble Per Waage, lederen av Statens 
innkrevingssentral, «hentet» fra Mo til Oslo for å bygge opp et nytt organ kalt Politiets 
Datatjeneste. Offisielt har Per Waage fortsatt sin gamle stilling, slik Jens Chr. Hauge formelt var 
leder for Erstatningsdirektoratet mens han fungerte som Einar Gerhardsens rådgiver. Hvilke 
registre har Politiets Datatjeneste tilgang til? Bistår Politiets Datatjeneste Overvåkningstjenesten, 
eller er det slik at Overvåkningstjenestens spanings - og observasjonsarkiv er to av de tusenvis 
av arkiver i inn- og utland som Politiets Datatjeneste har tilgang til. Hvilke norske registre har 
tilsvarende tjenester i de andre Schengenlandene tilgang til? Er det virkelig noen som tror at 

Stortinget har noe de skulle ha sagt når offentlig ansatte despoter i inn- og utland har bestemt 
seg for å fusjonere - i systemets interesse? 


Er det kanskje så finurlig ordnet at den Overvåkningstjenesten som angivelig ligger med brukket 
rygg og nå skal omorganiseres, døde av alderdoms svakhet for to-tre år siden mens arbeidet 
forlengst er overtatt av et organ med nytt navn og effektivt dataverktøy? Er det ikke tjue år for 
sent å snakke om «saksarkiv»,«observasjonsarkiv»og «overvåkningsarkiv» når elektroniske 
systemer gjør det mulig å opprette - og slette - en «mappe» i løpet av noen sekunder? Når 
nyfødte jervunger merkes elektronisk slik at de mange år senere kan spores opp i en fryseboks, 
er det sannsynlig å anta at det allerede pågår forsøk med elektronisk identitetsmerking av 
nyfødte barn, ikke bare i USA, men også hos oss. Er hele hensikten med skuespillet i 
forbindelse med Lundkommisjonen å få igang den debatten som skal danne grunnlaget for å 
institusjonalisere en kontroll av privatsfæren som tidligere har vært ansett som uhyrlig? Finnes 
det overhodet noe som ligner på etikk i dagens norske samfunn? 


Tilfeldighetene ville at jeg i 1990 fikk kjennskap til at både jeg selv og hele min familie er 
registrert i narkotikapolitiets spaningsregister, Narksys. Året før hadde vår yngste datter arbeidet 
på Røst som såkalt erstatningslærer. Ethel drakk lite alkohol, men hun var til stadighet i godt 
humør, og på et sted som Røst var dette nok til å vekke mistanke. En sjalu postfunksjonær 
informerte om at Ethel fikk post både fra USA og Thailand, fra flyplassen kom det beskjed om at 
flere personer fra «den kjente narkotikaplass» Mo i Rana hadde besøkt henne, og da 
sosialsjefen på Røst til slutt rapporterte at en 16åring som vanket litt hos Ethel hadde sett 
«dopet» ut, mente de hemmelige overvåkerne at det var på tide å aksjonere. Som i en 
skrekkfilm fra krigens dager trengte en tremanns politistyrke, lensmannen i Værøy og Røst og 
hans to betjenter, inn i leiligheten til min 20- årige datter midt på natten og arresterte både henne 
og hennes to år yngre kusine. Gjennom et fem timer langt forhør, der jentene ble holdt strengt 
adskilt, forsøkte «øvrighetspersonene» å true dem til å tilstå alt det gale de hadde gjort i sine 
unge liv. Verre enda, de forsøkte også å få hver av de to til å fortelle noe negativt om den andre, 
uten å gi den minste opplysning om årsaken til arrestasjonen. Først mot morgenen fikk de vite at 
de var mistenkt for narkotikamisbruk og kanskje også for salg av narkotika. 


Forhørsresultatet ble lite å skryte av, men Ethel hadde da vært borti forbudte stoffer, såvidt det 
var. Som 13-åring på amerikansk high-school hadde hun 7 år tidligere fått en hasjsigarett som 
smaksprøve av de lokale pusherne, men erfaringen var udelt negativ. På lensmannskontoret ble 
opplysningen vrengt til det ugjenkjennelige og nedskrevet på følgende måte: «Vedgår 
narkotikabruk i USA, men benekter bruk i Norge». Tidlig neste morgen måtte Ethel gå 
spissrotgang fra lensmannskontoret til sin arbeidsplass på barneskolen. Hun var nærmest i 
sjokktilstand, og det gikk over en uke før jeg fikk vite om tildragelsen. Jeg ble skikkelig opprørt. 
Med min kjennskap til sikkerhetsklareringssystemene visste jeg at også de uskyldige får sin 
fremtid ødelagt dersom spaningsregisteret Narksys inneholder negative opplysninger. Jeg hjalp 

derfor Ethel med å skrive et brev til lensmannen i Værøy og Røst med krav om beklagelse og 
forsikring om at ingen opplysninger var registrert. Det kom prompte svarbrev med begge deler, 
og både Ethel og jeg var beroliget. 


Mer enn et halvår senere kom et brev som var omadressert til Ethel i Geneve. Det var en av 
politiets grønne standardmeldinger og den lød: «Siktelsen mot Dem er henlagt på grunn av 
bevisets stilling». Nå fulgte en opprivende prosedyre. Jeg fikk bekreftet at det forelå en 
narkotikasak mot Ethel, men det var umulig å få ut saksdokumentene. Saken var fortsatt under 
etterforskning, ble det sagt. Telefoner og brev til Justisdepartementet nyttet ikke. De toet sine 
hender. Med god hjelp av Ethels eldre søster, som arbeidet som advokat, fikk vi til slutt tilgang til 
dokumentene. Da fikk jeg skikkelig bakoversveis. Svart på hvitt kunne jeg lese meg til at 
lensmannsfolkene ved massiv påvirkning gjennom flere timer hadde klart å innbille et 16-årig 
vitne at hun hadde fått narkotika av min datter. Deretter hadde lovens håndhevere revet i stykker 
jentas første forklaring og skrevet en helt ny versjon med sine egne formuleringer. 


For meg innebar denne saken ny lærdom. Min jusseksamen var fra 1978 og dengang var den 
nye straffeprosessloven bare et glimt i Maktapparatets øye, en praksis som var under utvikling 
langt fra den hverdag som jeg som nybakt aspirant i Utenrikstjenesten hadde lært å kjenne. Vel 
nok gikk det selv i UD rykter om at «uforbederlige kjeltringer» og drosjekunder som ikke betalte 
regningen fikk en solid omgang juling på den gamle Grønland politistasjon, og at det også ellers 
i landet kunne forekomme spredte tilfeller av politivold regnet jeg med, men at det i vårt kjære 
fedreland kunne forekomme at politiet registrerte allslags trivialiteter om en tjueårig 
folkesskolelærer, diktet opplysningene sammen til et selvlaget kriminalbilde og deretter fant 
lovhjemmel i straffeprosessloven for å påvirke vitner, foreta ransakning og forhør og lage 
saksmappe og siktelse, det overgikk min fantasi. 


Dengang ante jeg heller ikke at det ved finurlig lovgivningsteknikk er blitt utviklet et system som 
innebærer at den som setter seg til motverge ved å anlegge sak mot politiet for uberettiget 
forfølgelse, har mikroskopiske sjanser for å vinne. Jeg rådet jentene til å anlegge sak og skrev 
stevningen for dem. Allerede i det første brevet fra Byretten så jeg at dommeren definitivt sto på 
Justisdepartementets side. To år senere endte saken med forlik. Lusne 


10 000 kroner hver ble de tilbudt av en nytilsatt advokat hos regjeringsadvokaten som kanskje 
syntes synd på jentene og derfor overså byrettsdommerens klare signaler om at han ville 
dømme i favør av staten - og ilegge de formastelige saksomkostninger på toppen. 

Førjulsvinteren 1990 inntraff det også en annen hendelse som bidro til at jeg innså at 
justisvesenet i Norge har mer til felles med Hitlers Gestapo enn med politimester Bastian i 
Kardemomme By. Tidlig en søndagsmorgen ringte telefonen. Det var min eldste datter som fra 
Mo i Rana kunne berette om en politirazzia i en nattklubb der hun var stedfortreder for 
bevillingshaveren. Beretningen fikk meg til å fryse på ryggen. Kunne det være sant at politiet 
uten den minste foranledigelse hadde gått til razzia, satt håndjern på både gjester og betjening 
og ført dem til politistasjonen for stripping og undersøkelse av det som på juristspråket kalles 
«kroppens hulrom»? Det var ikke mulig, fastslo jeg for meg selv. Dette var en politimetode som 
Stortinget hadde satt sperre for ved å forkaste forslaget om at andre enn mistenkte kunne gjøres 
til gjenstand for såkalt «kroppslig granskning» uten samtykke. Min datter hadde ikke vært til 
stede i nattklubben denne natten. Hun måtte ha misoppfattet. 


Anita hadde slett ikke misoppfattet hva som skjedde på Mo politistasjon denne natten til 1. 
desember 1990. En 17-årig gutt som hadde sneket seg inn på nattklubben og som senere 
opptrådte som politiets kronvitne i en sak som ble reist mot bevillingshaveren for ulovlig 
skjenking av øl til mindreårige, avga følgende utsagn på fyndig ranværingsmål: «Så mått eg kle 
meg i bærræva, så mått eg bøy meg framover, og så sto dæm og lyst meg i ræva med ei 
lommløkt». 


Jeg rakte en hjelpende hånd til nattklubbeieren og razziaen på Mo fikk et politisk etterspill i 
Stortinget. Men justisminister Kari Gjesteby forsvarte politiets opptreden like stedig som i 
passforfalskningssaken, politimesteren på Mo gikk ut til pressen med oppdiktede løgnhistorier 
om at politiet hadde grunn til mistanke og nattklubben gikk konkurs. Det forundret meg at 
personer og organisasjoner som var levende opptatt av rettssikkerheten i Burma og Nigeria ikke 
Så ut til å bry seg det minste om grove lovbrudd fra politiets side i Norge. Jeg var forferdet over 
Kari Gjesteby. Før hun ble justisminister var hun statssekretær i UD. I denne jobben gjorde hun 
seg ikke fordelaktig bemerket. Dagbladet raljerte på tredjesiden over statssekretærens idiotiske 
rasjonaliseringsforsøk, men det var ingenting mot de vittigheter som UDs vitsemakere fant på 
hver gang Gjesteby satte sin underskrift på et initiativ som hennes motstandere hadde klekket 
ut. 


På det mer private plan igangsatte dog Gjesteby en liten revolusjon. Den konservative, gamle 
Bangkokambassadøren, som antagelig holdt det for grov synd å se et blottet kvinnebryst, mottok 
hun på sitt kontor mens hun ammet sitt lille barn. Avtalen var oppsatt uker i forveien og 
ambassadøren ble dødelig fornærmet. Personlig syntes jeg en slik opptreden vitnet om en 
taktløshet som bare kunne bunne i stupiditet. Men det er ikke tilfeldig hvem som blir valgt til 
justisminister. Jeg regner med at Kari Gjesteby såvel under Mossadskandalen som etter 
razziaen på Mo uten nærmere overveielse uttalte det andre rådet henne til å si, uten å føle noe 
ansvar, og at nettopp hennes mangel på etiske motforestillinger var hennes fremste kvalifikasjon 
for de politiske stillinger hun i sin tid bekledte. 


55 


Det fantes også andre enn justisministeren som burde ha stått som en sikkerhetsmur mellom 
publikum og et politi på villstrå. Sorenskriveren i Rana var en av disse. Jeg kjente ham såvidt. Vi 
hadde diskutert Treholtsaken og jeg hadde forundret meg over at det syntes maktpåliggende for 
denne juristkollegaen å overbevise meg om ting som var positivt uriktige og som jeg ut fra 
faglige forutsetninger hadde mye bedre greie på enn ham. Nå skaffet jeg meg rede på hva 
denne personen hadde holdt på med før han ble utnevnt til sorenskriver i Rana. Informasjonene 
sammenholdt jeg med avisoppslag om Rana som forsøksområde for politiet. Jeg likte ikke det 
bildet jeg mente å se. Tross alt var det jo i Rana jeg hadde tenkt å leve mitt liv når jeg en gang 
hadde skrapt sammen såpass penger at Bjarne og jeg kunne klare oss noenlunde sorgløst, og i 
Rana hadde jeg to barnebarn. Ville jeg at mine barnebarn skulle vokse opp i en politistat? 
Definitivt ikke. Turde jeg ta risken på at mine barn og barnebarn skulle bli straffet for et eventuelt 
mislykket forsøk fra min side på å avsløre uhumskhetene? Nei, såmen! Kunne jeg fortrenge det 
jeg mente å se og «leve lykkelig med sukker på» som diplomat eller internasjonal tjenestemann 
med «immunities and privileges». Neppe! 


Nå sitter jeg her i 1997 og har tatt på meg oppgaven med å fortelle hva som førte til konflikten 
mellom Maktapparatet og meg, konkretisert i skyggeboksingen mellom utenriksminister Thorvald 
Stoltenberg og førstekonsulent Taftø. Jeg leser gjennom foregående avsnitt og ser at jeg er i 
ferd med å skli ut. Jeg vemmes. Har jeg virkelig sunket så dypt at jeg vil skrive memoarer i Einar 
Gerhardsens stil? Jeg banner for meg selv, men jeg lar avsnittet stå. Husker jeg i det hele tatt 
hva jeg tenkte? Planla jeg noe som helst? Har ikke følelsene alltid angitt retningen og fornuften 
farten på min vei gjennom livet? I 1990 var jeg 44 år, sånn høvelig midtveis i livet. Muligens var 
jeg bunn frustrert - eller kanskje hadde hormonproduksjonen gått i spinn. Jeg filosoferer gjerne, 
og har funnet ut at jeg er en materialist som ikke ønsker meg noe som kan kjøpes for penger og 
en idealist som har innsett at penger er alle ideologiers mor. Jeg regnet meg på den tiden som 
kristen, men jeg trodde ikke på en eneste av de kristne dogmene og jeg oppfattet det såkalte 
frelsesverket som et tåpelig og meningsløst offer - om det da ikke var ren fiksjon. Kort sagt, jeg 
hadde kanskje som Predigeren i Bibelen funnet ut at Alt er Tomhet og visste ikke hva jeg skulle 
gjøre for å unngå å kjede meg fordervet. Jeg, som i hele mitt liv hadde følt det som en plikt å 
bevare det bestående, fikk plutselig lyst til å sabotere et system som jeg absolutt ikke fant 
bevaringsverdig. 


Hva risikerte jeg? Ingenting, såvidt jeg kunne se. Allerede i min aspiranttid hadde jeg signalisert 
at jeg ikke var den typen som anstrengte meg for å gjøre overordnede til lags og jeg hadde fått 
tydelig beskjed om at noe avansement utover det tariffestede ville det aldri bli tale om for mitt 
vedkommende. Jeg kunne selvfølgelig bli fratatt alle arbeidsoppgaver som Erik Knutstad. Jeg 
smilte for meg selv. Hadde jeg ikke hele livet drømt om å få penger uten å arbeide? Oppsigelse 
eller avskjed? Jeg leste lov, utenriksinstruks og all juridisk teori om emnet. Så lenge jeg ikke 
begikk direkte lovbrudd, var det ingen fare. Ytringsfiriheten er grunnlovsfestet, men ikke 
lovregulert. Godt, så fikk ytringsfriheten være min arena og Grunnlovens paragraf 100 mitt 
banner. Snart utviklet førstekonsulent Taftø seg til en ny rolle. Jeg var blitt et ubemerket lite 
drivhjul i et politisk og diplomatisk spill som jeg selv konstruerte og kontrollerte. 

Jeg må innrømme at min nye rolle passet meg utmerket. Min egentlige jobb som EFTA-deputy 
var ubegripelig enkel, men den hadde en fordel: Papir i kolossale mengder merket med EFTA- 
symbolet strømmet til delegasjonen, og det var bare jeg som visste at det meste var 
selvfølgeligheter som ble trykket i stadig nye opplag. I Oslo virret et tjuetalls personer rundt i den 
såkalte EU-EFTA-avdelingen og prøvde å manøvrere seg i posisjon for fete stillinger i EU- 
kommisjonen, stadig mer utålmodige. I mellomtiden lot de som om de drev og forhandlet noe de 
kalte en EØS-avtale. Jeg moret meg kostelig over disse forhandlingene, men jeg skammet meg 
også litt på Norges vegne over utillatelig diplomatisk slendrian. Allerede på det første såkalte 
samrådsmøtet mellom EFTA-landenes forhandlingsansvarlige ble jeg klar over skandalen. Mens 
de øvrige land hadde forhandlingsdelegasjoner ledet av toppbyråkratene i handels- eller 
utenriksministeriet, jurister med spesialkompetanse i folkerett og diplomati, hadde den norske 
regjeringen utnevnt en delegasjon ledet av EU-ambassadøren og med EFTA-ambassadøren 
som nestleder. Ingen av dem hadde juridisk utdannelse. I internasjonale forhandlinger er en slik 
delegasjonssammensetning et signal til forhandlingsmotparten at man er innstilt på å skrive 
under på hva som helst. Jeg antok at «noen» hadde moret seg med å få utenriksministeren til å 
demonstrere sine manglende kvalifikasjoner i internasjonal forhandlingsteknikk og diplomatisk 
protokoll på denne måten. 


Men hvem var denne «noen» som tydeligvis styrte Thorvald Stoltenberg? Kunne det være Gro 
Harlem Brundtland? Jeg hadde hørt de underligste historier om Gros maskepi med Delors og co 
i hemmelige møter på flyplassene i Europa. Jeg kjente Gro fra New York, og jeg holdt henne for 
å være skruppelløs nok til at hun kunne inngå en avtale om å bringe Norge inn i Europa-unionen 
mot å få oppfylt sine drømmers mål: Å bli FNs første kvinnelige generalsekretær. Men hvem i all 
verden kunne inngå en slik avtale med henne? Og hvilken strategi ville bli benyttet for å snu det 
individbaserte og lokalorienterte norske rettssystemet på hodet og innpasse det i EU- 
kommisjonens maktorienterte univers. Nåvel, jeg hadde jo allerede erfaring for hvordan 
rettssikkerhetsgarantiene i vår gamle straffeprosesslov fra 1887 var satt ut av kraft. 
Næringslovgivningen var stort sett tilpasset en EUmodell. Bare de innvidde visste hvordan de 
nye reglene innenfor bankvesen og finans ville legge landet åpent for utenlandske krefter, 
uavhengig av medlemsskapspørsmålet. Jeg regnet med at strategien gikk ut på å styre 
prosessen inn i et spor der det ville være umulig å komme ut og la håndplukkede personer i 
fagdepartementer og bransjeorganisasjoner ta de vidtrekkende avgjørelsene, uten å ane 
konsekvensene. Med de politiske konstellasjonene som fantes i Stortinget ville det dessuten 
være lett å få til hyppige regjeringsskifter så alle ble sittende med et felles ansvar. Utviklingen 
har senere vist at min analyse var korrekt. 


I begynnelsen av EØS-prosessen strevde den svenske lederen av EFTAs juridiske kontor med å 
lære de norske juridiske «ekspertene» elementær folkerett. Han kunne ikke forstå at selv det 
grunnleggende begrepsapparatet fra The UN Law on Treaties syntes å være ukjent stoff for 
juristene fra det norske utenriksministeriet. Jeg fortalte ham at Norge verken hadde undertegnet 
eller ratifisert dette grunnlaget for alt mellomstatlig samarbeid og at jurister utdannet ved norske 
universiteter kanskje ikke ante at denne grunnloven for internasjonalt samarbeid eksisterte. 


57 


Sven Norberg var himmelfallen: «Men alla civilicerade lånder har då ratifiserat The Un Law on 
Treaties», utbrøt han. «Sannsynligvis», lo jeg tilbake, «men i årene like etter andre verdenskrig 
bestemte Hjemmefrontens jurister at de provisoriske anordningene som de selv hadde laget var 
overordnet både Grunnloven og internasjonale avtaler som Stortinget hadde godkjent, og dette 
er et syn som Carsten Smith og hans kone har støttet offentlig og som derfor betraktes som 
gjeldende rett i Norge.» Sven Norberg ristet på hodet. Men han oppga de fruktesløse 
anstrengelsene for å forklare de norske forhandlerne hva EØSforhandlingene egentlig gikk ut 


på. 


Jeg for min del hadde tatt opp et arbeid som på et vis hadde fulgt meg helt fra Berlin. Nå satte 
jeg meg fore å drive litt forskningsarbeid for å finne ut nøyaktig hvem som hadde ansvaret for at 
Norge handlet i strid med internasjonale avtaleforpliktelser i forhold til de norske soldatbrudene i 
DDR. I 45 år hadde norske myndigheter trakassert disse kvinnene på det groveste, nektet å 
anerkjenne deres norske statstilhørighet og forlangt at de skulle søke (og betale for) norsk visum 
hver gang de ville besøke sin familie i Norge. I 1990 var Muren borte og kvinnene trengte 
egentlig ikke det norske statsborgerskapet lenger. Men det kunne være forbasket moro å vite 
hvem som sto bak uhyrlighetene, og kanskje avsløre en og annen fordømt hykler. Jeg begynte å 
ringe rundt til departementer og arkiver for å få opplysninger som jeg kunne bruke. På forhånd 
hadde jeg sørget for å få Torstein Eckhoff oppnevnt som veileder. Dette skulle bli et 
doktorgradsarbeid, jajamensan, og Torstein Eckhoff var kjent som en meget forekommende 
jussprofessor. Jeg var interessert i ham av en helt annen årsak. Jeg hadde studert hans virke på 
feltet forvaltningsrett og ytringsfrihet og sett hvordan han i sin undervisning hadde dreid 
oppmerksomheten bort fra sentrale menneskerettighetsspørsmål. Jeg hadde også diskutert etikk 
med ham da han foreleste under aspirantkurset. Under Treholtsaken hadde jeg undret meg over 
hans tilsynelatende uvitenhet om de aktuelle juridiske problemstillingene. Jo, Torstein Eckhoff 
var uomtvistelig en mulig Machiavelli. Som ansatt i Justisdepartementet en kort periode i 1945, 
var han også en mulig gjerningsmann i tyskerbrudsaken, og iallfall en «innsider» som kunne 
fortelle om departementets øvrige ansatte på den tiden. 


I Justisdepartementets lovavdeling satt en annen interessant person, kanskje en representant 
for Maktens innerste sirkel. Det var Stein Rognlien, som ved hjelp av sitt selvoppfunne lovspråk 
ikke bare hadde klart å sperre vår urgamle sedvanerett for innsyn, men også hadde smidd 
tingsretten om til et hendig redskap for offentlige myndigheter ved tilsynelatende umerkelige 
tilpasninger. Nå var Stein Rognlien pensjonist, men fortsatt i daglig arbeide i 
Justisdepartementets lovavdeling, og uten hans samtykke kunne jeg ifølge arkivpersonalet ikke 
få forarbeidene til en provisorisk anordning av 14. august 1945 om endringer i 
statsborgerettsloven. En telefon til Rognlien var nytteløs. Aha, dette ble interessant. Hemmelige 
lovforarbeider var noe nytt for meg. Skriftlig og formelt ba jeg om innsynsrett til mitt 
forskningsarbeid. Jeg var jo allerede sikkerhetsklarert, rent bortsett fra at dette vel gjaldt 
dokumenter som ikke lovlig kunne unntas fra offentlighet. Det ble nei igjen, men avgjørelsen 
kunne ankes til Kongen i Statsråd. Såpass, altså. Tja, det kunne vel ikke være forbudt å prøve 
seg. Visst ikke, men da må man selvfølgelig også tåle å få omtalt sin person på en sånn måte at 

ettertiden må forstå at det var spesielle forhold ved Synnøve Fjellbakk Taftøs person som gjorde 
at hun ikke måtte få anledning til å granske disse viktige dokumentene. Jeg mer enn tålte det. 
Jeg moret meg og syntes jeg klarte å skape litt spenning i hverdagen. Jeg kjente dessuten flere 
som arbeidet i Justisdepartementets lovavdeling. Å skaffe meg de ønskede dokumentene ved 
hjelp av de ubyråkratiske teknikkene jeg hadde utviklet i superbyråkratiet DDR, var en smal sak. 


Dokumentene avdekket et stort svineri. Budbringeren fra det store, ukjente Vi til 
Justisdepartementets lovavdeling bar etternavnet Rognlien. Var dette en far eller bror? Jeg 
sjekket, det var visstnok en onkel. Nåvel, så var Stein Rognlien bundet til de såkalte «alpeluene» 
med sterke familiebånd. Kanskje var han ikke noen figur i Maktapparatet, bare en liten 
Andebynevø med tekniske oppgaver. Jeg ville lete etter de store fiskene. Men de var jo alle 
døde. Forresten, var de egentlig det? Satt ikke selve Blekkspruten ett eller annet sted nede i 
dypet og voktet inngangen til Sannhetens labyrint? 


Jeg sendte et hyggelig brev til Jens Chr. Hauge og fortalte om mitt forskningsprosjekt. Kunne 
han tenke seg å fortelle meg det han visste om denne saken? Mitt brev kom prompte i retur. Det 
bar en påtegning med kulepenn: «Jeg har intet kjennskap til denne sak», sto det. Neivisst, men 
nå hadde iallfall jeg en skriftorøve med Hauges karakteristiskehåndskrift. Det var ikke lite, bare 
det. Tok jeg ikke mye feil, kunne denne håndskriften finnes på andre saker i det sakskomplekset 
som interesserte meg. 


Jeg var nesten blank på etterkrigshistorien. Nå begynte et intenst historiestudium. Fra 
Utenriksdepartementets bibliotek lånte jeg bindsterke verk om Hjemmefronten og de første 
etterkrigsårene. Jeg noterte meg at Jens Chr. Hauge var blitt bedt om å fremlegge en skriftlig 
fremstilling om sitt virke under krigen. Avhandlingen ble aldri ferdig. Selvsagt ikke, smilte jeg for 
meg selv, da ville det jo være mulig å foreta en etterprøving. Jeg leste gamle dokumenter og 
dannet meg et bilde av hvordan min valgte motstander hadde spilt sitt spill, alltid i det skjulte og 
med en hensynsløshet som sendte frysninger nedover ryggraden. Kunne en person til de grader 
ødelegge medmenneskers liv uten å ta skade på sin sjel? Mente han å ha guddommelig rett til å 
omforme samfunnet i sitt eget bilde? Var han fortsatt den personifiserte Makt og hva hadde han i 
så fall tenkt å bruke makten til, rent bortsett fra å bestemme hvem som skulle få 
regjeringstaburetter, Stortingsmandat eller offentlig stilling. Sto han alene, eller var han selv en 
lydig tjener i et stort, internasjonalt apparat? Jeg skrev en artikkel om Jens Chr. Hauge og hans 
klikk og testet artikkelen ut på et par kolleger. Reaksjonen overbeviste meg om at jeg hadde 
gjort en oppdagelse som kunne utvikles til samfunnsdynamitt. 


På syttitallet var bøker om de multinasjonale selskapene populær lesning. Jeg hadde lest et par 
av disse bøkene. De hadde ikke engasjert meg synderlig. Etter min mening var hensikten å flytte 
oppmerksomheten bort fra det virkelige problemet, nemlig den religiøst baserte troen på at noen 

få utvalgte har gudegitt rett til å tvinge andre til å trelle for seg. Når de undertrykte i sitt eget sinn 
virkelig underkaster seg undertrykkernes trosgrunnlag, er samfunnet stabilt. Jeg for min del var 
ekspert på internasjonale organisasjoner, og jeg har hele mitt liv vært interessert i maktens 
psykologi. Jeg visste at de fleste internasjonale næringslivsgigantene var organisert som 
stiftelser, altså kapitaler som formelt står uten eiere, men med forvaltere fra bestemte 
trossamfunn. Jeg hadde også en viss anelse om betydningen av den vestlige verdens religiøse 
forankring i jesuittisk lydighetsideologi og jødisk streben etter verdensherredømme. Jeg tok min 
egen grunnleggende tro opp til vurdering og fant at jeg var et menneske uten noen virkelig tro, 
men med noen udefinerbare religiøse ideer om frihet og menneskerett et eller annet sted i 
grensefeltet mellom bevissthet og det ubevisste. 


Jeg så på meg selv som en slags anakronisme. Jeg var et politisk interessert menneske som 
aldri hadde engasjert meg politisk, en født revolusjonær som hadde trodd det var min plikt å 
forsvare det bestående. Tjue år i offentlig tjeneste hadde lært meg at det både lokalt, nasjonalt 
og internasjonalt er et hav av lyssky virksomhet, men jeg hadde ikke prøvd å utnytte min viten til 
personlig vinning eller gjort en døyt for å reformere systemet. Jeg hadde sett og lært mye, og 
mitt vitebegjær var nær sagt umettelig, men jeg hadde aldri tenkt over hva jeg ville bruke min 
viten til. Jeg hadde lagt bånd på mine lyster så lenge at jeg ikke ante hva jeg hadde lyst til. Ville 
jeg skape eller ødelegge? Ønsket jeg å sette spor i verden eller forsvinne i glemselen? Var livet 
egentlig blodig alvor eller en morsom lek? Jo, jeg kunne nok klare å formulere spørsmålene, 
men svarene var det verre med. 


Som statsansatt fikk jeg problemer med å definere min egen rolle. Fra jeg begynte i offentlig 
tjeneste hadde jeg trodd at offentlig ansatte pliktet å handle etter lover og regler og ellers følge 
sin egen samvittighet. I EØS-prosessen fikk jeg stadig inntrykk av at impulser fra enkeltpersoner 
bestemte både fart og retning og forhandlerne ante ikke hva det var de holdt på med. «Norges 
offisielle syn» ble bestemt i lukkede rom langt unna dem som var direkte berørt og av folk som 
tilsynelatende ikke brød seg om konsekvensene av sine beslutninger. Desinformasjonen ble satt 
i System, og det ble forventet at alle som kunne avsløre løgnene, skulle tie. Slik jeg så det, var 
det en Mafia som utga seg for å representere europeiske stater som melket profitt ut av Europas 
skattebetalere. «Staten» hadde utviklet seg til et apparat som beskyttet urett og korrupsjon og 
mellomstatlig samarbeid var undertrykkelsesapparatets internasjonale dimensjon. Jeg begynte å 
se på meg selv som en slags spaner for rett og rettferdighet, men jeg var fullstendig klar over at 
jeg ikke hadde noen ryggdekning. Derfor måtte jeg opptre absolutt uangripelig med tanke på den 
konfrontasjonen som jeg innerst inne visste ville komme - og som jeg vel også la opp til selv. 


Jeg bestemte meg til å foreta meg noe aktivt. Jeg overveide mine muligheter til å få frem 
informasjon om de uhumskheter jeg kjente til i forbindelse med EØS-prosessen. Enda bedre 
ville det være dersom jeg kunne skape interesse for en granskning av Jens Chr. Hauges rolle i 
oppbyggingen av det totalitære norske kontrollsamfunnet. Mitt omhyggelig kalkulerende intellekt 

fortalte meg at jeg hadde mindre sjanse enn en snøball i Helvete. Alle planer var avhengig av at 
jeg kunne finne minst en riksdekkende avis som ikke var styrt av det skjulte Maktapparatet. Det 
var lite trolig at en slik avis eksisterte. Men kunne det være mulig å finne en avis der 
Maktapparatets agenter satt i slike posisjoner at de var redde for å bli avslørt? Risikoen for å 
gripe feil var overhengende. Å lære ved prøving og feiling ville det ikke være snakk om på et felt 
som dette. Men kanskje kunne jeg lære meg litt om politikk og informasjonsarbeid på et relativt 
upolitisk felt og derved høyne min kompetanse? Lokalavisen Rana Blad var det nærmeste man 
kunne komme et offisielt organ for Maktapparatet. Ved nærmere ettertanke hadde jeg en høne å 
plukke med «Staten» på egne vegne og i lokal sammenheng. Det gjaldt de uendelige viddene 
med nordnorsk «statsskog», som min bestefar for mange, mange år siden hadde fortalt meg om. 
Det var tyvegods, mente han, og siden jeg hadde fått så gode evner, var det sikkert Guds 
mening at jeg skulle fullføre det verk som han hele livet hadde engasjert seg i, men bare delvis 
klart å fullføre, nemlig å vinne Retten. Hva denne Retten gikk ut på, hadde jeg nokså uklare 
forestillinger om, men da jeg senere studerte jus, begynte jeg å forstå mer. Den Retten som min 
gamle bestefar hadde snakket om og som tydeligvis var hans eneste helligdom, var den gamle 
Håløygretten. Skjult under Stein Rognliens uforståelige norskisismer, kunne viktige rudimenter 
av våre gamle uskrevne rettsregler fortsatt avdekkes. Men Håløygretten var ikke pensum på 
jusstudiet. Ikke i rettshistorie engang. Håløygretten hadde ingen tilknytning til den kristne tro. Nå 
var jeg kommet så langt i livet at jeg åpent kunne innrømme for meg selv at det hadde ikke jeg 
heller. 


Har du, min leser, oppdaget disse underlige mekanismene som bevirker at når du begynner å 
interessere deg for noe, dukker det opp tilknytningspunkter på de underligste steder? Jeg skrev 
noen artikler om allmenningsrett for lokalavisen Rana Blad og ble gjennom dette arbeidet 
oppmerksom på at det var opprettet en spesialdomstol i Norge, Utmarkskommisjonen for 
Nordland og Troms. Denne domstolen skal behandle omtrent de samme spørsmålene som 
Høyfjellskommisjonen som var i virksomhet fra 1908-1953. Men Utmarkskommisjonen har en 
helt annen organisering enn Høyfjellskommisjonen, og domstolen har heller ikke den 
uavhengighet som må være et minimumskrav i en rettsstat. Utmarkskommisjonen bygger på et 
helt annet rettsgrunnlag enn Høyfjellskommisjonen. En av tingsrettens grunnleggende 
læresetninger er følgende: «Ingen kan vinne rett ved bevisste rettsbrudd». I sin første dom antok 
Utmarkskommisjonen for Nordland og Troms at staten kan vinne rett ved systematiske 
rettsbrudd over lang tid. En fast sakfører opptrer for staten i saker for Utmarkskommisjonen. Han 
kommer ikke fra Regjeringsadvokatembetet, men fra advokatfirmaet Hauge Ans. 


Jeg kom også i tanker om en gammel artikkel jeg hadde lest i et ukeblad. Den handlet om 
hvordan Jens Christian Hauge hadde gitt politimesteren på Lillehammer ordre om å innvilge 
innreisetillatelse for Sylvia Rafael Schjødt. Jeg fabulerte: Hvorfor forbød Grunnlovsfedrene jøder 
og jesuitter adgang til Riket. Hadde de kanskje en grunn? Hvordan var det nå egentlig med dette 
løftet om verdensherredømme som gamle Jehova hadde gitt til Israels ætt? Trodde det store Vi 
av Israels venner med Håkon Lie og Jens Christian Hauge i spissen at dette løftet var den 
eneste sanne Rett, slik min bestefars utlegninger om Retten fungerte som min veiviser gjennom 

livet? Hva var innbilning og hva var virkelighet? Hadde begreper som rett og frihet noen verdi 
eller var det bare innholdsløse floskler? Jeg begynte å filosofere over emnet. På 
aspirantopptaket ble jeg spurt om hva som bestemte pengers verdi. «Det undres jeg også på », 
sa jeg, og aspirantnemnda brøt ut i latter. Jeg hadde undervist i sosialøkonomi. Jeg hadde 
undervist i rettslære. Jeg kjente de gangbare forklaringene. Men jeg visste også at de ikke var 
riktige. lallfall ikke for meg. Pengers verdi er en latterlig illusjon, et fornuftsstridig religiøst dogme 
som jomfrufødselen eller en tåpelig relikvie som Jesu bleie. Å definere pengers verdi er en 
fornærmelse mot ethvert tenkende individs fornuft. Penger er for meg jødenes 
spesialkonstruerte redskap for å vinne det verdensherredømme som de tror Jehova har lovet 
dem. Det sa jeg naturligvis ikke til aspirantnemda. Da ville jeg aldri i livet ha kommet inn i UD, 
Maktapparatets rekrutteringsbase. 


Nåvel, forsiden heter makt og baksiden heter penger på dette tankeløse uhyret som folk flest 
kaller Staten, men som troende kristne kaller Mammon og troende sosialister kaller Kapitalen. 
Egentlig betegner de to sistnevnte ordene de samme begrepet, men pussig nok har 
bibeloversetterne "glemt" å oversette ordet Mammon fra arameisk. I denne vide verden som jeg 
etterhvert hadde lært å kjenne, mente jeg å se at noen brukte penger for å skaffe seg makt over 
andres liv og makt for å tilegne seg andres penger. Hjulet gikk rundt og rundt så fort at jeg knapt 
kunne skimte detaljene. Jeg så hva som foregikk, men jeg kunne ikke forstå vitsen ved dette 
spillet. For meg var Den store Drake et fabeldyr som jeg ikke trodde eksisterte, penger et middel 
til å slippe å bekymre seg over utgifter til nødvendige forbruksgoder og makt en kilde til 
knugende ansvarsfølelse. 


Allerede i New York hadde jeg forstått hvordan makthaverne i vår verden av Orwellsk nytale 
benytter de såkalte bistandsorganisasjonene til å fremme sine utbyttingsformål. Jo større nød 
organisasjonene er satt til å avhjelpe, desto råere er undertrykkelsespolitikken. Ute i felten gjør 
noen få idealister en fremragende innsats for å lindre nød. Men de utgjør et ubetydelig mindretall 
i forhold til individer som lever ut sine seksuelle og/eller religiøse perversiteter eller dirigerer 
pengestrømmene inn på private bankkonti i allverdens skatteparadiser. Dessuten er alle lands 
hemmelige tjenester involvert i de internasjonale bistandsorganisasjonene. For den som er ute 
etter å samle opplysninger om hvordan vår nåværende verdensordning virkelig fungerer, er 
Genéve et sant Mekka. I Norge er kunnskapene om de internasjonale organisasjonenes 
virksomhet og oppbygning meget mangelfulle. Derimot er de norske sjekkene som støtter opp 
om virksomheten av gigantisk størrelse. Jeg hadde i mange år vært opptatt av å få norske 
firmaer til å utnytte det markedspotensiale som utgjøres av de internasjonale organisasjonene. 
Dette var en hjertesak for daværende bistandsminister Tom Vraalsen. Jeg skrev innlegg i 
Dagens Næringsliv og fikk takkebrev fra bistandsministeren. Dermed var jeg etablert som 
kommentator på riksplan på et felt som hos oss blir betraktet som nærmest upolitisk. 


Den neste artikkelen om utviklingshjelp brukte jeg lenger tid på. Utad sett var det en kritisk 

bemerkning til en liten fillepost på 14 millioner kroner i et bistandsbudsjett som langt overskred 
sju milliarder, men på et annet plan fungerte artikkelen på en helt annen måte. Den var en 
tydelig beskjed til de som hadde sugerøret ned i pengesekken om at de ikke burde føle seg for 
trygge. Da jeg var ferdig, var jeg mektig stolt av mitt verk. Den nye FN-ambassadøren Oscar 
Værnø var også vilt begeistret. Han var en sann idealist som brente av lyst til å rydde opp i 
korrupsjon og kameraderi. Til overmål lot han meg ved en skriftlig påtegning på artikkelen få vite 
at hans Høyrepolitikerkone syntes jeg førte en stilsikker penn. Likevel ventet jeg litt med å sende 
artikkelen til Dagens Næringsliv. Det hadde vært regjeringsskifte og jeg ville at den nye 
regjeringen skulle trekke tilbake det fremlagte forslag til statsbudsjett slik at jeg reelt sett 
kritiserte et ikke-eksisterende budsjettforslag. Jeg kjente mine pappenheimere. Jeg regnet med 
en reaksjon. Den ville sannsynligvis bli formidlet til UD via Halvorsens konditori, men jeg antok at 
mine tidligere kolleger i Rettsavdelingen ville sjekke min artikkel mot Torstein Eckhoffs artikler 
om offentlig ansattes ytringsfrihet - slik jeg hadde gjort. 


Senere kunne jeg konstatere på mitt personlige dossier i UD at alt hadde gått helt etter 
beregning. Rettsavdelingen hadde på det sterkeste advart mot å gi uttrykk for synspunkter som 
kunne oppfattes som et brudd på ytringsfriheten. Men utenriksråden hadde likevel gitt slavene i 
Administrativ avdeling beskjed om å skrive et tuktens brev til Taftø. Mitt svar var fylt av den 
rettferdiges ironiske ydmykhet. Om jeg vennligst kunne få vite hvilke formuleringer man mente lå 
utenfor Grunnlovens bestemmelse angående frimodige ytringer om statsstyrelsen. Det ble ikke 
napp. Utenriksråd Vindenes lot være å svare. 


Men Oscar Værnø, som jeg holdt løpende orientert om utviklingen i min ordkrig med Det 
kongelige Utenriksdepartement, hadde fått en idé. Kunne jeg tenke meg å hjelpe ham å 
organisere en såkalt stasjonssjefsledet gruppe, et forum for kontakt mellom norsk næringsliv og 
FN-organisasjonene. Selvfølgelig kunne jeg det. Jeg begynte nesten å tro at jeg hadde magiske 
evner. Her hadde jeg ønsket meg en base som kunne gi den rette person litt slagvidde og 
punch. Så kom han med forslaget. Det var perfekt. Jeg kunne ha omfavnet ham av begeistring. 


Så satte vi i gang, idealisten Oscar Værnø og supersekretæren Synnøve Fjellbakk Taftø. Vi ble 
et formidabelt team. Jeg hentet frem informasjon like effektivt som en hvilkensomhelst CIA-agent 
og la puslespillbit på puslespillbit sammen til et bilde som etterhvert fortonte seg nokså 
interessant for meg og nokså avskyelig for ambassadør Værnø. Værnø delte definitivt ikke min 
fascinasjon for organisasjoner og personer som klarer å få kontroll over milliardbeløp ved 
systematisk utnyttelse av menneskers lidelse og død - og dumhet. Han hadde heller ikke noen 
sans for systemer for å kanalisere offentlige bistandsmidler inn på hemmelige bankkonti. 


I EFTA holdt vi på med vår egen lille snuskesak. Det var den svenske administrasjonsdirektøren 
i EFTA-sekretariatet som hadde vært litt for rundhåndet med sine venner på den svenske 

delegasjonen og i UNHCR. Trolig hadde han også samarbeidet til egen fordel med en 
datamaskinleverandør. Den østerrikske revisoren luktet blod og ville ikke gi seg. Møte på møte 
ble holdt uten at det kom noe ut av det. Selv visste jeg om litt av hvert både i EFTA-sekretariatet 
og i FN-organisasjonene, og jeg syntes de forgåelsene som revisor avdekket hadde et svært 
amatørmessig preg - som det meste i EFTA-sekretariatet. Men etter EFTA-reglementet skulle 
direktøren fratre under alle omstendigheter, og det var duket for en norsk etterfølger. Jeg var vel 
tilfreds da Østerrike og Sveits i fellesskap nektet å være med på generalsekretærens forslag om 
å forlenge administrasjonsdirektørens kontrakt. 


Etter EFTAs uskrevne rotasjonsregler hadde Norge nærmest krav på å få 
administrasjonsdirektørstillingen. Det var ingen kvinner i lederstilling i EFTA-sekretariatet. I Oslo 
strevet byråkratene i FAD med en likestillingsmelding og i Genéve tiltrådte Liechtensteins 
nyutnevnte, kvinnelige ambassadør sin gjerning i EFTA. Jeg fant det opportunt å finne frem den 
lenge neglisjerte ordre fra Stortinget om å drive likestillingspolitikk på alle utenriksstasjoner. Jeg 
gjennomgikk mine egne og eventuelle andre kandidaters kvalifikasjoner og bestemte meg for å 
søke administrasjonsdirektørstillingen selv. Det var ikke bare for å provosere, pengene fristet 
også. Stillingen ble utlyst for et to års åremål. Et par millioner kroner ekstra kunne jeg ha god 
bruk for. At UD- livet for mitt vedkommende gikk mot slutten, var det liten tvil om. Jeg hadde 
bestemt meg for å ta over slektsgården og bondelivet består av mye slit og lite penger. Hvor 
skulle jeg hente de ekstra kronene som måtte til for å slippe å tigge Gud om penger, slik min mor 
hadde gjort nesten daglig i min oppvekst? Dessuten ville det være så inderlig morsomt å se 
hvordan de skjulte personutvelgerne i Oslo taklet den skiven. Jeg spurte ambassadør Selmer til 
råds. Selvfølgelig måtte jeg søke - om jeg hadde lyst. Jeg la søknaden inn til ambassadøren for 
kommentar. EFTA styrte mot sin egen undergang. I søknaden uttrykte jeg min begeistring over 
muligheten til å få ta del i de store utfordringene som lå foran EFTA. Selmer hadde ingen 
kommentar. Han hadde sjelden det. 


Ambassadør Erik Selmer var Thorvald Stoltenbergs trofaste slave. Det hadde jeg oppdaget 
allerede på det første EFTA-rådsmøtet vi deltok i, sommeren 1989. Vi hadde knapt satt oss før 
en vakt kom inn og forkynte at det var telefon til «M'sieur Sélmér». Etter noen minutter kom 
ambassadøren tilbake. Det var Thorvald Stoltenberg som hadde vært på tråden. Kåre Willoch 
hadde laget en krise i den politiske andedam. Jeg hadde sett Willochs notat. Den slu politikeren 
hadde naturligvis også sendt delegasjonen en beretning om hva han hadde fått vite hos EFTAs 
generalsekretær uken i forveien - og videreformidlet til pressen. Det var Selmer som hadde 
ordnet med avtalen hos generalsekretæren og han hadde også hentet Willoch på flyplassen. 
Gros bitreste mediamotstander hadde altså fått en mottagelse en minister verdig, til tross for at 
han var en skarve fylkesmann. Til takk truet han med å velte Gros korthus og fortelle Ola og Kari 
Nordmann at det EØS Gro hadde presentert dem for, var et vanvittig tankespinn og at det 
virkelige EØS var lydrikestatus under EU-kommisjonen. Willochs notat var en mesterintrigant 
verdig. Det var stringent på alle de punktene der Gro var utydelig og utfyllende på punkter der 
statsministeren ved forenklinger hadde skapt et uriktig intrykk. Nå var kjeftesmella fra Bygdø i 
krigshumør og Selmer var syndebukken. Bare minutter senere kom det ny telefon fra Oslo. 

Selmer sukket da han kom tilbake. Men da Thorvald Stoltenberg ringte for tredje gang, ga 
ambassadør Selmer opp. «Du får ta over her», sa han. «for jeg må gå opp på delegasjonen og 
se om jeg kan få skrevet noe.» Jeg smilte og småertet: «Hvorfor sier du ikke bare som det er, at 
Gro bør være takknemlig for at Willoch har forklart pressen hva EØS-prosessen går ut på slik at 
folk kan forstå det?» Selmer fnyste til svar og styrtet ned til parkeringsplassen. I befippelsen 
glemte han å se seg for da han skulle kjøre ut av parkeringshuset. Bilen ble smadret i kollisjon 
med en østerriksk kollega. Heldigvis for Selmer var det en leiebil. Enda bedre var det at EFTAs 
generalsekretær var villig til å gjøre ham den tjenesten å fortelle norsk presse at han slett ikke 
hadde sagt det Willoch hadde sitert ham på. Jeg var oppvokst på landsbygda og syntes det var 
foraktelig å lyve. Etterhvert forsto jeg at EFTAs generalsekretær Georg Reisch fullstendig 
manglet ryggrad og ikke regnet det som ufordragelig å bli tatt in flagranti i løgn. 


Utover sommeren 1991 dyrket jeg mine mange kontakter i EFTA-sekretariatets administrative 
avdeling. Jeg fikk vite at jeg var klart beste søker til direktørstillingen, men Reisch ville gjerne ha 
flere kandidater, het det seg. Via diplomatkolleger fikk jeg tilfeldigvis vite at min egen 
ambassadør (det ble ikke nevnt navn, men jeg var temmelig sikker på at det var Selmer) 
motarbeidet mitt kandidatur. Jeg kjente Selmer såpass godt at jeg visste at han handlet etter 
ordre. «Fordømte blekksprut», tenkte jeg. «Skal det da aldri lykkes å få deg frem i dagslyset?» 


Siden jeg holdt det for å være under min verdighet å anstrenge meg for å bli ansatt, hadde jeg 
stor glede av å småerte generalsekretær Reisch. De andre shortlistekandidatene ble intervjuet 
av et panel. Meg ville generalsekretæren intervjue selv. Møtet foregikk på hans kontor og det var 
bare han og jeg til stede. Jeg var lutter elskverdighet, men passet på å gi små hint som 
overbeviste generalsekretæren om at hans triks i budsjett- og regnsskapsspørsmål var oppdaget 
og ville ta en snarlig ende. Generalsekretæren ble rød i ansiktet. Jeg håpet at han ikke hadde 
dårlig hjerte. 


Under rådsmøtene passet jeg ofte på å stille meg opp ved siden av Reisch i kaffekøen. Jeg 
forhørte meg stadig om fremdriften i ansettelsesprosessen. En dag la jeg ansiktet i ekstra 
uskyldige folder og spurte: «Hvis du er nødt til å leve med en løve i hagen, hva vil du da 
foretrekke, en som står bundet ved trappen klar til å forsvare deg eller en som lurer i buskene og 
kan angripe når du minst venter det?» Generalsekretæren snøftet. Jeg forsto hva han mente. 
Det med løven i buskaset måtte være en tom trusel. Jeg hadde vært myk som en katt i Deputies 
og Rådet i mer enn to år og sågar alene forsvart generalsekretæren mot tre illsinte 
ambassadører og reddet ham fra en skriftlig reprimande for hans umettelige reiselyst. Men 
budskapet var oppfattet. I min nåværende stilling var jeg hans overordnede og kunne gjøre de 
administrative forandringer jeg ville forutsatt at jeg fikk mine kolleger i Deputies med meg. 
Kanskje ville det være tryggere å ha meg som hans underordnede? Jeg kunne formelig se hva 
han tenkte: «Hvor hadde denne norske deputyen som åpenlyst gjorde narr av udugelighet og 
korrupsjon både i EFTA- sekretariatet og i norsk UD egentlig sin lojalitet?» 

Lojalitet. Atter et religiøst begrep som jeg ikke har noe forhold til. Men jeg er ekspert på metoder 
for å demoralisere offentlig ansatte. Jeg har studert ansettelsesforholdene i norsk statstjeneste 
fra avskjedsdommen mot Dolstadpresten Ole Broch i 1731 via Knutstadsaken og Børre 
Knudsensaken til de senere års summariske Moskvaprosesser om meninger og holdninger. Jeg 
har i tre år fått avgjørelsene i FNs Administrative Tribunal dumpende inn på skrivebordet, med 
all den skitt som ble avdekket da arkivene til Lies (Trygves, ikke Håkons) kommunistjegere ble 
åpnet for innsyn. Si ordet lojalitetsplikt, og jeg ler deg rett oppi ansiktet. Jeg er et Homo Ludens, 
en fremmed i Jante, og rasler du med Jantelenken, tror jeg du har lyst til å leke. Min lojalitet er 
rettet mot meg selv og mine nærmeste. Skal jeg gjøre noe jeg selv holder for å være umoralsk, 
må det være for å forsvare eller hjelpe noen jeg virkelig er glad i. Jeg er over femti år og klarer 
fortsatt å holde rede på de gangene jeg har løyet, stjålet eller latt meg bruke til formål som ikke 
var mine. Sånt har jeg aldri gjort for penger eller stilingsmessige fordeler. Prostitusjon har aldri 
fristet meg, men nettopp derfor fordømmer jeg ikke andre som føler seg nødsaget til å selge 
kropp eller sjel for betaling. Til diplomater og internasjonale tjenestemenn stiller jeg derimot 
moralske krav. Jeg vet ikke hvorfor, slik er det bare. 


EØS-prosessen rullet videre. Hvor hadde våre EØSforhandlere sin lojalitet? Definitivt verken hos 
folket eller hos sannheten. Hvor hadde EU-kommisærene sin lojalitet? Sannsynligvis i sin egen 
pengepung Jeg følte en dyp forakt. Mest for det skuespillet jeg var vitne til, men også for den 
strøm av «folkets representanter» som villig lot seg bedra for et måltid på en luksusrestaurant og 
litt oppmerksomhet av en ambassadør. Nåvel, hva visste vel jeg om hvilke belønninger som 
fantes i dette spillet? Hadde jeg noen anelse om hvilke motiver hver enkelt kunne ha? Kanskje 
lekte de sin egen lek, slik jeg drømte om å leke min. Satte de også selv sine egne etiske regler 
for leken? Greit nok det for meg, men hva med de stakkars småsparerne som hadde satt sine 
sparepenger i bankaksjer fordi det var så trygt? Hva med fiskerne og småstedene nordpå som 
var avhengige av fiskemottak og fiskebruk? Var det ikke litt for jævlig at noen glatte 
superbyråkater holdt på å rive grunnen unna dem uten at de hadde anelse om hva som kom til å 
skje? I avisspaltene handlet diskusjonen om Vinmonopolet mens de grunnleggende 
rettsprinsippene i næringslovgivningen ble rasert og forholdet mellom statsmakt og individ ble 
snudd på hodet. 


Men næringslovgivningen gjaldt jo hovedsakelig hva som skulle være «lønnsomt». Om noen 
småsparere tapte papirverdier som de likevel aldri kom til å gjøre seg nytte av, hva så? Om 
fiskebruk ble nedlagt og småsteder avfolket, javel, var det ikke folk selv som lot seg overkjøre i 
en såkalt «dialog» med politikere og byråkrater? De hadde seg selv å takke for at de hadde gitt 
fra seg styringen over sitt eget liv. Langt verre syntes jeg det var at prinsipper som vi gjennom 
årtusener har regnet som grunnleggende menneskerettigheter, nå sto for fall. Da Hitlers tropper 
kom til Norge 9. april 1940, hadde de med seg direktiver som formante til respekt for 

befolkningens boliger og personlige integritet. Nordmenn var ikke som sentraleuropeere. De tillot 
ikke myndighetskontroll i privatsfæren. Nå hadde noen satt seg fore å lære nordmenn en annen 

dans. Einar Gerhardsen og Jens Christian Hauge hadde beredt grunnen. Hvilke muldvarper satt 
nå i Justisdepartementet, Høyesterett og på Juridisk Fakultet og fullførte deres verk? 


Nordmenn flest later til å tro at det trengs en stor organisasjon til å skape politiske forandringer. 
De har øyensynlig intet lært av historien. All forandring skapes av enkeltmennesker ut fra den 
tankevirksomhet som finner sted i vedkommendes eget hode,, og det er forbausende hvor mye 
man kan utrette helt alene. I dette gjennomkontrollerte samfunnet vårt er det kanskje tilmed den 
eneste mulige måte å skape forandring på, at en enkeltperson handler uten å rådføre seg med 
noen. På nåværende tidspunkt er det usikkert hva avdekkingen av overvåkningsskandalene vil 
føre til. Men det er liten tvil om at Andreas Andersen, Oddmund Hammerstad og Ronald Bye 
hver for seg har hatt større politisk betydning for folks viten om det samfunnet vi lever i enn 
Lundkommisjonen og Stortinget tilsammen. 


Jeg kan ikke huske akkurat når lysten til å stikke kjepper i Maktapparatets EU-hjul dukket opp i 
mitt hode. Kanskje var den der, på grensen til underbevisstheten, helt fra jeg i 1986 delte 
forværelse med EU-bulldoseren Bjørn Barth. Jeg syntes det var en råtten strategi EU- 
tilhengerne hadde lagt opp. Prosessen kom i gang allerede på syttitallet. All den «tunge» EU- 
tilpasningen ble gjort i det stille, lenge før EU-medlemsskapet kom på den politiske dagsorden. 
Jeg antok at den hemmelige EU-tilpasningen var årsaken til at taushetspliktbestemmelsene i 
straffeloven ble endret i 1977, ikke den såkalte Loran C-saken, og de mange iniativene for å få 
«foreldede lover» ut av lovsamlingen rant meg i hu. Oppdaget Astrid Gjertsen at hennes 
troskyldighet ble utnyttet i et kynisk spill? Var det derfor revisorene begynte å telle tikroner? 
Består ikke det meste av verdenspolitikken av frispillere som Bjørn Barth og Co? I serien «Javel, 
statsråd» fikk seerne et lite glimt av noe de tror er en forfatters fantasier. Virkelighetens verden 
er langt mer utrolig. Jeg hadde ikke snev av dårlig samvittighet da jeg etter overveielse bestemte 
meg til å se hva jeg kunne gjøre for å skape humper på Gro og Thorvalds EUvei. Har politikere 
lov til å jukse og bedra, så må byråkrater ha lov til å fortelle sannheten, avgjorde jeg for meg 
selv. 


Men for å kunne gjøre noe, måtte jeg til Norge. Jeg søkte et par byråsjefstillinger i UD. Dels var 
det for å få bekreftet det jeg allerede visste, nemlig at jeg systematisk ville bli forbigått, men jeg 
tenkte at mine motstandere kanskje ville gjøre meg til en ny Knutstad for å få nedlagt Værnøs 
stasjonssjefsledede gruppe, som jeg brukte til mine egne formål. Jeg søkte også et 
forskerstipendium ved universitetet i Tromsø. Da jeg heller ikke fikk det, ble jeg skremt. Jeg 
hadde jo ikke gjort noe som kunne skade Maktapparatet, bare ytret meg i helt privat 
sammenheng om tanker jeg gjorde meg. Var mitt navn virkelig overkrysset av Maktapparatets 
personutvelgere? I så fall var arbeidsmulighetene stengt, ikke bare i UD og statstjenesten for 
øvrig, men også i det private næringslivet. 

Nåvel, jeg hadde jo min juridiske utdannelse. Kanskje kunne jeg være advokat med 
hjemmekontor på gården. Men jeg hadde for lite praksis til å kunne søke bevilling. Jeg vurderte 
ulike alternativer som lot seg kombinere med gårdsdrift i Fjellbakken. Hvordan skulle jeg få råd 
og tid til å gjøre det jeg hadde lyst til? Det optimale måtte være å ta sikte på å bli UD-ansatt «til 
rådighet» med full lønn, men uten arbeidsplikt. Jeg visste at en sånn ordning var mulig. En 
annen nordlending, Annemarie Lorentzen, hadde nytt godt av ordningen i flere år. 


Jeg ransaket min hjerne. Kunne jeg bringe mine motstandere i det tyskerne kaller Zugzvang? 
Jeg utviklet og gjennomførte noen ideer, men uten resultat. Her fikk jeg visst bruke storslegga. 


Råutkastet til mitt arbeid om gifte kvinners statsborgerrett var ferdig. Det hadde vært hos 
professor Eckhoff for kommentarer. Han mente jeg ikke burde skrive at det var Jens Chr. Hauge 
som la frem det lovforslaget som fratok norskfødte, tyskgifte kvinner både statsborgerskap og 
eiendom. Hauge hadde jo bare vikariert for justisministeren, som professoren sa. Jeg visste noe 
annet, nemlig at justisminister 0.C. Gundersen ikke hadde peiling på hva lovforslaget handlet 
om. Det kunne jeg lese ut av referatet fra Odelstingsbehandlingen. Gundersen var under 
Odelstingsdebatten om lovforslaget på nippet til å godta et endringsforslag som ville ødelagt 
Hauges planer og rette søkelyset mot den ulovlige konfiskeringen av tyskgifte kvinners formue. 
Nå skrev jeg et brev der jeg utdypet Hauges rolle i det folkerettsstridige overgrepet mot tyskgifte 
kvinner og sendte det sammen med avhandlingen til min samarbeidspartner på 
likestillingsspørsmål i FAD. For meg var denne saksbehandleren bare en budbringer. Den 
virkelige adressaten var hennes sjef, Karin Stoltenberg, som jeg visste ville få ekspedisjonen på 
sitt skrivebord temmelig umiddelbart. Jeg hadde lest i en avis at Thorvald og Karin Stoltenberg 
var blant Jens Chr. Hauges nærmeste venner og undret meg i mitt stille sinn om sønnen Jens 
kanskje var oppkalt etter ham. 


Nå behøvde jeg ikke vente lenge på reaksjonen. Fire dager senere innløp det telefax til 
delegasjonen. Synnøve Fjellbakk Taftø skulle hjemkalles av tjenestlige grunner. 


Jeg så straks at telefaxen var basert på en rasende telefon fra Thorvald Stoltenberg til 
ekspedisjonssjefen i Administrativ avdeling og at det ville være ikke så lite dokumentfalskarbeide 
som gjensto i Det Kgl. Utenriksdepartement for å skape en juridisk holdbar beordring. Kunne jeg 
klare å hindre det, om ikke annet så for sportens skyld? 


Stoltenberg hadde også ringt Selmer. Ambassadøren var like overivrig etter å gjøre Stoltenberg 
til lags som alltid. Derfor hadde han øyeblikkelig kastet seg på telefonen og meddelt både EFTA- 
kolleger og EFTA-sekretariatet at jeg var suspendert med øyeblikkelig virkning og ikke lenger 

hadde adgang til EFTA-huset. Selmer var ikke jurist, men det var jeg. Kunne jeg skaffe bevis for 
det Selmer hadde gjort, ville han sitte tynt i det. lallfall kunne jeg hindre at Innstillingsrådet laget 
forflytningsvedtak og tilbakedaterte det. Jeg anmeldte Selmer til politiet for ærekrenkelse og 
sendte kopi av anmeldelsen til min fagforening NTL. Resultatet var at det aldri ble truffet noe 
rettsgyldig beordringsvedtak og jeg fikk intet beordringsbrev. Ett stikk til meg! 


Men hjem ville jeg jo egentlig, og i min uklare rettslige stilling ville jeg ha rett til full lønn og stå 
fritt til å oppholde meg i Rana. Etter at Thorvald Stoltenberg og hans rådgivere hadde viklet seg 
inn i en forferdelig smørje av falske meldinger til sveitsiske myndigheter om at jeg hadde forlatt 
Genéve, svikaktig adferd overfor huseieren vi leide hus hos og brudd på anbudsreglementet for 
flytting, reiste jeg hjem for å ta fatt på en ny tilværelse og tenke ut mitt neste trekk. 


Vi stoppet noen dager i Oslo. Jeg ville se hvilke dokumenter mine motstandere nå hadde 
produsert på mitt personlige dossier. Det var nesten ikke morsomt. De hadde gått i alle de 
fellene jeg hadde lagt. 


Før jeg forlot Genéve hadde jeg skrevet et brev. Det var datert 23. november 1991 og adressert 
til Klassekampens redaksjon. Det lød som følger: 


Kampanje mot snusk og korrupsjon 


Jeg leser ikke Klassekampen regelmessig, men jeg forstår at dere kjører en kampanje mot 
snusk og korrupsjon i forvaltningen av offentlige midler. Det blir etter min oppfatning mer og mer 
utbredt at offentlig ansatte beriker - ikke seg selv, men hverandre på gjensidighetsbasis - 
etterhvert som ansatte opplært i «de gode gamle dager» går av med pensjon og erstattes med 
folk som mener at det er «fritt fram» fordi de har forstått at endringen (i 1977) av den da 75 år 
gamle taushetspliktbestemmelsen i straffelovens paragraf 121 ble foretatt nettopp for å hindre at 
skattebetalerne får kjennskap til hva som foregår i forvaltningen av offentlige midler. Istedenfor å 
«ta» småfolk som opptrer tåpelig i sine transaksjoner med næringslivet synes jeg derfor dere 
burde se på hvordan gjentjenestesystemet florerer mellom offentlig ansatte - på skattebetalernes 
bekostning. Hvorfor ikke starte helt på toppen? 


Da Gro Harlem Brundtland hjemkalte Thorvald Stoltenberg for å ta over utenriksministerposten, 
skrev avisene at Norge tapte anseelse. Men ingen skrev hvor mange skattekroner det kostet å 
få Stoltenberg plassert i Genéve, å holde ham der og å få ham hjem. De ekstra bidragene til 
UNHCR og reisene for å få ham valgt lar jeg ligge, Norges bistandsbevilgninger og 

nødhjelpsbevilgninger og UDs reisebudsjetter er det så likevel ingen som bryr seg om. Men 
kanskje det bør stilles spørsmålstegn ved noen av de kronene som har kommet vår nåværende 
utenriksministers private økonomi til gode. Dessverre kan jeg ikke gi dere noen dokumenter, på 
grunn av taushetspliktreglene jeg nevnte innledningsvis, men nedenfor skal dere få et sett av 
spørsmål som dere kan stille til statsministeren, utenriksministeren, ekspedisjonssjef Norby eller 
hvorfor ikke til UDs pressetalsmann. 


1. Fins det noen regler for i hvilke tilfeller den norske stat kan «toppe opp» lønna til norske 
borgere som har lederstillinger i FN, eksempelvis ved å dekke husleie for vedkommende under 
tjenestegjøring for FN. 


2. Hvem bestemte at den norske stat skulle dekke husleia for Thorvald Stoltenberg mens han 
var høykommisær? 


3. Dersom nasjonale myndigheter dekker en FNtjenestepersons husleie, skal FN i henhold til 
regelverket beregne en husleie som tjenestepersonen plikter å betale til sitt lands myndigheter. 
Ble en slik beregning foretatt i tilfellet Stoltenberg og hvor stor del av husleia skulle i henhold til 
beregningene betales av Stoltenberg selv? Når ble innbetalingen(e) foretatt? 


4. Etter Stoltenbergs hjemreise til Norge fortsatte hans hustru å bebo den leide leiligheten. 
Betalte hun noen husleie? 


5. Hvor stor var nettoutgiften for den norske stat på Thorvald og Karin Stoltenbergs 
husleieforhold i Genéve? 


6. Hvordan ble Karin Stoltenbergs oppdrag for Røde Kors finansiert, og hvem bestemte at 
akkurat hun skulle få oppdraget? 


Dersom dere ikke får noe svar på disse spørsmålene, så er jo det også godt stoff. Dere kan 
også spørre UDs arkiv om å få se telefax datert 21. februar 1990 (nr. 238) fra delegasjonen i 
Genéve, den er ikke fortroligstemplet, men korrespondanse fra utenriksstasjonene kan likevel 
unntas fra offentlighet i henhold til regelverket. 

Hvis dere lurer på hvorfor jeg gir dere dette tipset, så kan jeg fortelle dere at etter 14 år i 
utenrikstjenesten er nå gapet mellom UDs og mine verdier blitt så stort at det ikke er til å leve 
med for noen av partene. UD ønsker å straffe meg fordi jeg ikke vil delta i det jeg kaller 
«Keiserens nye klær-kulturen» og jeg har satt meg fore å reformere denne arbeidsplassen før 
jeg forlater den for godt. Jeg regner likevel med vanlig kildevern. 


Med vennlig hilsen Synnøve Fjellbakk Taftø 


ETTERORD 


Jeg var ikke et øyeblikk i tvil om at både ekteparet Stoltenberg og deres samarbeidspartnere i 
den hemmelige maktstrukturen ville få tilgang til dette brevet temmelig umiddelbart, i verste fall 
før adressaten. Men spørsmålet var om de hadde infiltratører mektige nok til å hindre at det ble 
skrevet om saken. Hvor stor var Maktapparatets innflytelse i Norges antatt radikaleste avis? Jeg 
ventet i spenning. Ville redaktør Allern la seg kneble? En ukes tid senere kunne jeg konstatere 
at Allern hadde holdt mål, såvidt det var. Et minimum av tipset var blitt brukt. Men reaksjonen var 
sterk. Thorvald Stoltenbergs popularitet var klart svekket. 


Jeg var fornøyd med resultatet av min lille brevbombe. Det var første gang jeg tipset en avis om 
forhold som etter min mening ikke tålte dagens lys. Men saken i seg selv var en fillesak 
sammenlignet med hva jeg ellers visste. Kunne jeg klare å få avisene til å skrive om noen av de 
virkelig store sakene? Arbeiderpartiregjeringens svik mot de nordnorske kystsamfunnene 
sommeren 1991 hadde gjort meg dypt og inderlig forbannet. Jeg hadde stilt meg lagelig til for 
hogg, bare for å kunne ta revansj -med god samvittighet. Nå ville jeg sette alle krefter inn og 
prøve å gjøre mine motstandere et skikkelig pek. Til det trengte jeg en avis med større 
nedslagsfelt enn Klassekampen. 


På nyåret 1992 satt jeg i mitt lille rike og la planer for et renkespill som til slutt fikk større virkning 
enn jeg hadde våget å håpe på. Jeg ville komme i kontakt med Råfisklaget, men det måtte skje 
tilfeldig. Det gikk i lås. Dessuten måtte jeg ha en trygg base. Jeg kjente mine motspilleres 
tankegang og visste at de allerede hadde satt ut rykter om at jeg hadde psykiske problemer. Jeg 
søkte kontakt med den mest AP-orienterte advokaten på Mo. Vi kom overens. Han trengte en 
advokatfullmektig. Til overmål fikk jeg omtrent samtidig forespørsel om å holde 8. marstale. Jeg 
sa straks ja. Det frydet meg at 8.-marsarrangementet gikk i kommunal regi. 
Arbeiderpartikoryfeene skulle få en tale de neppe hadde ventet seg av en hjemvendt norsk 
diplomat. 

På advokatkontoret gjorde jeg en hederlig innsats mens jeg ventet på at brikkene skulle falle på 
plass. Dersom min plan ikke virket, kunne jeg selvsagt klare å holde ut i den praksisperioden jeg 
trengte for å bli advokat med hjemmekontor på gården. Det var min «fallback-position». Men jeg 
håpet at skjebnens hjul skulle gi meg en ørliten sjanse til å være med i det politiske spillet på 
høyeste plan. Den muligheten skulle jeg ta vel vare på. Vinnersjansene anså jeg som små. På 
den andre siden hadde jeg lite eller ingenting å tape. Å skyfle papir i UD frem til pensjonsalderen 
anså jeg for å være en verre skjebne enn døden. Kunne jeg klare å få til en skikkelig 
konfrontasjon, ville jeg være fornøyd. Min taktikk var uhyre enkel. Jeg hadde sendt et par notater 
om fiskeridelen av EØS-avtalen til Råfisklaget og bedt dem behandle dem ytterst fortrolig av 
hensyn til min stilling. Ville notatene bli oppkopiert og gitt til pressen og ville en av de to store 
løssalgsavisene sluke agnet? 


Jeg ventet en uke i spenning. Endelig ringte Erik Racozsky. Dagbladet hadde mitt notat om 
fiskeridelen av EØS-avtalen. Men underskriften var lakket over før oppkopiering og Dagbladet 
ville ikke skrive noe uten å kjenne forfatterens identitet. Jeg måtte selv bestemme om jeg ville 
ringe journalist Teigene. Det var fredag, en maksimalt heldig dag. Med litt flaks ville det bli et 
oppslag i lørdagsavisen. I helgen ville det bli vanskelig for mine motstandere å kontre. Jeg slo 
straks Dagbladets nummer. Ingolf Håkon Teigene var profesjonell. Han stilte en rekke spørsmål 
for å kontrollere at jeg virkelig hadde den kunnskap jeg forega. Så lovet han meg at ingen 
noensinne skulle få kjennskap til min identitet. Jeg smilte for meg selv. 


Oppslaget oversteg mine villeste håp. Hele midtsiden var viet norsk UDs svar på Deep Throat. 
Dette var sensasjon. Lokalpressen i hele Nord- Norge fulgte opp i mandagsavisene. Likeså 
radioens P2. Men Helge Lund sendte melding over NRKs interne kommunikasjonsnett om at jeg 
led av kverulantparanoia og Terje Svabø ringte ikke opp for direkteintervju i radioens P1 som 
avtalt. Giften som mine motstandere spredte med rakettfart, begynte å virke. Allerede tirsdag 
avtok mediestormen. Reidar Johansen fra Stortingets fiskerikomite fortalte meg årsaken: 
Utenriksdepartementet hadde underhånden latt Stortingets presidentskap få vite at jeg var 
psykisk syk og kom med sinnsforvirret tøv, og dette budskapet gikk videre til norske media på 
ryktebørsen. 


Men mine opplysninger hadde vakt oppmerksomhet og stor interesse. Nå begynte folk å 
undersøke selv, og regjeringens desinformasjon ble avdekket, bit for bit. Kampanjen for å få flest 
mulig til å si ja til EØS uten å ane hva de sa ja til, slo kontra. Maktapparatet hadde ikke giddet 
anstrenge seg for å finne argumenter for EØS fordi det hadde tatt for gitt at 
informasjonssystemet var under full kontroll. Så var det likevel en liten førstekonsulent som 
hadde drevet «etterretning» mot velinformerte islandske forhandlere på egen hånd og kunne 
fortelle det fiskeriministeren i Norge ikke hadde det minste snev av peiling på. Da jeg vel en 
måned senere kom til Vesterålen for å holde 1.mai-tale, kom en av Senterpartiets 
fylkespolitikere bort til meg. Han sa: «I går sa Nordland Fylkesting Nei til EØS med en stemmes 

overvekt. Og det er din fortjeneste». Jeg følte meg mektig stolt. Min elleville plan hadde lyktes 
over all forventning. 


Nå ser hele det norske folk konturene av Blekksprutens heslige labyrint. Det er ikke bare i 
Arbeiderpartiet og LO det må ryddes opp. Makt-apparatet gjennomsyrer hele det norske 
organisasjonslivet, fra Fiskarlag og Bondelag til lokale skytterlag og musikkforeninger. Bare i sin 
egen tankeverden har den enkelte full frihet. Jeg fulgte ganske godt med i EU-kampen og er ikke 
et øyeblikk i tvil om at Nei-siden var infiltrert av effektive muldvarper som opparbeidet tillit og 
bare ventet på et signal for å ødelegge Nei-bevegelsen fra innsiden. Signalet ble aldri gitt, for 
ulikt det Maktapparatets media har narret folk til å tro, hadde Nei-bevegelsen - i likhet med Ja- 
bevegelsen - liten innflytelse på hva folk mente om EU-spørsmålet. Samlingene fungerte som et 
sosialt forum for et fåtall «frelste», men hva den enkelte skulle stemme, avgjorde enhver i sitt 
eget hode, for det meste uten å diskutere spørsmålet med andre. Instinktivt forsto Ola og Kari 
Nordmann at de hadde bare seg selv å stole på. Da Gro kunngjorde sitt EU-standpunkt med 
brask og bram i april 1992, var Ja-sidens strategi allerede undergravd. Det hadde ikke lyktes å 
få et massivt og ureflektert «Ja til EØS» før folk begynte å spørre etter forskjellen på EØS og 
fullt medlemsskap. Folk følte seg lurt av politikere og byråkrater. De føler seg lurt fremdeles, og 
med god grunn. 


Et demokrati kan ikke leve med politikere som bare interesserer seg for sin egen renominasjon 
og byråkrater som gir vanlige folks interesser på båten for å mele sin egen kake. Vi mangler en 
omforent etikk i Norge, og denne mangelen gir seg nå groteske utslag. Men hva du eller jeg vil 
gjøre med situasjonen, er opp til hver enkelt av oss. I vårt eget hode treffer vi hver for oss de 
valg som skaper vår personlighet og tilsammen utgjør samfunnets fremtid. 


Våre forfedre kalte kamp for lek og lek for kamp. 


De lekte og sloss for å dyktiggjøre seg til å forsvare 


de eneste verdier de kjente, sin Rett og sin Frihet. 


Jeg tror det var et liv verd å leve. 


Kanhende har jeg lekt lenge nok? 


Undres du fortsatt på hvorfor jeg har skrevet denne boka? 


Det gjør faktisk jeg også. 

Les også FME sin redegjørelse om Taftø saken. 


Det er graverende og sjokkerende lesning om hvordan «Maktapparatet» kvitter seg med 
uønskede elementer i maskineriet. 


http://www.landsforraderi.no/html/saga.html 


Her er en annen informasjonslink om saken: 


http://www.dissident-net.info/Ssynn%c3%b8ve-fjellbakk-taft%c3%b8e/ 

